22 ޖޫން އިން 10 ޖުލައި 2020 އަށް ޖެނިވާގައި އޮންނަ ސީޑޯ ކޮމިޓީ ގެ 76 ވަނަ ބައްދަލުވުމަށް އުތެމަ އިން ހުށަހަޅާ ރިޕޯޓުން ފާހަނގަވާ ބައެއް ނުކުތާތައް : – Shafeeu Abdullah\n22 ޖޫން އިން 10 ޖުލައި 2020 އަށް ޖެނިވާގައި އޮންނަ ސީޑޯ ކޮމިޓީ ގެ 76 ވަނަ ބައްދަލުވުމަށް އުތެމަ އިން ހުށަހަޅާ ރިޕޯޓުން ފާހަނގަވާ ބައެއް ނުކުތާތައް :\nJune 21, 2020 ޝަފީޢު ޢަބްދުﷲ\nއުތެމަ އަކީ އަންހެނުންގެ ޙައްްޤުތަކަށް ވަކާލާތުކުރަން ރާއްޖޭގައި ހެދި ރަޖިސްޓްރީ ކުރެވިގެން ހިންގޭ ޖަމްޢިއްޔާއެކެވެ.\nސީޑޯ (The Convention on the Elimination of all Forms of Discrimination Against Women- CEDAW) އަކީ އަންހެނުންނާ މެދު ކުރެވޭ އެންމެހާ ތަފާތު ކުރުންތައް ނައްތާލުމާ ބެހޭ އދ. ގެ ބައިނަލްއަޤުވާމީ މުޢާހަދާ އަށް ކިޔާ ނަމެވެ.\nއުތެމައިން ތައްޔާރުކޮށްފައިވާ ރިޕޯޓަކީ ހިޔަނި ރިޕޯޓެކެވެ. އެއީ ދިވެހި ދައުލަތުން އެޕްރީލް 2019 ގައި ހުށަހަޅާފައިވާ6ވަނަ ޕީރިއޮޑިކް ރިޕޯޓާ ހަވާލާދީ ، ކުރިޔަށް އޮތް (22 ޖޫން އިން 10 ޖުލައި 2020 ޖެނިވާގައި އޮންނަ ސީޑޯ ކޮމިޓީގެ 76 ވަނަ ބައްދަލުވުމަށް) ހުޅަހެޅުމަށް ހަދާފައިވާ ހިޔަނި ނުވަތަ ‘ޝެޑޯ’ ރިޕޯޓެކެވެ.\nއުތެމަގެ ޚުލާޞާ ރިޕޯޓުން ފާހަނގަވި ބައެއް ކަންކަން:\n1- މި ރިޕޯޓުވެސް ހަދަން ފަންޑު ކޮށްފައިވަނީ ، އެމްޑީއެން ރިޕޯޓު ހަދަން ފަންޑުކޮށްފައިވާ ކެނެޑާގެ “ކެނެޑާ ފަންޑް ފޯ ލޯކަލް އިނިޝިއޭޓިވްސް” އިން ކަން ފާހަނގަކުރެވޭ.\n– އެކަން ރިޕޯޓުގެ ފުރަތަމަ ގަނޑުގައި ބަޔާންކޮށްފައިވެއެވެ.\n2- ރިޕޯޓުގެ ދެވަނަ ޞަފްޙާގައި (5މާއްދާގެ ދަށުން ) އެމްޑީއެން ރިޕޯޓުގެ ވާހަކަ ބަޔާން ކޮށްްފައިވުމާއި ، އެ ރިޕޯޓުގައިވާ ކަންކަން ބަލައިގަތުމަށް ދިވެހި ދައުލަތަށް ހުށަހަޅާފައިވުން.\n– އޭގައިވާ ޢިބާރާތް ތިރީގައި މި ނަޤަލުކޮށްލަނީއެވެ.\n” 2015 އަހަރު މޯލްޑިވިއަން ޑިމޮކްރަސީ ނެޓްވަރކް (އެމްޑީއެން) އިން ތައްޔާރުކޮށްފައިވާ ޕްރެލިމިނަރީ އެސެސްމަންޓް އޮފް ރެޑިކަލައިޒޭޝަން އިން ދަ މޯލްޑިވްސް (ރާއްޖޭގައި ހައްދުފަހަނައަޅާފައިވާ މިންވަރު ދެނެގަތުމުގެ އިބްތިދާއީ ދިރާސާ ) ގައި މަތީގައިވާ މައްސަލައިގެ ސަބަބުން ސްކޫލްތަކުގެ މަންހަޖަށާއި މުއައްސަސާތަކަށާއި އާންމު ރައްޔިތުންނަށް ދިމާވެފައިވާ އާޚިރު ނަތީޖާއާއި ބެހޭގޮތުން ސަރީހަ މައުލޫމާތުތަކެއް އެކުލެވިފައިވެއެވެ. ދާދި ފަހުން ހިނގާދިޔަ ކަންކަމުގެ ތެރޭގައި އެމްޑީއެން ގެ ރިޕޯޓު ކުށްވެރިކުރުމުގެ މަސައްކަތަކީ މި މައްސަލައިގެ ސީރިއަސްކަން ރަމްޒުކޮށްދޭ ކަމެކެވެ.\nހ) އެމްޑީއެން ރިޕޯޓުގައި ފާހަގަކޮށްފައިވާ ދީނީގޮތުން ހައްދުފަހަނަ އަޅާދިއުމުގެ މުހިންމުކަން ބަލައިގަނެ އެކަންކަމާއި ދޭތެރޭގައި ފިޔަވަޅު އެޅުން.”\n– މީގައިވާ ގޮތުން ، އެމްޑީއެން ރިޕޯޓުގައި އިސްލާމް މާއްދާގައިވާ ކަމަށް ބަޔާންކޮށްފައިވާ މައްސަލަތަކަކީ ޞައްޙަ މަޢުލޫމާތު ތަކެކެވެ.\n– ނަމަވެސް ، ފާހަނގަކޮށްލަން ޖެހޭ ނުކުތާ އަކީ، އިސްލާމް މާއްދާގައި ވާ ކަންކަން ބަޔާން ކުރުމުގައި ، ގިނަ ފަހަރަށް އިސްލާމްދީނަށާއި، މާތް ނަބިއްޔާ އަށް ތައުހީނުގެ ބަސްތައް އެ ރިޕޯޓުގައި ގެނެސްފައި ވަނީ… ހަމަ އެއާއެކު، ރަސޫލާ އަކީވެސް ހައްދުފަހަނައަޅާފައިވާ ބެއިކަލެއް ކަމަށް ކަނޑައެޅީ ހަމަ އެބައިގައެވެ. އަދި އިސްރާއި މިޢުރާޖަކީ ޚުރާފީ ކަމެއް ކަމުގައި ބަޔާން ކުރީ ވެސް އެ ބައިގައެވެ. ރަސޫލާ ދެކެ ލޯބިވުން މައްސަލައެއް ކަމަށް ބަޔާން ކުރީ އެބައިގައެވެ.\n– އެހެންކަމަށް ވަންޏާމު، އެ ރިޕޯޓުގައި އެވަނީ ޞައްޙަ ނޫން މަޢުލޫމާތުތަކެއް ކަމަށް އަދި އިސްލާމްދީނާއި ރަސޫލާއަށް ތައުހީނު ކުރެވިފައިވާ ވާހަކަތަކެއް ކަމަށް، ރައީސުލް ޖުމްހޫރިއްޔާ އާއި، އިސްލާމިކް މިނިސްޓްރީ އާއި ފުލުހުންވެސް ޤަބޫލުކޮށްފައިވާ އިރު، އެ ރިޕޯޓު ޤަބޫލުކުރުމަށް އުތެމާއިން ހުށަހެޅުމަކީ އެއިގެ ޒާތުގައި ކުށެކެވެ. އަދި ކަމާ ބެހޭ ފަރާތްތަކުން ތަޙްޤީޤުވެސް ކުރަން ޖެހޭ ކަމެކެވެ.\n3- ރިޕޯޓުގެ2ވަނަ ޞަފްޙާގައި (މާއްދާ6ގެ ދަށުން ) ލިޔެފައިވެއެވެ :\n” އަންހެނުންނަށް އަނިޔާކުރުމަށް ހިތްވަރުދޭ ދީނީ ޢިލްމުވެރިންނަށް ދައުލަތުގެ މުއައްސަސާތަކުން ފަހި މާހައުލެއް އަދިވެސް ޤާއިމުކޮށްދެމުން ދާކަމީ އިންތިހާއަށް ކަންބޮޑުވާން ޖެހޭ ކަމެކެވެ.”\n4- ރިޕޯޓުގެ7ވަނަ ޞަފްޙާގައި ލިޔެފައިވެއެވެ :\n” ސެޕްޓެމްބަރު 2019 ގައި ދެ އަންހެން ފަނޑިޔާރުން ރާއްޖޭގެ ސުޕްރީމް ކޯޓަށް އައްޔަންވެގެން ދިޔަ ދިޔުމަކީ ތާރީޚީ އަދި ހީނުކުރެވޭ ފަދަ ކުރިއެރުމެކެވެ. “\n5- ރިޕޯޓުގެ 8 ވަނަ ޞަފްޙާގައި (21 ވަނަ ނުކުތާގެ ދަށުން ) “ހޯޕް ވޯ މިވެން” ޖަމްޢިއްޔާއިން ހަދާފައިވާ ދިރާސާއަކަށް ހަވާލާ ދީފައި ބުނެފައިވެއެވެ.\n” ދިވެހި ، އިނގިރޭސި ، އިސްލާމް އަދި ސޯޝަލް ސްޓަޑީސް ގެ ތައުލީމީ ޓެކްސްޓު ފޮތްތައް މުރާޖައާ ކުރި ދިރާސާއެއްގެ ހޯދުންތައް ދައްކާގޮތުގައި ” މިންތިއާއި ގުޅޭ މައުލޫމާތު ހުރީ ދިވެހި އަދި އިސްލާމް ޓެކްސްޓު ފޮތް ތަކުގައެވެ. މީގެ ތެރެއިން ސާނަވީ ތައުލީމުގެ ސްކޫލް ފޮތްތަކުގައި މިންތީގެ ސްޓެރިއޯޓައިޕް (ނުވަތަ ތަފާތުކުރުންތައް) ގިނައެވެ.” މި ދިރާސާގައި “ހަރުކަށި އިބާރާތުން އިލްތިމާސް ކޮށް އަދި އެޑިއުކޭޝަން މިނިސްޓްރީއިން އެމީހުނަށް އިންޒާރުވެސް ދިނުމަށް ހުށަހަޅަނީ ކިޔަވާދޭއިރު މުދައްރިސުންގެ އަމިއްލަފިކުރުގައިވާ މިންތީގެ ތަފާތުކުރުންތަށް ހާމަނުކުރުމަށާއި، ޚާއްސަ ގޮތެއްގައި މަންހަޖުން ބޭރުމައުލޫމާތުތައް (ކުލާހަށް) ގެނައުން މަނާ ކުރުމަށެވެ.””\n6- އެބޯޝަން މައްސަލަތަކަށް ފަތުވާ ކޮމިޓީން ފަތުވާ ނެރުމަކީ ކަންބޮޑުވާ ކަމެއް ކަމަށް ފާހަނގަކޮށްފައިވުން.\n– 12 ވަނަ ޞަފްޙާގައި (30 ވަނަ ނުކުތާގެ ދަށުން ) ލިޔެފައިވެއެވެ؛\n” ވަކި ހާލަތްތަކެއްގައި އެބޯޝަން (ނުޡުފާ ނައްތާލުމާއި ހައްޔަރުން ނެއްޓުވުން) އެއީ ހުއްދަ ކަމެއްކަމުގައިބުނާ ފަތުވާއެއް އޮތްނަމަވެސް މިކަން މިގޮތަށް ހިނގާކަން ދޭހަކޮށްދޭނޭ ތަފާސްހިސާބެއް ނެތެވެ. ސައްޙަ ބައެއް މައުލޫމާތުން އެނގިފައިވަނީ އެބޯޝަން އާއިގުޅޭ ހައްސާސް ބައެއް މައްސަލައިގާ ވަކީލުންގެ ފަރާތުން ޑޮކްޓަރުންނަށް ޤާނޫނީ ލަފާދީފައިވަނީ ޑޮކްޓަރީ ކަންކަމާ ނުބެހޭ އެ ފަތުވާ ކޮމިޓީއިން އެފަދަ މައްސަލައިގާ ލަފާހޯދުމަށެވެ. މިއީ ނުހަނު ކަންބޮޑުވާންޖެހޭ ކަމެކެވެ.\n7- އަންހެން ކުދިން ޚިތާނު ކުރުމުގެ މައްސަލާގައި ، އެއީ ދީނީ ގޮތުން ހައްދުފަހަނައަޅާފައިވާ ކަމެއް ކަމަށް ފާހަނގަކޮށް، އެކަމަށް ރާއްޖޭގެ ދީނީ ޢިލްމުވެރިން ހިތްވަރު ދީ އާލާ ކުރުމަށް ބާރުއަޅާ ކަމުގެ ތުހުމަތުކޮށް، އަންހެން ކުދިން ޚިތާނު ކުރުމަކީ އެފް.ޖީ.އެމް.ސީ ކަމަށް މާނަކޮށްފައިވުން.\n– 12 ވަނަ ޞަފްޙާގައި (31 ނުކުތާގެ ދަށުން) ލިޔެފައިވެއެވެ؛\n” މިހާރު ފެންމަތިވަމުންދާ މައްސަލައެއް ކަމުގައިވާ ، އެފް.ޖީ.އެމް.ސީ (ނުވަތަ އަންހެން ކުދިން ޚިތާނުކުރުން) ގެ މައްސަލަ ބަލަންޖެހެނީ ދީނީގޮތުން ހައްދުފަހަނަ އަޅާފައިވާ ފިކުރިއްޔާތުގެ ވާހަކަތަކުގެ ނަޒަރަކުންނެވެ. އަދި ދައުލަތުގެ މުއައްސާސާތަކާއި ގާތުން މަސައްކަތްކުރާ އެފަދަ އިލްމުވެރިން ދަނީ މިކަން އަލާކުރުމަށް ހިތްވަރުދީ ބާރުއަޅަމުންނެވެ.” ނަޤަލު ނިމުނީ.\nމީގައި ފާހަނގަކޮށްލެވޭ ބައެއް ނުކުތާ ތަކަކީ ؛\nއެފް.ޖީ.އެމް.ސީ އާ ދީނީގޮތުން ހުއްދަވެފައިވާ ޚިތާނުކުރުމާ އެއްފަދަކޮށްފައިވުން.\nނަމަވެސް މިއީ ވަރަށް ބޮޑަށް ތަފާތު ދެ މައްސަލައެކެވެ. އެހެނީ ފީމެއިލް ޖެނިޓަލް މިއުޓިލޭޝަނަކީ ތަފާތު ޘަޤާފަތްތަކުގައި ތަފާތު ގޮތްގޮތަށް ކުރެވޭ ކަމެކެވެ. ބައެއް ޘަޤާފަތްތަކުގައި އަންހެނާގެ އައުރަ ގުނަވަން ވަރަށް ބޮޑަށް ބަދަލުގެނެސް ކަފާލައެވެ. އަދި ތަފާތު ބޮޑެތި އަނިޔާތައް ލިބޭ ގޮތަށް އެކަންކަން ކުރެއެވެ. ނަމަވެސް، އިސްލާމްދީނުގައިވެސް މިދެންނެވި ގޮތަށް އެކަންތައް ކުރުން ވާނީ ބޮޑު ޖަރީމާއެއް ކަމުގައެވެ.\nއިސްލާމްދީނުގައި އަންހެނުން ޚިތާނުކުރުމަކީ ސުންނަތް ކަމެއް ކަމުގައި ނުވަތަ މުޞްތަޙައްބުކަމެއް ކަމުގައި ދެކޭ ޢިލްމުވެރިންގެ މެދުގައިވެސް އެކަމަކީ އައުރަ ގުނަވަނަށް ގެއްލުމެއް ނުދީ ، ހަމައެކަނި ލެއި ދައްކާލުން ފަދަ ގޮތަކަށް އޮންނަ ، މިޒަމާނުގައި މިކިޔާ އެފްއެމްޖީ އާ ވަރަށް ބޮޑަށް ޚިލާފަށް އޮންނަ ކަމެކެވެ.\nއަންހެނުން ޚިތާނު ކުރުމަކީވެސް ދީނީ ގޮތުން، ފިޤްހީގޮތުން ޚިލާފު އުފެދިފައި އޮތް ކަމެއް… ބައެއް ޢިލްމުވެރިން ސުންނަތް ކަމަށް ދެކިލެއްވާއިރު، އަނެއްބައި ޢިލްމުވެރިން އެއީ ސުންނަތެއް ނޫންކަމެއް ދެކިލައްވައެވެ…\nއަންހެން ކުދިން ޚިތާނު ކުރުމަކީ ފަހުގެ ތާރީޚުގައި ދިވެހިރާއްޖޭގައި ނެތް ކަމެކޭވެސް ބުނެވިދާނެއެވެ.\nދިވެހިރާއްޖޭގެ ޢިލްމުވެރިންގެ ތެރެއިން އެކަން އާލާކުރަން ހިތްވަރުދޭ ކަމަށް ބުނެފައިވާ ވުމަކީ ދޮގު ތުހުމަތެކެވެ.\n8- ދިވެހިރާއްޖޭގެ ޤާޟީންނަކީ ، އިންސާނީ ޙައްޤުތަކާއި ބެހޭ ބައިނަލްއަޤުވާމީ މިންގަޑުތަކާއި އިޖުރާއަތުތަކަށް އަހުލުވެރިވެފައި ނުވާ ބައެއް ކަމުގައި ބަޔާންކުރުން.\n– 17 ވަނަ ޞަފްޙާގައި (44 ނުކުތާގެ ދަށުން) ލިޔެފައިވެއެވެ؛\n” ދައުލަތުގެ ރިޕޯޓުގެ ޕެރެގްރާފް 123-136 : 2019 ގައި އދ ގެ ޓޯޗަރ ގެ މައްސަލަތަކާބެހޭ ޚާއްޞަ މަންދޫބޫ (ޔޫ.އެން ސްޕެޝަލް ރެޕޮޓަރ އޮން ޓޯޗަރ) ފާހަގަ ކުރައްވާފައިވާ ގޮތުގައި ރާއްޖޭގެ ޝަރުޢީ ދާއިރާއަށް ދިމާވެފައިވާ ގޮންޖެހުންތަކުގެ ތެރޭގައި ” ފުރަތަމަ މަރުހަލާގައި މައްސަލަ ބެލުމަށް ޒިންމާނަގަންޖެހޭ ޤާޒީންގެތެރޭގައި ހުންނަންޖެހޭ ޝަރުތުފުރިހަމަ ނުވުމާއި، އިންސާނީ ޙައްޤުތަކާއި ބެހޭ ބައިނަލްއަޤުވާމީ މިންގަޑުތަކާއި އިޖުރާއަތު ތަކަށް އަހުލުވެރި ނުވުމާއި މައުލޫމާތު ނެތްކަމަށް ފެންނަކަން” ހިމެނެއެވެ.”\n– މީގައި ފާހަނގަކޮށްލެވޭ ނުކުތާ؛\nޔުނިވާރސަލް ޑެކްލަރޭޝަން އޮފް ހިޔުމަން ރައިޓްސް (ޔޫ.ޑީ.އެޗް.އާރް) ގައި ރާއްޖޭއިން ބައިވެރިވެފައިވަނީ ރެޒަވޭޝަންތަކެއް ނަގައިގެންނެވެ. އެހެންކަމުން، އެއަށް ޤާޟީން އަހުލުވެރިވުމަކީ ކޮންމެހެން ލާޒިމުކުރަން ޖެހޭ ކަމެއް ނޫނެވެ. ޤާޟީން އަހުލުވެރިން ވާން ޖެހެނީ، އިސްލާމީ ޝަރިޢަތާއި، ރާއްޖޭގައި ހެދިފައިވާ ޤާނޫނުތަކާއި ، ރާއްޖޭގައި ދެވިފައިވާ ޙައްޤުތަކަށެވެ.\nޔޫޑީއެޗްއާރު ގައި ، އެއް ޖިއްސުން ގުޅުން ހިންގުމަކީ އިންސާނީ ޙައްޤެކެވެ. މުރުތައްދުވުމަކީ ޙައްޤެކެވެ. ޒިނޭ ކުރުމަކީ -ޙައްޤެކެވެ. މިހެން ގޮސް އިސްލާމީ ޝަރީޢަތް މުލުން ލުހެލާ ފަދަ ކަންކަން ޙައްޤުތަކުގެ ނަމުގައި ހިމެނިފައިވެއެވެ. އެހެންކަމުން، އިސްލާމީ ޤައުމެއްގެ، އިސްލާމީ ޝަރީޢަތަކީ މަޞްދަރު ކަމަށް ބަލައިގެން ޤާނޫނު ހެދޭ ޤައުމެއްގެ، ޤާޟީން، ބައިނަލްއަޤުވާމީ ޙައްޤުތަކަށް އަހުލުވެރިވާން ލާޒިމުކުރުމަކީ ލާޒިމުނުވާ ކަމެއް ލާޒިމުކޮށް ، އިސްލާމީ ޝަރީޢަތުގެ މަޞްދަރިއްޔަތު އުވާލުމަށް ބުނެވޭ ހީލަތްތެރި ބުނުމެކެވެ.\n9- ޙައްދުގެ ޙުކުމް ކުރަމުން ދިޔަޔަސް ، ޙައްދުގެ އަދަބުދިނުން ވަނީ 2017 ގައި ހުއްޓާލާފައިކަމަށް ހާމަކޮށްފައިވުން.\n– 17 ވަނަ ޞަފްޙާގައި (45 ވަނަ ނުކުތާގެ ދަށުން) ލިޔެފައިވެއެވެ؛\n” ހައްދުގެ އަދަބުދިނުމާއި ބެހޭ ގޮތުން ކްރިމިނަލް ކޯޓުގެ ތަފާސްހިސާބު ދައްކާގޮތުގައި ހައްދުގެ ހުކުމް ކުރަމުން ދިޔަނަމަވެސް ހައްދު ޖެހުން ވަނީ 2017 ވަނަ އަހަރުން ފެށިގެން ހުއްޓާލާފައެވެ.”\n10- ރަޖަމްގެ ޙުކުމް ރާއްޖޭގައި 2015 އަދި 2017 ކުރުމަށް ޙުކުމް ކުރި ކަމަކީ ނުހަނު ކަންބޮޑުވާން ޖެހޭ ކަމެއް ކަމުގައި ބަޔާންކުރުން.\n– 18 ވަނަ ޞަފްޙާގައި (46 ވަނަ ނުކުތާގެ ދަށުން) ލިޔެފައިވެއެވެ؛\n” މިހާތަނަށް ދިމާވެފައިނުވާ އަދި ރާއްޖެއަށް މުޅިން ބީރައްޓެހި މަފްހޫމެއް ކަމުގައިވާ ރަޖަމްކުރުމުގެ މަރުގެ ހުކުމް 2015 އަދި 2019 ގައި ތައާރަފްވެގެން ދިއުމަކީ، ދެފަހަރު މަތިންވެސް ހުކުމް ފަހުން ބާތިލު ކޮށްފައިވާނަމަވެސް ، ނުހަނު ކަންބޮޑުވާންޖެހޭ ކަމެކެވެ.”\n– މީގައި ފާހަނގަކުރެވޭ ނުކުތަކަކީ ؛\nރަޖަމްގެ ޙައްދަކީ އިސްލާމްދީނުގައި ޘާބިތުވެފައިވާ ޙައްދެކެވެ. އެއީ މާތް ނަބިއްޔާ صلى الله عليه وسلم ޤާއިމުކުރައްވާފައިވާ ޙައްދެކެވެ. އަދި ، އެކަލޭގެފާނުގެ މަތިވެރި ޚުލަފާއުއްރާޝިދީންވެސް ޤާއިމުކުރައްވާފައިވާ ޙައްދެކެވެ. އެއީ ދެކޮޅު ހެދެން ނެތް ޙަޤީޤަތެކެވެ. އެކަމާ ބެހޭގޮތުން އަޅުގަނޑު ވާނީ މީގެ ކުރިން ދެ ލިޔުމެއްވެސް ލިޔެފައެވެ.\nރަޖަމުގެ ޙައްދާ ބެހޭގޮތުން އުފައްދާ ބައެއް ޝުބުހަތައް!\nއިސްލާމްދީނުގައި އޮތް ޙައްދެއް ޤާއިމުކުރުމަކީ ނުވަތަ އެ ޙައްދަށް ޙުކުމު ކުރުމަކީ “ކަންބޮޑުވާންޖެހޭ” ކަމެއް ކަމުގައި އިސްލާމްދީނަށް ނިސްބަތްވާ ބަޔަކު ބުނުމަކީ އެއީ ޙަޤީޤީ ކަންބޮޑުވުމެކެވެ. އިސްލާމްދީނުގައި މާތް ﷲ އާއި އެއިލާހު ރަސޫލާ ކަނޑައަޅުއްވާފައިވާ ޙުކުމްފުޅަކާ މެދު އެނގިހުރެ ، ފާޅުގައި މުސްލިމަކު ދެކޮޅު ހެދުމަކީ އެމީހަކު ދީނުންވެސް ބޭރުވެދާ ފަދަ ކަމެކެވެ.\nއުތެމަ އަކީ އަންހެނުންގެ ޙައްޤުތަކަށް ވަކާލާތު ކުރާ ބަޔަކު ކަމުގައި ވެފައި ، އެކަމާ އެއްވެސް ގޮތަކަށް ގުޅުން ނެތް ، އަންހެނުންނާއި ފިރިހެނުންގެ މައްޗަށް ވެސް ޤާއިމުކުރެވޭ އިސްލާމްދީނުގައި ކަނޑައަޅުއްވާފައިވާ ޙުކުމްފުޅުތަކާ މެދު ކަންބޮޑުވުން ފާޅުކުރުމުގެ ފަހަތުގައިވާ މަޤްޞަދާމެދު ސުވާލު އުފެދެއެވެ.\n(ނޯޓު : މިއީ ޚުލާޞާ ރިޕޯޓަށް އަވަސް ކަޅިއެއްގައި ފާހަނގަކުރެވުނު ބައެއް ކަންކަމެވެ. ދީނީ ނަޒަރަކުންނާއި ޤާނޫނީ ނަޒަރަކުން މި ރިޕޯޓަށް – ޚާއްޞަކޮށް ފުރިހަމަ އަޞްލު ރިޕޯޓަށް – ވިސްނުންތެރިކަމާއެކު ނަޒަރު ހިންގާލައިފިނަމަ، މިއަށްވުރެ ގިނަ ކަންކަން ފާހަނގަވެގެން ދާނެ ކަމާމެދު ޝައްކެއް ނުކުރަމެވެ.)\nއުތެމަގެ ޚުލާޞާ ރިޕޯޓުގެ ލިންކް : https://uthema.org/wp-content/uploads/Uthema-CEDAW-Shadow-Report-30Apr2020-DHI.pdf\nމުޅި ރިޕޯޓު ލިންކް : https://uthema.org/wp-content/uploads/Uthema-Comp-CEDAW-Shadow-Report-20Apr2020.pdf


Ijuthimaaee akhulaagiyaathuge sifathah! | Hurihaa.mv\nއިޖުތިމާއީ އަހުލާގިއްޔާތުގެ ސިފަތައް!\nPublished on 06 May 2022, 08:50\nމުލަ ރޯދަ ދުވަހު މާލޭގެ މިސްކިތެއްގައި ބަޔަކު ނަމާދުކުރަނީ. ފޮޓޯ: އަބްދުﷲ އަބީދު | ހުރިހާ\nއިސްލާމްދީނަކީ މަތިވެރި އަޚްލާޤުގެ ދީނެވެ. އިސްލާމްދީނަކީ ތެދުވެރިކަމާއި އަމާނާތްތެރިކަމުގެ ދީނެވެ. އިސްލާމީ މުޖުތަމަޢެއްގައި ހުރިހައި މަތިވެރި އަޚްލާޤީ ސިފަތައް ފެންނަން ހުންނަން ވާނެއެވެ. ނިފާޤުކަމުގެ ހުތުރު ސިފަތަކުން އެއްކިބާވެފައިވާ މުޖުތަމަޢަކަށް އެ މުޖުތަމަޢު ވުން ލާޒިމެވެ.\nނަބިއްޔާ صلى الله عليه وسلم ވަނީ ނިފާޤުކަމުގެ ސިފަތަކަކީ ކޮބައިކަން ބަޔާންކޮށްދެއްވައި އެކަމުން ދުރުވުމަށް މުއުމިނުންނަށް ބާރުއަޅުއްވައި ވަޞިއްޔަތް ކުރައްވާފައެވެ. މުނާފިޤުންގެ ސިފަތަކުގެ ތެރޭގައި އެންމެ ފާޅުކަން ބޮޑު ސިފަތަކަކީ ދޮގު ހެދުމާއި، އަމާނާތަށް ޚިޔާނާތްތެރިވުމާއި، ވަޢުދާ ޚިލާފުވުމެވެ.\nތެދުވެރިކަމާއި، އަމާނާތްތެރިކަމާއި އަދި ވަޢުދަށް ކަމޭހިތުމަކީ އިޖުތިމާޢީ އަޚްލާޤިއްޔާތުގެ އެންމެ މުހިއްމު ރުކުންތައް ކަމަށް ވެސް ބުނެވިދާނެއެވެ. މި ދެންނެވި ސިފަތަކާ ބެހޭގޮތުން އައިސްފައިވާ އާޔަތްތަކާއި ވާރިދުވެފައިވާ ޙަދީޘްފުޅުތައް ގިނަގުނައެވެ.\nދޮގު ހެދުމުގެ ނުބައިކަމާއި އެއީ މުއުމިނެއްގެ ގައިގައި ހުރެގެން ވާނޭ ސިފައެއް ނޫން ކަން ވަރަށް ރަނގަޅަށް ބަޔާންކުރައްވާފައިވެއެވެ. ތެދުވެރިވުމުގެ މާތްކަމާއި، ތެދުވެރިންގެ މަތިވެރިކަން ބަޔާންކުރައްވާފައިވެއެވެ. އަދި ޚިޔާނާތްތެރިކަމުގެ ނުބައިކަމާއި އަމާނާތްތައް އޭގެ އަހުލުވެރިންނާ ހަވާލުކުރުމުގެ މުހިއްމު ކަމާއި، ޤިޔާމަތުގެ ޢަލާމާތުގެ ތެރޭގައި އަމާނާތް އޭގެ އަހުލުވެރިން ނޫން މީހުންނާ ހަވާލު ކުރެވިގެން ދިޔުން ހިމަނުއްވާފައިވެއެވެ. ވަޢުދާއި ޢަހުދަށް ވަފާތެރިވުމުގެ މަތިވެރިކަމާއި ޢަދުއްވުންނާ މެދު ވެސް އެ ސިފަތައް ދަމަހައްޓައި ޢަދުލުވެރިވުމަށް އަމުރުކުރައްވާފައިވެއެވެ.\nނަމަވެސް މިއަދު އަޅުގަނޑުމެންގެ މުޖުތަމަޢުން މިއާ އިދިކޮޅު މަންޒަރުތަކެއް ފެނިގެން ދާ ކަމީ ނިހާޔަތަށް ހިތާމަ ހުރި ކަމެކެވެ. މުޖުތަމަޢުން ފެނިގެން ދަނީ މަކަރާއި ހީލަތާއި އޮޅުވާލުމެވެ. ނުއުފުއްލޭވަރުގެ އަމާނާތްތަކާ ހަވާލުވުމާއި ހަވާލުކުރުމެވެ. ޚިޔާނާތްތެރިވުމެވެ. ދޮގު ހެދުމެވެ. މީސްތަކުންގެ މުދާ ނުޙައްޤުން ކެއުމެވެ. މީސްތަކުންގެ އަބުރާއި ޢިއްޒަތް ނަގައިލުމެވެ. މީހުންގެ މަސް ރޮލައި ކެއުމެވެ.\nސުވާލަކީ، މިއީ އިސްލާމީ މުޖުތަމަޢެއްގައި މިކަން އޮންނަން ޖެހޭ ގޮތްތޯއެވެ؟ އަޅުގަނޑުމެންގެ ތެދުވެރިކަން ކޮބައިތޯއެވެ؟ އަޅުގަނޑުމެން މާތް ﷲ އަށް ބިރުވެތިވާން ޖެހޭ ޖެހުން ކޮބައިތޯއެވެ؟ އަޅުގަނޑުމެން އާޚިރަތަށް އީމާން ވާ ވުން ކޮބައިތޯއެވެ؟ އާޚިރަތެއް ނެތީތޯއެވެ؟ ކަލަކު ވޮޑިގެން ނުވަނީތޯއެވެ؟ ހެޔޮގޮތާއި ނުބައިގޮތް ދީނުގައި ބަޔާންވެފައި ނުވަނީތޯއެވެ؟ އަޅުގަނޑުމެން މަރު ނުވާނީތޯއެވެ؟ އަޅުގަނޑުމެންގެ ވިސްނުން މާއްދިއްޔަތަށް ގޮސް ހުސްވާން ވީ ކީއްވެތޯއެވެ؟ މާއްދިއްޔަތަކީ ފަނާނުވާނެ އެއްޗަކީތޯއެވެ؟\nމި ހުރީ ހައްތަހާ ވެސް ސުވާލުތަކެވެ. އަޅުގަނޑުމެންގެ އަމިއްލަ ނަފްސުތަކާ ކުރަން ޖެހޭ ސުވާލުތަކެކެވެ. އަމިއްލަ ނަފްސު މުރާޖަޢާކުރަންވީއެވެ. ޣާފިލުކަމުގެ ނިދިން ހޭލަންވީއެވެ. އަޅުގަނޑުމެންނަށް ދެވެނީ ނުބައި މަގަކުންކަން ދަނެގަންނަންވީއެވެ. މާތް ﷲ މަތިން ހަނދުމަކުރަން ޖެހޭ މިންވަރަށް ހަނދުމަ ނުކުރެވެނީ ކަން ޤަބޫލުކުރަން ވެއްޖެއެވެ. ބިރުވެތިވާން ވީ މިންވަރަށް ބިރުވެތި ނުވެވެނީ ކަން ދަންނަން ވެއްޖެއެވެ.\nނިފާޤުކަމުގެ ސިފައިން މުޖުތަމަޢު ދުރުކުރަން ޖެހެއެވެ. އީމާންކަމުގެ ރީތި ސިފަތަކުން މުޖުތަމަޢު ޒީނަތްތެރިކުރަން ޖެހެއެވެ. އިޖުތިމާޢީ އަޚްލާޤިއްޔާތުގެ މަތިވެރި ސިފަތައް ޤާއިމުވެފައި ހުރި މުޖުތަމަޢެއް ޤާއިމު ކުރެވޭނީ އެންމެން އެކުގައި މަސައްކަތްކޮށްގެން ކަން ކަށަވަރެވެ.\nމި ލިޔުމަކީ 20 އޮގަސްޓު 2021 ގައި ނެރުނު ދީނުގެމަގު މަޖައްލާގެ 33 ވަނަ ޢަދަދަށް ލިޔެފައިވާ ލިޔުމެކެވެ.\nރިޕޯޓް އިސްލާމް ދީން


އެއަރކޯން ގަތުމަށް ބޭނުންވެއްޖެ\n1 ސްކޫލްތަކަށް ބޭނުންވާ 40 އެއަރކޯން ހޯދުމަށް ކުރެވުނު މިމިނިސްޓްރީގެ ނަންބަރު IUL)22-PU/22/2019/227) އިޢުލާނާއި ގުޅިގެން އަންދާސީ ހިސާބު ހުށަހަޅާފައިވާ ފަރާތްތަކުގެ ތެރެއިން ތިންފަރާތް ކޮލިފައިވެފައިނުވާތީ، އެއިޢުލާން ބާތިލް ކުރުމަށްފަހު އަލުން މިތަކެތި ގަތުމަށް2ވަނަ ފަހަރަށް އިޢުލާން ކުރީމެވެ. މިމަސައްކަތަށް ކުރިމަތިލާ ފާރާތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\n2 މިޕްރޮޖެކްޓްގައި ބައިވެރިވާން އެދޭ ފަރާތްތަކުން، 2019 އޮކްޓޯބަރު 08 ން 2019 އޮކްޓޯބަރު 13 ށް ބަންދުނޫން ދުވަސްތަކުގެ 8:00 އިން 14:00 އަށް މިމިނިސްޓްރީގެ ރިސެޕްޝަނަށް ވަޑައިގެން ނަންނޯޓް ކުރެއްވުމަށް ދެންނެވީމެވެ. ބީލަން ހުށަހެޅޭނީ މިމުއްދަތުގައި ނަންނޯޓް ކުރާ ފަރާތްތަކަށެވެ.\n3 މިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2019 އޮކްޓޯބަރު 14 ވަނަ ދުވަހުގެ 11:00 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\n4 ބިޑް ހުށަހެޅުމާއި ބިޑް ހުޅުވުން އޮންނާނީ 2019 އޮކްޓޯބަރު 20 ވަނަ ދުވަހުގެ 11:00 ގައި މިނިސްޓްރީ އޮފް އެޑިޔުކޭޝަންގެ 09 ވަނަ ފަންގިފިލާ ޕްރޮކިއުމަންޓް ސެކްޝަންގައެވެ.\n5 މިމަސައްކަތަށް ބިޑް ސެކިއުރިޓީގެ ގޮތުގައި -/5,000 ރުފިޔާ ހުށަހަޅަންވާނެއެވެ. ބިޑް ސެކިއުރިޓީގެ މުއްދަތަކީ ބިޑް ހުޅުވާ ތާރީހުން ފެށިގެން 30 ދުވަހެވެ.\n6 މިޕްރޮޖެކްޓާގުޅޭ ބީލަން ފޮތް މިއިޢުލާނާއެކު އެޓޭޗް ކުރެވިފައިވާނެއެވެ.\n7 ނަންނޯޓް ކުރުމާއި، އިތުރު މަޢުލޫމާތު ތިރީގައިވާ އެޑްރެހުން ލިބިވަޑައިގަންނަވާނެއެވެ.\nޕަބްލިޝްކުރި ގަޑި: 1129\nސުންގަޑި: 13 އޮކްޓޫބަރު 2019 1400\n- ހުށަހަޅަންޖެހޭ ފޯމްތަކުގެ ސޮފްޓް


Jumula9dhareen libunu, salaamathun boduvi dhebeynge kuhlli maraa eku mainbafain shock ehggai - One Online\nއިއްޔެ ނިޔާވި ފުލުސް ސާޖެންޓް އިސްމާއިލް ރިޒާ، 35އ. (ކ) އަދި މިދިޔަ އަހަރު ނިޔާވި އޭނާގެ ބޭބެ، ސިފައިންގެ ސްޓާފް ސާޖެންޓް އަލީ ރިޔާޒު، 37އ.---\nޖުމުލަ9ދަރީން ލިބުނު، ސަލާމަތުން ބޮޑުވި ދެބޭންގެ ކުއްލި މަރާއެކު މުސްކުޅި މައިންބަފައިން ޝޮކެއްގައި\nދ. ކުޑަހުވަދުއަށް އުފަން މުހައްމަދު ރަޝީދުގެ ލޮލުގައި އެއަތޮޅު ވާންޏަށް އުފަން ޒުލޭހާ އިސްމާއިލް، އާންމު ނަމުން ނަމަ\n"ދަލޭކަ" އަޅައިގަތީ ރޭނުމުގެ މަސައްކަތް ކުރަން އެ އަތޮޅު ވާންޏަށް ގޮސް އުޅުމުގެ ތެރޭގައެވެ. ވާނީ ދަލޭކައާއި ކުޑަހުވަދޫ މުހައްމަދު ރަޝީދު ކައިވެނި ކުރީ އުފާވެރި ޒަވާޖީ ހަޔާތެއް އެކުގައި ހޭދަކުރުމުގެ ފޮނި އުއްމީދުތަކާ އެކުގަ އެވެ.\nކައިވެނީގެ ދުވަސްކޮޅެއް ފަހުން ރަޝީދު ވަނީ ދަލޭކަ ގޮވައިގެން ރަޝީދުގެ އުފަން ރަށް ދ. ކުޑަހުވަދުއަށް ބަދަލު ވެ، އަމިއްލަ ގެވަޅުގައި ދިރިއުޅެން ފަށައިފައެވެ. މިއަދާ ހަމަޔަށްވެސް އެދެމަފިރިން ދިރިއުޅެމުން އަންނީ އެ ގޭގައެވެ. އަލަތު ކައިވެނި މަތީގައެވެ. ދެފާރާތުގެ އާއިލާގައިވެސް އެހާ ގިނަ މެންބަރުންނެއް ނެތެވެ. ދަލޭކަގެ އެއްބަނޑުއެއްބަފާ އަންހެން ދައްތައެއް އިންނައިރު، ރަޝީދުގެ އެއްބަނޑު އެއްބަފާ ދެބެން އެބަތިއްބެވެ. އެ ދެމީހުން ދިރިއުޅެމުން އަންނަނީ މާލޭގައެވެ. އެހެންކަމުން ރަޝީދާއި ދަލޭކަ ދިރިއުޅެމުން އައީ އަމިއްލައަށް ކާންބޯން ކުރި މަސައްކަތުން ލިބުނު އެއްޗަކުން ދެކޮޅު ޖައްސައިގެންނެވެ. ރަޝީދަކީ މަސައްކަތް ކުރާން ދަންނަ، ހީވާގި މީހެކެވެ. ވޭތުވެދިޔަ ތަނުގައި އަދި މިހާރުވެސް އޭނާ އަންނަނީ އާމްދަނީ ހޯދުމަށް މަސައްކަތް ކުރަމުންނެވެ.\nރަޝީދުގެ އުމުރުން 70 ފުރިފައިވާ އިރު، ދަލޭކަގެ އުމުރަކީ 60 އެވެ.\n"ރަޝީދަކީ ވަރަށް ގިނަ ވައްތަރުގެ މަސައްކަތް ދަންނަ މީހެއް. އެންމެ ފުރަތަމަ އޭނާ ކުރި މަސައްކަތަކީ ރޭނުމުގެ މަސައްކަތް. އެކަހަލަ ދަތުރެއްގައި ވާންޏަށް ގޮސް އުޅުމުގެ ތެރޭގައި ދަލޭކަ ފެނުނީވެސް. ދެން އޭގެ ފަހުން ދަލޭކައާ ކައިވެނިކޮށް އޭނާއާއެކު ކުޑަހުވަދޫއަށް ބަދަލުވެ ދަނޑުވެރިކަންވެސް ކުރި. އޭގެ ފަހުން މަސްވެރިކަން ކުރި. ބޮޑު ކަންނެލި މަސްވެރިކަން ތައާރަފުވި ފަހުން ކަންނެލީގެ މަސްވެރިކަމަށްވެސް އަހަރުތަކެއް ވަންދެން ގޮސް އުޅުނު. ދެން މިހާރުވެސް މަދު ވިއްކާނެ. ބައެއް ފަހަރު ކަޅުވަށާއި މުށިމަސްފަދަ ތަކެތި ބާނައިގެން އެވެސް ވިއްކާނެ." ރަޝީދު ކުރި އަދި ކުރަމުން އަންނަ މަސައްކަތްތަކުގެ މައުލޫމާތު ދެމުން ވާނީ ކުރީގެ ބޮޑުކަތީބު އަލީ ފިރާގު "ވަން" އަށް ވިދާޅުވި އެވެ. ސުނާމީއަށް ފަހު ވާނީ ރައްޔިތުންވެސް މިހާރު ދިރިއުޅެމުން އަންނަނީ ކުޑަހުވަދޫގައެވެ.\nރަޝީދުގެ ދެމަފިރިންނަށް ޖުމުލަ9ދަރީން ލިބުނެވެ. އޭގެ ތެރެއިން ގަދަވެ ސަލާމަތުން ބޮޑެތިވީ2ކުދިންނެވެ. އެދެމަފިރީންނަށް އެންމެ ފުރަތަމަ ލިބުނީ އަންހެން ކުއްޖެކެވެ. ހަދީޖާ ނަމަކަށް ކިޔާ އެކުއްޖާ ނިޔާވީ އުމުރުން3އަހަރުގައެވެ. އޭގެ ފަހުންވެސް އެދެމަފިރިންނަށް4ކުދިން ލިބިފައި ވެއެވެ. އެ ހުރިހާ ކުދިންވެސް ވަނީ ވަރަށް ޅަފަތުގައި މަރުވެފައެވެ. އޭގެ ފަހުން އެދެމަފިރިންނަށް ވަނީ ދެ ފިރިހެން ކުދިން ލިބިފައެވެ. އެއީ އަލީ ރިޔާޒު އާއި އިސްމާއިލް ރިޒާ އެވެ. އެދެބޭންގެ ފަހުންވެސް އެއްމާބަނޑު ދެކުދިން ރަޝީދުގެ ދެމަފިރިންނަށް ލިބުނެވެ. އެ ދެކުދިން ވަނީ ވިހެއުމުގެ ކުރިން މައިމީހާގެ ބަނޑުތެރެޔަށް މަރުވެފައެވެ.\nއެހެންކަމުން ގަދަވެ ސަލާމަތުން ބޮޑެތިވި ރިޔާޒު އަދި ރިޒާ ވެގެން ގޮސްފައިވަނީ ރަޝީދުގެ ދެމަފިރިންގެ ފުރާނައަށެވެ. ދެމަފިރިން އެދެބޭން ދެކެ އިންތިހާއަށް ލޯބިވެއެވެ. ސްކޫލު ދައުރު ނިންމި ގޮތަށް އެދެބޭން ނުކުތީ ގައުމީ ހިދުމަތަށެވެ. އަލީ ރިޔާޒު ސިފައިންގެ ހިދުމަތާ ގުޅުނު އިރު، ރިޒާ ގުޅުނީ ފުލުހުންގެ ހިދުމަތާއެވެ. ސިފައިންގެޔަށް ވަނުމަށްފަހު ފަހު ރިޔާޒު ދިރިއުޅެމުން އައީ ވެރިރަށް މާލޭގައެވެ. މާލެ ބަދަލު ވުމަށްފަހު ކައިވެންޏެއް ކޮށް، އެކައިވެންޏަށް ވަނީ ފިރިހެން ކުއްޖަކުވެސް ލިބިފައެވެ.\nމީގެ ކުރިން ސިއްހީ އެއްވެސް މައްސަލައެއް ކުރިމަތިވެފައި ނުވާ، ސިފައިންގެ ސްޓާފް ސާޖެންޓެއްގެ ގޮތުގައި ހުރި ރިޔާޒް 37އ. ނިޔާވެފައި ވަނީ މިދިޔަ އަހަރުގެ އޮކްޓޯބަރު5ވަނަ ދުވަހު ސިފައިންގެ ޓްރޭނިންއެއްގައި އުޅެނިކޮށް ހާޓްއެޓޭކެއް ޖެހިގެންނެވެ. އާއިލާގެ އެންމެ އިސް ފަރާތްކަމުގައިވާ ރިޔާޒްގެ ވަކިވެދިއުން ވީ އާއިލާއަށް ލިބުނު ބޮޑު ހިތްތަދިކަމަކަށެވެ. އެއީ އެދެމަފިރިންނަށް ލިބުނު9ދަރިންގެ ތެރެއިން ގަދަވެ ސަލާމަތުން ބޮޑުވި ދެ ދަރިންގެ ތެރެއިން އެއް ދަރިފުޅު މި ފަނާކުރަނިވި އާލަމާ އަބަދުގެ އަބަދަށް ވަކިވީމައެވެ.\nރަޝީދުގެ ދެމަފިރިން މުސްކުޅިވެ ގައިބާރު ދެރަވި ދުވަހު، އަދި އެމީހުންނަށް ދަރިންގެ ފަރާތުން ކުލުނާއި ލޯބި އެންމެ ބޭނުންވި ދުވަހު ދޮށީ ދަރިފުޅު ކުއްލި ގޮތަކަށް ނިޔާވުން ވެގެންދިޔައީ އެދެމަފިރިންނަށް ބަރުދާސްތުކުރަން އުނދަގޫ ފުން ހިތާމައަކަށެވެ. ރިޔާޒްގެ އަންހެނުންނާއި ޔަތީމު ވި ފިރިހެން ދަރިފުޅުގެ ހަޔާތަށްވެސް އައީ ބަނަ އަދި އުނދަގޫ ދުވަސްތަކެކެވެ. ހިތްދަތިކަމާ މާޔޫސްކަމާއެކުގައެވެ.\nރިޔާޒް ނިޔާވިތާ އަހަރެއްހާ ދުވަސްވެސް ނުވަނީސް އަނެއްކާވެސް ރަޝީދުގެ އާއިލާއަށް މިވަނީ ބޮޑު ހިތާމައެއް ކުރިމަތި ވެފައެވެ. ދުނިޔޭގައި ހުރި ހަމައެކަނި ދަރިފުޅު، ފުލުސް ސާޖެންޓް އިސްމާއިލް ރިޒާ، 35އ. ކުއްލި ގޮތަކަށް އިއްޔެ ނިޔާވުމާ އެކު، ކައިރި ކައިރީގައި ދެބޭން ނިޔާވުމުގެ ހިތާމަ އާއި ވޭން ރަޝީދުގެ ދެމަފިރިން އުފުލީ ގޮތް ހުސްވެފައިވާ ހާލު މޮޅިވެރިކަމާއެކުގައެވެ. ގިނަ ދަރީންތަކެއް ލިބުނު ނަމަވެސް ގަދަވެ ސަލާމަތުން ބޮޑުވި ދެބޭން ކައިރިކައިރީގައި ނިޔާވުމުން އެ ދެމަފިރީން އެކަނިވެރިވެއްޖެ އެވެ.\nއެއާއިލާގެ އިތުރުން ކުޑަހުވަދޫއަށްވެސް މި ހާލަތު ވެގެން ގޮސްފައިވަނީ ފަޅު އަދި ކަޅު ދުވަހަކަށެވެ. ރަށުގެ އެންމެންގެ ލޯބި ހޯދައިފައިވާ އެ ދެބޭން ގާތްގާތުގައި ވަކިވެދިއުންވީ އެރަށަށްވެސް ލިބުނު ފުން ހިތާމައަކަށެވެ.\nއޮކްޓޯބަރު 5، 2019: ސިފައިންގެ ރަސްމީ އިއްޒަތުގައި ސްޓާފް ސާޖެންޓް އަލީ ރިޔާޒު، 37އ. ފަސްތާނު ލަނީ -- ފޮޓޯ: އެމްއެންޑީއެފް\nރިޔާޒް އާއި ރިޒާއަކީ ކުޑަހުވަދޫ ގިނަބަޔަކު ގަދަރުކުރި ދެބެންނެވެ. ގިނަ ބައެއްގެ އިހްތިރާމު ލިބިފައިވާ ބަސް ވިކޭ ދެބޭންނެވެ. ކުޑައިރުއްސުރެ ބަސްއަހާ ދީނީ ކަންކަމަށް ފަރުވާތެރި ދެބޭންނެވެ.\n"އެ ދެބޭންނަކީ ބަސްމަދު އަދި ގިނަ ބައެއްގެ އިހްތިރާމާއި ލޯބި ލިބިފައިވާ ދެބޭން. ދުވަހަކުވެސް ގޯސް އަޑެއް އެ ދެބޭންނޭ ކިޔައިގެން އަރައިފައެއް ނެތް. ވަރަށް ހުލްގު ރަނގަޅު ދެބޭން އެއީ" ކުޑަހުވަދޫން "ވަން"އަށް މައުލޫމާތު ދިން މީހަކު ރިޔާޒް އަދި ރިޒާއާ ގުޅޭ ގޮތުން ބުންޏެވެ.\nއިއްޔެ ނިޔާވި، ރިޒާގެ ގާތް އެކުވެރިޔަކު "ވަން"އަށް މައުލޫމާތު ދެމުން ބުނީ، ރިޒާއަކީ ވަރަށް ހިތްހެޔޮ މަޑުމައިތިރި މިޒާޖެއްގެ ބޭފުޅެއް ކަމަށެވެ. އެކުގައި ގިނަ އަހަރުތަކެއް ވަންދެން ފުލުހުންގެ ހިދުމަތުގައި އުޅުނު އިރު އެންމެ ބޮޑަށް ފާހަގަ ވީ ރިޒާއަކީ ދީނީ ކަންކަމަށް ފަރުވާތެރި ބޭފުޅެއް ކަމުގައިކަން އޭނާ ފާހަގަކުރި އެވެ.\nއިއްޔެ ނިޔާވި ފުލުސް ސާޖެންޓް އިސްމާއިލް ރިޒާ، 35އ.\n"ދީނީ ކަންކަމަށް ވަރަށް ފަރުވާތެރިވާނެ. ހަމަ އެގޮތުގައި ބަދަލެއް ނުވެ ނިމިދިއުމާ ހަމަޔަށްވެސް ރިޒާ އެހުރީ. އެކަހަލަ ރައްޓެހިން މަދުވާނެ" ރިޒާއާއެކު 13 އަށް ވުރެ ގިނަ އަހަރު ފުލުހުންގެ ހިދުމަތުގައި މަސައްކަތް ކުރި ފުލުހަކު ނަން ހާމަ ނުކުރުމަށް އެދި "ވަން" އަށް މައުލޫމާތު ދެމުން ބުންޏެވެ.\nހާޓްއެޓޭކެއް ޖެހިގެން އިއްޔެ ކުއްލި ގޮތަކަށް ނިޔާވި ސާޖެންޓް ރިޒާއަކީ މީގެ ކުރިން ހިތުގެ އޮޕަރޭޝަނެއް ކުރައްވާފައިވާ ބޭފުޅެކެވެ. އެގޮތުން 2010 ވަނަ އަހަރުން ފެށިގެން ހިތުގެ މައްސަލަތަކެއް ކުރިމަތިވެވަޑައިގެން، އޭނާ ގެންދެވީ ބޭސް ކުރަައްވަމުންނެވެ. އިއްޔެ ރޭ ފަތިހު ކުއްލި ގޮތަކަށް ނިޔާވި އިރުވެސް އުޅުއްވީ ބަލިވެ އެވެ. އޭނާ ނިޔާވެފައިވާ ކަމަށް ޑޮކްޓަރުން ބުނީ، ފަރުވާކުރުމަށް ހޮސްޕިޓަލަށް ގެންދިޔަތާ ގާތްގަނޑަކަށް ހައެއްގަ ގަޑިއިރު ފަހުންނެވެ.\nއޮކްޓޯބަރު 5، 2019: ސިފައިންގެ ރަސްމީ އިއްޒަތުގައި ސްޓާފް ސާޖެންޓް އަލީ ރިޔާޒު، 37އ. ފަސްތާނު ލުމަށް ބޭއްވި ރަސްމިއްޔާތުގެ ތެރެއިން -- ފޮޓޯ: އެމްއެންޑީއެފް\nރިޒާ ނިޔާވި އިރު، ދެ އަންހެން ބޭފުޅަކާއި ފިރިހެން ބޭފުޅަކު އަދި އަނބިކަނބަލަކު ދުނިޔޭގައި އެބަ އިންނެވި އެވެ. ރިޒާ ވަނީ، 14 އަހަރު ދުވަސްވަންދެން ފުލުހެއްގެ ގޮތުގައި ގައުމަށް ހިދުމަތް ކުރައްވައިފަ އެވެ. އޭނާ ނިޔާވި އިރު ހުންނެވީ ސެންޓްރަލް ޕޮލިސް ޑިވިޝަންގެ ޓީޑީ އޮފިސަރެއްގެ ގޮތުގަ އެވެ. ފުލުހުންގެ އިދާރާއަށްވެސް ގެއްލިގެން އެދިޔައީ އިހްލާސްތެރި ބޭފުޅެކެވެ. ފުލުހުން ވަނީ ރިޒާގެ އާއިލާއަށް ތައުޒިޔާވެސް ފޮނުއްވައިފައެވެ.\nގައިބާރު ދެރަވެ، އުމުރުން ދުވަސްވެފައިވާ ރަޝީދުގެ ދެމަފިރިންނަށް ގެއްލިގެން އެދިޔައީ 40 އަހަރަށްވުރެ ގިނަ ދުވަސްވީ އަލަތު ކައިވެންޏަށް ލިބުނު9ދަރީންގެ ތެރެއިން ގަދަވެ ސަލާމަތުން ބޮޑެތިވި ހަމައެކަނި ދެދަރިންނެވެ. އާއިލާއަށް ގެއްލިގެން އެދިޔައީ މުހިންމު ދެ މެންބަރުންނެވެ. ކުޑަހުވަދުއަށް ގެއްލިގެން އެދިޔައީ އެރަށް ފަހުރުވެރިވާ ދެދަރިންނެވެ. ގައުމަށް ގެއްލިގެން އެދިޔައީ މުހިންމު ގައުމީ ދެ ހިދުމަތްތެރީންނެވެ.\nގުޅޭ ޓެގު މަރުގެ މައްސަލަތައް ދ. ކުޑަހުވަދޫ ޕޮލިސް އެމްއެންޑީއެފް މަރު


އެެދެނީ މަޢާފް | Esfiya - Dhivehi Vaahaka Site\nއެންމެންގެ ހިތުގައިވެސް ވަނީ އެންމެ ސުވާލެކެވެ. ހުސޭނު އެއްބަސްވާނެ ބާއެވެ.\n“ހުސޭނު. މިފަހަރު އޭނަ ފޮނުވާ.” މައިލަގޮނޑިއަށް ކެތް ނުވެގެން އެންމެފަހުން ޒާހިރާ ބިރު ކަނޑާލާފައި އަނގަ ހުޅުވިއެވެ. މާރިޔާ ހައިރާންވިއެވެ. “އޭނާ ވަރަށް ކިޔަވާ ހިތްވޭ. އެހެންކަމަށް ވީއިރު އޭނާގެ ކިޔެވުމަށް އަހަރެމެން ހުރަސް އެޅުމަކީ އޭނާގެ މުސްތަގުބަލާމެދު ވިސްނުން ކަމަށް ވާނެތަ؟ މިއަދު އޭނާ ނުފޮނުވައިފި ނަމަ އަހަރެމެންގެ އަމިއްލައެދުމާހެދި އަހަރެމެންގެ އަތުން އެ ހަލާކުކޮށްލެވުނީ އަހަރެމެންގެ ދަރިފުޅުގެ މުސްތަގުބަލު. ހުސޭނު.” ޒާހިރާއަށް ރޮވުނެވެ. “އާދޭސްކޮށްފަ މިބުނީ. މިފަހަރު އޭނާ އެމީހުންއެކީ ފޮނުވާ.” އަމިއްލަ ދަރިފުޅުގެ ކުރިމަގާމެދު ވިސްނާ މައިމީހާ އެދަރިފުޅުގެ މުސްތަގުބަލު ހޯދައި ދިނުމަށްއެދި އާދޭސް ކުރިއެވެ. މިއަދު އޭނާ ހަނު ހުރެއްޖެ ނަމަ އެދަރިފުޅުގެ މުސްތަގުބަލު ބަރުބާދު ވާނެކަން އޭނާއަށް ވިސްނުނީތީއެވެ.\nޒާހިރާގެ ވާހަކަ އަޑުއަހާފައި ހުސޭނު ހަށިފުރާ ނޭވާއެއްލިއެވެ. އަދި އެކަމަށް އޭނާގެ ރުހުން ދިންކަން އެންގިއެވެ. ހިފަހައްޓައިގެން ހުރި ނޭވާ މާރިޔާއަށް ދޫކޮށްލެވުނީ ލޯމަރާލަމުންނެވެ. އެވަގުތު އެދެލޮލަށް ޖަމާވެފައިވީ ކަރުނަތަށް އޮހިގަތެވެ. ޒާހިރާ ގައިގާ ބައްދައިގަންނަމުން މާރިޔާ ރޮއެގަތީ އުފަލާއި ހިތާމަ ކުރަމުންނެވެ. އޭނާ މިއަދު ހިތާމަ ކުރަނީ މަންމަމެނަށް ދޮގު ހަދައިގެން މާލެ ދާން ޖެހޭތީއެވެ. މިއަދު އޭނާއަށް މާލެ ދިއުމުގެ ފުރުސަތު ފަހިވެފައި މިވަނީ އޭނާގެ މައިމީހާގެ ސަބަބުން ކަމަށް ވީ ހިނދު އޭނާ މާލެ ދިއުމުގެ އަސްލު މަގުސަދު އެމައިމީހާއަށް އެނގޭ ދުވަހު ކުރާނެ ހިތާމަ ހިތަށް އަރާފައި ދެރަވެއެވެ. ނަމަވެސް މާރިޔާ އެކަން ކުރި ސަބަބު އެނގުމުން ހަމަ އެމައިމިހާ އޭނާއާއިމެދު ފަހުރުވެރި ވާނެކަންވެސް މާރިޔާ ޔަގީންކުރިއެވެ. މިއީ މާރިޔާގެ ހަޔާތުގައި އައި އެންމެ އުފާވެރި އަދި ހިތާމަވެރިވެސް ދުވަހެވެ.\nފާލަންމަތީގައި ތިބެ މާރިޔާ ޒާހިރާ ގައިގާ ބައްދަބައްދާފައި ރުޔެއެވެ. މިއީ އޭނާގެ މައިންބަފައިން ދޫކޮށްފައި ދާ ފުރަތަމަ ފަހަރެވެ. ކޮންމެ މީހަކުވެސް މައިންބަފައިންނާ ދުރަށް ދާން ޖެހުމުން ދެރަވާނެއެވެ. ނަމަވެސް މާރިޔާ މިއަދު އެންމެ ދެރަވަނީ މައިންބަފައިން ދޫކޮށްފައި ދިއުމަށްވުރެ އެމީހުންނަށް ދޮގުހަދާފައި ދާން ޖެހޭތީއެވެ. އެހެންނަމަވެސް ކޮންމެވެސް ދުވަހަކުން އޭގެ އަގު އޭނާ އަދާކުރާނެ ކަމަށް މާރިޔާގެ ހިތުން އަޒުމް ކަނޑައެޅިއެވެ. އޭނާގެ މައިންބަފައިން ފަހުރުވެރި ކުރާނެ ކަމަށް އޭނާ ހިތާ ހިތުން ނިންމިއެވެ. އެއަޒުމުގައި ހިތްވަރުކޮށްފައި މާރިޔާ ކަރުނަ ފުހެލިއެވެ. އަދި ހިނިތުންވެލަމުން ލޯންޗަށް އެރިއެވެ.\nމާލޭގެ ކާރޫބާރޫ ބޮޑު މާހައުލަށް ވާސިލްވުމުން މާރިޔާގެ ބޮލުގައި ރިއްސާލިއެވެ. އެތަނުގައި ދުއްވާ އެއްޗެއްސާއި މީހުންގެ ގިނަ ކަމުން މާރިޔާއަށް އުނދަގޫތަކެއް ކުރިމަތިވިއެވެ. ނަމަވެސް ގެއަށް ގޮސް އޭނާއަށް ހަމަޖައްސާފައިހުރި ކޮޓަރީގައި އަރާމުކޮށްލުމުން ހަމައަކަށް އެޅުނެވެ.\nމާލޭގައި ފުރަތަމަ ދުވަސްވީ މާރިޔާއަށް އުނދަގޫ ދުވަހަކަށެވެ. ކުއްލިއަކަށް މާހައުލު ބަދަލުވީމާ ކަމަށްވެސް ވެދާނެއެވެ. އޭނާ ހުރީ ފާޑަކަށް “މޫޑީ” ވެފައެވެ. އެއްވެސް ކަމެއް ކުރާ ހިތެއް ނުވެއެވެ. ނަމަވެސް މާނީއަށް އެހީތެރިވުމުގެ ގޮތުން ގޭތެރޭގެ ކަންތައްތައްކޮށްލާ ހެދިއެވެ. އަދި މާނީގެ އެހީތެރިކަމާއެކު އެމާހައުލަށް ހޭނުމަށް މަސައްކަތް ކުރިއެވެ. ކޮންމެއަކަސް މާރިޔާ މާލޭގެ އެ ނުސާފު ނުތަނަވަސް މާހައުލަށް ހޭނުމަށް ހަފްތާއެއްވަރު ނެގިއެވެ.\nއެމާހައުލަށްވެސް ހޭނުމަށްފަހު މާރިޔާއަށް ކުރިންވީ އުނދަގޫތަކެއް ނުވެއެވެ. އެހެންކަމުން ގޭތެރޭގެ ހުރިހާ ކަމެއްވެސް މިހާރު ކުރަނީ މާރިޔާއެވެ. އައްސަދުގެ ކަންތައްތައްވެސް މާރިޔާ ނުހަނު ފުރިހަމައަށް ބަލަހައްޓައެވެ. އެހެންކަމުން މާނީ އެކަންކަމަކާ ނުވިސްނައެވެ. މާރިޔާ އެމަސައްކަތްތައް ކުރާތީ ފަތިހުގެ ހާލާއެކު ނިދާތެދުވުންވެސް މުހިންމު ނޫން ކަމަށް މާނީއަށް ވިސްނުނީތީ އޭނާ ނިދާ ހޭލަނީވެސް މެންދުރުވާފަހުންނެވެ. އޭނާގެ ކަމަކީ ކައިކައިގެން އަރާމު ކުރުމެވެ. އެއަށްފަހު ފޭސްބުކަށްވަނުމާއި ޗެޓު ކުރުމެވެ. މީގެއިތުރުން ތައުފީގަށް ގުޅައިގެން ވާހަކަ ދެއްކުމަކީވެސް އޭނާގެ ކޮންމެ ދުވަހެއްގެ ޝެޑިއުލްގައި ހިމެނޭ ކަމެކެވެ.\nގޭތެރޭގެ އެއްކަމެއް މާނީ ނުކުރިޔަސް މާރިޔާގެ ފަރުވާލެއްނެތެވެ. އޭނާ އެކަމާ ޝަކުވާއެއް ނުކުރެއެވެ. ޝަކުވާ ކުރާކަށްވެސް ބޭނުމެއް ނޫނެވެ. މާނީގެ ބަލި ހާލަތު ހުރި ގޮތުން މާނީ ލައްވާ ކަމެއް ކުރުވާކަށްވެސް އޭނާ ބޭނުމެއް ނޫނެވެ. މާނީއަށާއި އައްސަދުއަށް ޚިދުމަތް ކުރުމަކީ މާރިޔާގެ އުފަލެއް ކަމަށް އޭނާ ދެކެއެވެ. އޭނާއަށް މިދިރިއުޅުން ހޯދައިދިން ބަޔަކީ އެއީއެވެ.\nއެއްދުވަހެއްގެ މެންދުރުގެ ވަގުތެވެ. މާރިޔާ އުޅުނީ މެންދުރުގެ ކެއުން ތައްޔާރު ކުރުމުގައި އަވަދިނެތިއެވެ. އެހިނދު މީހަކު ގިސްލާ އަޑު ގޭތެރެއިން އިވުނެވެ. އެވަގުތު ގޭގައި މާނީ ނޫން އިތުރު މީހަކު ނޫޅޭނެއެވެ. އެހެންކަމުން މާނީ ރޮނީ ކީއްވެތޯ ބެލުމަށް މާރިޔާ އަވަސްއަވަހަށް މާނީގެ ކޮޓަރިއަށް ދިޔައެވެ.\nކަރުދާސް ގަނޑަކަށް ބަލަހައްޓައިގެން ހުރެ މާނީ ރޮމުން ދިޔައެވެ. މާނީގެ ފުރަގަހުން ލެފުނު މާރިޔާ ބޯދިއްކޮށްލާފައި އެއީ ކޮން އެއްޗެއްތޯ ބަލާލިއެވެ. އިނގިރޭސި އަކުރުން ލިޔެފައިވާ އެލިޔުން ކިޔާލުމުން އެއީ ޑޮކްޓަރުގެ ރިޕޯޓެއްކަން މާރިޔާއަށް އެނގުނެވެ. އަދި އެއީ މާނީއަށް ކެންސަރު ޖެހިފައިވާކަމުގެ ލިޔުންކަންވެސް މާރިޔާގެ ސިކުނޑި ދެނެގަތެވެ. އެވަގުތު މާރިޔާގެ ހިތް ހަމްދަރުދީއިން ފުރުނެވެ. މާނީގެ ކޮނޑުގައި މާރިޔާ އަތްބާއްވާލުމުން މާނީ އަވަސް އަވަހަށް ކަރުނަތައް ފުހެލަމުން ފުރަގަހަށް އެނބުރުނެވެ. އަދި ހިނިތުންވެލިއެވެ. ނަމަވެސް މާނީގެ ލޮލުގައިވާ ހިތްދަތިކަމާއި ހިތާމަ މާރިޔާގެ ހިތުގައި ޖައްސާލިއެވެ. ރޮއެ ގަންނަމުން މާރިޔާއަށް މާނީ ގައިގާ އޮޅުލައިގަނެވުނެވެ.\n“އަހަންނަކަށް މިކަން ކުރާކަށް ކެތެއް ނުވާނެ.” މާރިޔާ ރޮއެގަތެވެ.\n“މިއީ ހިތްވަރު ކުރަންވީ ވަގުތު މާރިޔާ.” މާނީ މާރިޔާގެ ބުރަކަށީގައި ފިރުމާލިއެވެ. “ހިތްވަރު ކުރޭ މާރިޔާ.”\n“އެކަމަކު އަހަރެން ކިހިނެތް މިކަންތައް އައްސަދަށް މުޅި އުމުރަށް ސިއްރު ކުރާނީ؟” މާރިޔާ މާނީގެ ކޮނޑުން ބޯނެގިއެވެ. “އަހަންނަކަށް ނުވާނެ.”\n“އަހަންނަށް ކެންސަރު ޖެހުނު ވާހަކަ މާރިޔާ ބުނާކަށް ނުޖެހޭނެ.” މާނީ ހިނިތުންވަމުން ބުނެލިއެވެ.\n“ތިބުނީ؟” މާރިޔާ ހައިރާންވިއެވެ.\n“އަހަރެން ހުރިހާ ކަމެއްވެސް ޕްލޭން ކޮށްފިން.” މާނީ ހަމަޖެހިލާފައި ބުނެލިއެވެ. “އަހަރެން ބޭނުމެއް ނޫން އަހަންނާ ހެދި އައްސަދު މާރިޔާއަށް ދޭން ޖެހޭ ލޯބިން ކުޑަ މިންވަރެއްވެސް އުނި ވާކަށް.”\n“ކީކޭތަ މާނީ ތިކިޔަނީ؟” މާރިޔާއަކަށް އަދިވެސް ނުވިސްނުނެވެ. “ކޮން ޕްލޭނެއްތަ؟”\n“އަހަރެން ކޮޓަރިއަށް މީހަކު ވައްދާނީ. އެކަމަކު އެއީ ހުސް އެކްޓު.” މާނީ އެހެން ބުނުމުން މާރިޔާ ސިހުނެވެ. “ދެން މާރިޔާ ގޮސް އައްސަދު ގާތު އެވާހަކަ ބުނާނީ. އޭރަށް އައްސަދު އަހަރެމެން ދެމީހުން ރެޑްހޭންޑްކޮށް ހިފަހެއްޓީމަ އަހަރެންދެކެ ރުޅި އައިސްގެން އަހަރެން ވަރި ކުރާނެ. އޭރަށް މާރިޔާއަކަށް ނުޖެހޭނެ އެއްވެސް އެއްޗެއް ކިޔާ ދޭކަށް.”\n“ނޫން ނޫން. އަހަންނަކަށް ދެން ތިޔަ ވަރުގެ ބޮޑު ދޮގެއް ހަދާކަށް ނުކެރޭނެ.” މާރިޔާއަކަށް އެއްބަހެއް ނުވެވުނެވެ.\n“މާރިޔާ ޕްލީޒް.” މާނީ އަނެއްކާވެސް އާދޭސް ކުރިއެވެ. “މާރިޔާ މިއަދު ވިސްނަންވީ މަށާ މެދަކު ނޫނޭ. އައްސަދުއާ ދޭތެރޭ.” މާނީ އަނެއްކާވެސް ހިފީ މާރިޔާގެ ބަލިފައިގައެވެ. މާނީގެ އާދޭސްތައް ކުރުވާގޮތް ނުވުމުން މާރިޔާ އަނެއްކާވެސް އެކަމަށް އެއްބަސްވިއެވެ.\n“އަހަންނަށް މިހާރު ވަގުތު ވަރަށް ކުޑަ ވެއްޖެ.” މާނީ ބުނެލިއެވެ. “އެހެންވީމަ އަހަރެމެން މިކަން ކުރަންޖެހޭނީ މިރޭ.” މާރިޔާއަށް ބަލާލެވުނީ މާނީގެ މޫނަށެވެ.\nރޭގަނޑުގެ ވަގުތެވެ. މާނީ ބުނި ވަގުތު ކުޑަތަންވީ ވަރަކަށް މާރިޔާގެ ހިތުގެ ތެޅުން އިތުރުވަމުން ދިޔައެވެ. އެއްތާކު ފޫޖައްސާލައިގެން އިންނަން އޭނާއަށްވީ ބޮޑު ވޭނަކަށެވެ. އެހެންކަމުން އޭނާގެ ކޮޓަރިތެރޭގައި ހުއްޓާނުލާ ދެކޮޅަށް ހިނގަމުންދިޔައެވެ. އިރުއިރުކޮޅުން ފާރުގައި ހަރުކޮށްފައި ހުރި ގަޑިއަށް ބަލާލެވެއެވެ. ނުވައެއް ޖަހަން މާކަ ގިނަ އިރެއް ނެތެވެ. އައްސަދު އާންމުކޮށް އޮފީހުންނިމިގެން ގެއަށް އަންނަނީ ނުވައެއް ޖަހާކަށްހާއިރުއެވެ. އެހެންކަމުން މާނީގެ ޕްލޭން ވެސް ރޭވިފައިވަނީ އެގަޑިއަށެވެ. މާރިޔާގެ މަސައްކަތަކަށް އޮތީ އައްސަދު ގެއަށް އައުމުން އައްސަދުގާތު ވާހަކަ ކުޓުވުމެވެ.\nކުއްލިއަކަށް ދޮރު ހުޅުވާލިއަޑަށް މާރިޔާ ސިއްސައިގެން ދިޔައެވެ. އެތެރެއަށް ވަދެގެން އައި އައްސަދު ފެނުމުން މާރިޔާ ހައިރާންވިއެވެ. އައްސަދު ގެއަށް އައިކަންވެސް އޭނާއަށް ނެނގުނީތީއެވެ.\n“ކޮން..ކޮން އިރަކު އައީ؟” މާރިޔާ ހުރީ އިސްޖަހައިގެންނެވެ.\n“އިރުކޮޅެއް ވެއްޖެ އައިތާ؟” އައްސަދުގެ ޖަވާބުން މާރިޔާގެ ހައިރާންކަން އިތުރުވިއެވެ. އަނެއްކާ އައްސަދަށް މާނީ އެހެން ފިރިހެނަކާއެކު ފެނުނީ ނޫންބާއޭ ހިތަށް އެރިއެވެ. އެކަމަކު އައްސަދުގެ މޫނުމަތިން އެފަދަ އަސަރެއް ފެންނަން ނެތީ ކީއްވެބާއެވެ. “އަހަރެން މިއައީ ވާހަކައެއް ދައްކާލަން ވެގެން.”\n“ކޮން..ކޮން ވާހަކަ އެއް؟” މާރިޔާގެ އަޑު ތުރުތުރު އަޅަމުން ދިޔައެވެ. ހިތް ބިރުގެންފައި ހުރިލެއް ބޮޑުކަމުންނެވެ.\n‘މާނީ ބުނި މާރިޔާ އެއްބަސްވީ ވާހަކަ.” އައްސަދު މިހެން ބުނުމާއެކު މާރިޔާއަށް އިތުރު ޝޮކެއް ލިބުނެވެ. މާނީގެ ވާހަކަ އައްސަދު ބުނުމުންނެވެ. އަނެއްކާ މާރިޔާއަށް ނޭނގި މާނީ ޕްލޭން ބަދަލު ކުރީ ނޫންބާއެވެ. މާރިޔާ މުޅިން ވާވަދެ ނިމިއްޖެއެވެ. އޭނާއަށް ވާނުވާ އޮޅުނެވެ.\n“ކޮން..ކޮން ކަމަކަށް؟” މާރިޔާއަށް ހަމަ އެކައްޗެއްވެސް ވިސްނޭ ގޮތެއް ނުވިއެވެ.\n“އަހަންނާ އިންނަން.” އައްސަދުގެ ޖަވާބުން މާރިޔާއަށް އަނެއްކާވެސް ސިހުންގެނުވިއެވެ. ނަމަވެސް ހަމަޖެހިލެވޭތޯ މަސައްކަތް ކުރިއެވެ.\n“މާނީ ހުރިހާ ވާހަކައެއް ކިޔާ ދިނީތަ؟” މާރިޔާ ހީކުރީ މާނީ ޕްލޭން ބަދަލުކޮށް، ހުރިހާ ވާހަކައެއްވެސް އައްސަދަށް ކިޔާ ދިނީ ކަމަށެވެ. އެކަމާ އޭނާ އުފާކުރިއެވެ.\n“އާނ. ހުރިހާ ވާހަކަ އެއްވެސް މާނީ ކިޔާދީފި.” އައްސަދު މިހެން ބުނުމުން މާރިޔާ ހިތްހަމަޖެހުމުގެ ނޭވާއެއްލިއެވެ.\n“ދެން އައްސަދު ކޮން ގޮތަކަށް ނިންމީ؟” ހިތުގެ އުދާސްތައް ބޭރުވީ ހިނދު މާރިޔާ އަހާލިއެވެ.\n“އަހަރެމެން ދެމީހުން މާކުރިންވެސް ނިންމާފަ އޮންނާނީ.” އައްސަދު ދެން ބުނެލީ މާރިޔާއަށް އަނެއްކާވެސް ވިސްނަން މަޖުބޫރު ކުރުވި ޖުމުލައެކެވެ. “އަސްލު އަހަރެން ހިޔެއް ނުކުރަން މާރިޔާ މަށާ ފަށްކަނޑަން އިންނަން އެއްބަސްވާނެ ކަމަކަށް.” މާރިޔާގެ ފައިދަށުން ބިންގަނޑު ދެމިގެންދިޔަފަދަ އިހުސާސެއް މާރިޔާއަށް ކުރެވުނެވެ. ލިބުނު ހައިރާންކަމާއެކު ހުޅުވުނު އަނގަމަތީގައި އޭނާއަށް އަތްއެޅުނެވެ. އަދި ކޮޅަށް ހުންނަން ދަތިވެ އެނދުގައި އިށީންދެލެވުނެވެ. އިސާހިތަކު ކަރުނައިގެ ލަޝްކަރު ދެލޯ ހިސޯރުކުރިއެވެ.\n“ފަށްކަނޑާށޭ؟” ލިބުނު ހައިރާންކަމާއެކު މާރިޔާއަށް އަހާލެވުނީ އިވުނު އެއްޗެއް މޭރުން ނުވެގެނެއް ނޫނެވެ.\n“މާރިޔާ އެއްބަސްވީ އެކަމަކަށް ނޫންތަ؟” މާރިޔާގެ އަޑުގައިވާ ހައިރާންކަމުގެ ސަބަބުން އެއީ މާރިޔާ ދެނަހުރިވެސް ކަމެއް ނޫންކަން އައްސަދު ދެނެގަތެވެ.\nމާރިޔާއަށް ރޮއެ ގަނެވުނެވެ. މާރިޔާ ރޯތަން ފެނުމުން އައްސަދުގެ ހިތް ހަމްދަރުދީއިން ފުރުނެވެ. ބަލަން ހުންނަން ކެތް ނުވެގެން މާރިޔާގެ ކޮނޑުގައި އަތްބާއްވާލިއެވެ.\n“މަގޭ ގައިގަ އަތްނުލާ.” އަޑުގެ ކޮޅަށް ހަޅޭއްލަވައިގަންނަމުން މާރިޔާ އައްސަދުގެ އަތް ފޮޅުވާލިއެވެ. “މާ މާތް ވެގެން އުޅޭނެ ކަމެއް ނެތް.” މާރިޔާގެ އަޑުގައިވަނީ ރުޅިވެރިކަމެވެ. “ތިޔަ ދެމީހުންވެގެން އަހަރެންގެ ދިރިއުޅުން ބަރުބާދުކޮށްލީ.”\n“މާރިޔާ ކީކޭތަ ތިކިޔަނީ؟” އައްސަދަކަށް ނުވިސްނުނެވެ. ވިސްނޭނީވެސް ކިހިނެތް ހެއްޔެވެ. ހުރިހާ ކަމެއްވެސް ކުރި މީހަކީ މާނީއެވެ. “މާރިޔާ އަމިއްލައަކަށް ނޫންތަ އެއްބަސްވީ؟”\n“އާނ އަހަރެން އަމިއްލައަށް އެއްބަސްވީ.” އަދިވެސް މާރިޔާގެ އަޑުގައިވި ރުޅިވެރިކަމެއް ނުފިލައެވެ. “އެކަމަކު އަހަރެން އެއްބަސްވީ މާނީއަށް ކެންސަރު ޖެހިފައޭ ބުނީމަ. އޭނާ ނެތް ދުނިޔެއެއްގަ އައްސަދަށް އެހީތެރިވެދޭށޭ ކިޔައިގެން އާދޭސް ކުރީމަ.” މާރިޔާ އެހެން ބުނުމާއެކު އައްސަދަށް ލިބުނީ ޝޮކެކެވެ.\n“ކެންސަރޭ؟” އައްސަދުގެ އަޑުގައިވާ ހައިރާންކަމުގެ ސަބަބުން މާރިޔާ މަޑުޖެހުނެވެ. “މާނީ ބުނިތަ އެހެން؟” މާނީ ހެދި ބޮޑު ދޮގުގެ ފަހަތުގައި އައްސަދުގެ އަތެއް ނުވާކަން މާރިޔާއަށް އެނގުނީ ދެނެވެ.\n“އައްސަދަކަށް ނޭނގޭތަ؟” މާރިޔާ އާދައިގެ ރާގެއްގާ އަހާލިއެވެ. ނަމަވެސް އައްސަދަށް އެއަޑު އިވުނު ހެނެއް ހިޔެއް ނުވެއެވެ. ކޮންމެވެސް ފިކުރެއްގައި ހުރެފައި އަވަސް އަވަހަށް ކޮޓަރިން ނުކުމެގެން ދިޔައެވެ. އައްސަދުގެ ފަހަތުން މާރިޔާވެސް ދިޔައެވެ.\nއައްސަދު ދިޔަ ގޮތަށް ގޮސް ހުޅުވާލީ އެދެމަފިރިންގެ ކޮޓަރީގެ ދޮރެވެ. ލައިޓު ޖެއްސުމަށްފަހު ވަރަށް ރަނގަޅަށް ކޮޓަރި ތެރެއަށް ނަޒަރު ހިންގާލިއެވެ. މާނީގެ އެއްވެސް އެއްޗެއް ކޮޓަރިން ފެންނާކަށްނެތެވެ. ފާރުގައި ހަރުކޮށްފައިހުރި ހެދުންއަޅުވާ ބުޅިފަތީގައި އަޅުވާފައި ހުންނަ މާނީގެ ހެދުންތަކެއް ނެތެވެ. އަދި ޑްރެސިންގ ޓޭބަލް މަތީގައި އަތުރާފައި ހުންނަ ވަރުވަރުގެ ރީތިވާ ސާމާނެއް ވެސް ނެތެވެ. ބާރު ހިނގުމެއްގައި ގޮސް އައްސަދު އަލަމާރި ހުޅުވާލިއެވެ. އައްސަދުގެ އަންނައުނު ފިޔަވާ އިތުރު އެއްޗެއް އަލަމާރިއަކުވެސް ނެތެވެ. އައްސަދު އައި ރުޅީގައި ހަޅޭއްލަވައިގަންނަމުން އަލަމާރީގެ ދޮރުފަތް ބަޑިއަކަށް ޖެހިއެވެ. އަދި ބޮލުގައި ދެއަތުން ހިފަހައްޓާލަމުން އެނދާ ދިމާލަށް ބަލާލެވުނު ވަގުތު އެނދުމަތީގައި އޮތް ސިޓީ އުރައެއް އައްސަދުގެ ލޮލުގައި އަޅައިގަތެވެ. އަވަސް އަވަހަށް ސިޓީ އުރަނަގާ ކަނޑާލުމަށްފަހު އޭގެ ތެރޭގައި އޮތް ސިޓީ ނަގާ ކިޔާލިއެވެ. އެއީ މާނީގެ ސިޓީ އެކެވެ. އެސިޓީ ކިޔާލުމާއެކު އައްސަދުގެ ފައިން ވާގި ދޫވިފަދައެވެ. ރާއްޖެ ތެރެއަށް ދެމީހުންވެސް ދިޔައީ އެކަކު އަނެކަކުގެ ހިޔާލު ހޯދައިގެން، އެގޮތަކީ އެންމެ ރަނގަޅު ގޮތް ކަމަށް ދެމީހުންނަށްވެސް އެއްބަސް ވެވިގެންނެވެ. ދެން މާނީ ކުއްލިއަކަށް އެގޮތަށް ބަދަލުވާންވީ އެއްވެސް ސަބަބެއް އައްސަދަކަށް ނުވިސްނުނެވެ. އައްސަދަށް ރޮވުނެވެ. ދޮރުމަތީގައި މިމަންޒަރު ބަލަން ހުރި މާރިޔާއަކަށް އިތުރަކަށް ކެތެއް ނުވިއެވެ. ކޮޓަރިއަށް ވަދެ އައްސަދު ގާތު ހުއްޓިލުމުން އައްސަދު މާނީގެ ސިޓީ މާރިޔާއަށް ދިއްކޮށްލިއެވެ. އެސިޓީ ކިޔާލުމާއެކު މާރިޔާގެ ދެލޯ ވެސް ބޮޑުވެގެން ދިޔައެވެ.\n“އައްސަދު އަހަންނާ ދޭތެރޭ ދެކޭނެ ގޮތަކަށް ދެކޭށެވެ. އަހަންނަކީ ނުބައި މީހެއް ކަމަށް އަހަރެންވެސް ގަބޫލު ކުރަމެވެ. އައްސަދު ކޮންމެ ގޮތަކަށް ދެކުނަސް އަހަންނަކަށް ފަރުވާލެއް ނެތެވެ. އަހަރެން މިއަދު މާފަށް އެދޭ ހިތެއް ވެސް ނެތެވެ. އެއީ އަހަރެން ކަންތައް މިކުރި ގޮތަކީ އަހަހަންނަށް އެންމެ ރަނގަޅު ގޮތް ކަމަށް އަހަންނަށް ފެންނާތީއެވެ. އައްސަދާއެކު މިހާރު ލައްކަ ދުވަހު ކެތް ކުރެވިއްޖެވެ. އައްސަދު އަހަންނަށް ނުބައިކޮށް ހިތައެކޭ އަހަރެން ނުބުނާނަމެވެ. އައްސަދަކީ ރަނގަޅު މީހެއް ކަމަށް އަހަރެން ގަބޫލު ކުރަމެވެ. އަހަރެންވެސް އެދެނީ އައްސަދަށް ރަނގަޅު ގޮތް މެދުވެރިވާށެވެ. އައްސަދާ އެއްކޮށް އެރަށަށް ދިޔައީވެސް އެހެންވެއެވެ. އައްސަދަށް ރަނގަޅު ކުއްޖަކު ހޯދަދޭށެވެ. އިރާދަ ކުރެއްވިއްޔާ އެކަން ތިއޮތީ ކޮށްދީފައެވެ.\nއައްސަދު ދެރަ ވިޔަސް މިއަދު އަހަރެން އެއްވެސް ކަމެއް ސިއްރު ކުރާކަށް ނެތީމެވެ. އަހަރެން މިހާރު އައްސަދު ދެކެ ލޯތްބެއް ނުވެއެވެ. އިރެއްގައި ލޯބި ނުވަމެކޭ ނޫނެވެ. ލޯބި ވީ އިރެއްވެސް ދިޔައެވެ. އެއީ އަހަރެމެންގެ އަލަތު ކައިވެނީގަޔާ އޭގެ ކުރިން އަހަރެމެން ރައްޓެހިވެގެން އުޅުނު ދުވަސްވަރެވެ. ހިތާމަހުރި ކަމަކީ އެކަކު އަނެކަކު ދަސްކުރަން ފުރުސަތު ނުދެވި އަވަސްއަރުވާލާފައި ކައިވެނި ކުރެވުމެވެ. އެއީ އަހަންނަށް އެޅުނު ޅައެއްޗެއް ކަމަށް މިހާރު އަހަރެން ގަބޫލު ކުރަމެވެ. އެކަމަކު މިކަމުގައި އަހަރެން ކުށްވެރި ކުރާނީ އައްސަދެވެ. ކައިވެންޏަށްފަހު އުފާވެރި ދިރިއުޅުމެއް އުޅެން ކޮންމެ އަންހެން ކުއްޖަކުވެސް ބޭނުންވާނެއެވެ. އަހަރެންވެސް ބޭނުންވީ އަހަރެންގެ ފިރިމީހާއާއެކު ރޮމައިންޓިކް މޮޑާން ލައިފެއް އުޅޭށެވެ. ނަމަވެސް އައްސަދުގެ ބިޒީ ލައިފާހެދި އަހަންނަށް ވަގުތު ހުސްކުރެވޭ ކަމަކަށް ނުވެއެވެ. އެންމެފަހުން އަހަރެން ގޮވައިގެން ބޭރަށް ދިޔަ ދުވަހެއް އައްސަދު ބުނެބަލާށެވެ. ނުބުނެވޭނެއެވެ. ހަނދާނެއް ނުހުންނާނެއެވެ. އެހެން ކަންތައް ވަންޏާ ކޮންމެ މީހަކު ނަމަވެސް ފޫހި ވާނެއެވެ. އަހަރެން ކިހާ ޝަކުވާއެއް ކުރިން ހެއްޔެވެ. އައްސަދަށް އެކަން ރަނގަޅު ކުރެވުން ހެއްޔެވެ. ނުކުރެވުނެވެ. އެންމެފަހުން އެކަނިމާއެކަނި ބަންދުވެފައި އިން ހަތަރުފާރު ތެރެއިން އަހަރެން ފޫހި ފިލުވާދިނީ އަހަރެންގެ ފޭސްބުކް ފްރެންޑްސްއެވެ. އެކަމާވެސް އައްސަދު ކުރީ އިންތިހާ ދަރަޖައިގެ ނަފްރަތެވެ. އަހަރެން އަބަދާއަބަދު ފޭސްބުކުގައި އިންނަނިޔޭ ކިޔާފައެވެ. އެކަމަކު އައްސަދު ވިސްނާލަބަލާށެވެ. އެކަމުގައިވެސް ޒިންމާ ނަގަންޖެހޭނީ ހަމަ އައްސަދަށެވެ. އެންމެފަހުން ކައިވެންޏަށް މާގިނަ ދުވަސްތަކެއްނުވެ ކޫސަނި މައްސަލަތައް ޖެހި ދެމީހުން ވަރިވީއެވެ. އެހެންނަމަވެސް އައްސަދަށް އަހަންނާނުލާ ނޫޅެވިގެން، ހުރިހާ ކަމެއް ރަނގަޅު ކުރާނަން ކަމަށް ބުނެ ވައުދު ވުމުން އަހަރެން އައްސަދަށް ދެވަނަ ފުރުސަތެއްދީ ދެވަނަ ފަހަރަށް އައްސަދާ ކައިވެނި ކުރީމެވެ. ނަމަވެސް ދެންވެސް އައްސަދަކަށް އެކަންތައްތައް ރަނގަޅު ކުރެވުން ކަމަކަށް ނުވިއެވެ. އެހެންކަމުން އަހަންނަށް އަނެއްކާވެސް ކެތް ނުވެގެން އެފަހަރު ވަރިވީ އަހަންނެވެ. އައްސަދަށް ދެންވެސް ވިސްނޭތޯއެވެ. އައްސަދު އަހަންނާ އިންނަން ދެންވެސް އާދޭސް ކުރާނެކަން އަހަންނަށް އޭރުވެސް އެނގެއެވެ. ކަންވީވެސް އެހެންނެވެ. އެކަމަކު ބުނަން ހެއްޔެވެ. އެދުވަހު އަހަރެން އައްސަދާ ކައިވެނި ކުރީ ލޯތްބަކުން ނޫނެވެ. އިންނަ ހިތަކުންވެސް ނޫނެވެ. އަހަރެންގެ ހަރަދު ބަރަދު ބަލަހައްޓުވާށެވެ. އައްސަދަށް ވަގުތު ދޭން ނުލިބުނަސް އަހަރެން ބުނާ ކަންކަން ބަރާބަރަށް ކޮށްދޭނެކަން އަހަންނަށް އެނގޭތީއެވެ.\nއައްސަދާއި ކައިވެނިކޮށްގެން އުޅުނު ކަމުގައި ވިޔަސް އޭގެފަހުން އަހަރެން އައްސަދުގެ ކަންތައްތަކަކަށް މާބޮޑު ސަމާލު ކަމެއް ނުދެމެވެ. އަހަރެން އެކަން ގަބޫލު ކުރަމެވެ. އެއީ އަހަރެން އެކަންކަން ކުރާ ހިތް ނެތީމައެވެ. އަހަރެން ހުރީ ހަމަ އެއްކޮށް އައްސަދު މަތިން ފޫހިވެފައެވެ. އަހަރެން ބޭނުންވީ ހަމައެކަނި އައްސަދުގެ ފައިސާއެވެ. އެހެންނަމަވެސް އައްސަދު އަހަރެން ވަރި ނުކުރާނެވަރު ބަލައިގެން ވަރަށް ސަމާލުވީމެވެ. ނަމަވެސް އައްސަދަށް އެކަން އިހުސާސުވީދޯއެވެ. އައްސަދު އަހަރެން ދެކެ ރުޅިއައިސް އަހަރެން ތިން ފަށްކޮށްލީ އަހަރެން ކުރި އާދޭހުގައި ކޮޅުފައިން ޖަހާފައެވެ. ނަމަވެސް އައްސަދު އަހަރެން ދެކެތިވާ ލޯތްބަކީ އައްސަދުގެ ބަލިފައެވެ. އަހަންނާހެދި މޮޔަ ވުމަކީ އައްސަދުގެ ކަށީގައި ހިފާފާހުރި ކަމެކެވެ. އެހެންކަމުން އަނެއްކާވެސް އިންނަން އެހީއެވެ. އައްސަދުގެ ފައިސާއަށް ފެންބޮވައިގެންފާ ހުރިވަރުން ފަށްކަނޑައިގެން ވިޔަސް އައްސަދާ އިންނަން އަހަރެންވެސް އެއްބަސްވީއެވެ. އަދި އެކަމަށްޓަކައި އަޅަންޖެހޭ އެންމެ ފުރަތަމަ ފިޔަވަޅު އަޅަން އެރަށަށްވެސް ދިޔައީއެވެ.\nއެހެނަސް ހާލަތު އަބަދަކު އެއްގޮތަކަށް ނޯންނާނެއެވެ. އަހަރެންގެ އަތުގައިވެސް ނަސީބު ހިފާނެއެވެ. މިއަދު މިއޮތީ އެދުވަސް އައިސްފައެވެ. އަހަރެންގެ އަތުގައި ނަސީބު ހިފާފައެވެ. މިއަދު އަހަރެން އުފަލުގައި ގެންގުޅެވޭނެ ވަރުގެ އަހަރެން ހިތް އެދޭ ކަހަލަ މީހަކު އަހަންނަށް ލިބިއްޖެއެވެ. އަހަރެން މިދަނީއެވެ. އަހަރެންގެ އުފާ ތަކުގެ ފަހަތުންނެވެ. އަހަރެންގެ މި އުފާ ތަކުގައި ހުޅު ރޯކުރަން، އައްސަދު އަހަރެން ހޯދަން ނޫޅެއްޗެވެ.\nއަދި އެއްވާހަކަ އެބަ އޮތެވެ. އަހަރެން މާރިޔާ މާލެ ގެނައީ އައްސަދާ ދެވާށެވެ. އެކަން އެގޮތަށް ކުރަން އަހަރެން މާރިޔާ ގާތު ވަރަށް ބޮޑު ދޮގެއް ހެދީމެވެ. އަހަންނަށް ކަމެއްކޮށްދޭށެވެ. މާރިޔާ ގާތު އަހަރެން ދެއްކި ވާހަކައަކީ ދޮގެއް ކަމަށް މާރިޔާ ގާތު ބުނެދޭށެވެ. އެހެންބުނީމަ އޭނައަށް އެނގޭނެއެވެ. (މާނީ)”\n“މާނީ އަހަރެމެންނަށް ކެހި ދިނީ މާރިޔާ.” އައްސަދަށް ރޮއެގަނެވުނެވެ. އެހިނދު އައްސަދު ގެނެސް އޭނާގެ އުނގުގާ ބޭއްވުމަށް ހިތް އެދުނު ނަމަވެސް މާރިޔާއަކަށް އެކަން ކުރެވޭކަށް ނެތެވެ. އައްސަދުގެ ހިތުގައި މާރިޔާއަށް އެއްވެސް ޖާގައެއް ނެތް ކަމަށް މާރިޔާ ނިންމިއެވެ. އަދި އެކޮޓަރިން ނުކުމެގެން ގޮސް އޭނާގެ އެއްޗެހި ފޮއްޓަށް އަޅަންފެށީ އެންމެ ހިނދުކޮޅަކުވެސް އެތަނުގައި ހުންނަން ބޭނުން ނުވުމުންނެވެ.\nއައްސަދުގެ ދެމަފިރިންވެގެން މާރިޔާއަށް ދިނީ ކޮން ފަދަ ބޮޑު އަނިޔާއެއް ހެއްޔެވެ. އެފަކީރުގެ މުޅި ދިރިއުޅުން އެދެމަފިރިން ވެގެން ބަރުބާދުކޮށްލީއެވެ. އޭނާ މާލެއައީ ކޮންފަދަ ބޮޑު އުންމީދަކައިގެން ހެއްޔެވެ. ނަމަވެސް މިއަދު މިވަނީ އެހުރިހާ އުންމީދެއްގައިވެސް ހުޅު ހިފާފައެވެ.\nމާރިޔާ މިހާރު ބޭނުންވަނީ އެނބުރި ރަށަށް ދާށެވެ. އޭނާގެ މައިންބަފައިން ގާތަށެވެ. ނަމަވެސް ރަށަށް ގޮސްވެސް މަންމައަށް ދައްކާނީ ކޮން މޫނެއް ހެއްޔެވެ. ދޮންބައްޕަ އެވަރަށް ހަޅޭއްލަވާނެއެވެ. ރަށަށް ދާކަށް ނުކެރޭނެއޭ ވެސް ބައެއް ފަހަރު ހިތަށް އަރައެވެ. ނަމަވެސް ރަށަށް ނުގޮސްވަކި ދާނީވެސް ކޮންތަނަކަށް ހެއްޔެވެ. މި ބީރައްޓެހި ރަށުގައި ދެން އޭނާއަށް އަޅާލާނެ އެކަކުވެސް ނުހުންނާނެއެވެ. އޭނާއަށް އޮތީ ހަމަ ރަށަށް ދިއުމެވެ. ދޮންބައްޕަގެ ބަސްތަކަށް ކެތް ކުރުމެވެ. މަންމަގެ މާޔޫސީ މޫނު ދެކުމެވެ. މިއީ އޭނާ ހެދި ދޮގުގެ ސަޒާ ތޯއްޗެކެވެ.\nދެއަތުން ފޮށީގެ އަތްގަނޑުގައި ހިފައިގެން ފޮށި ހިއްލައިގެން ހުރެ މާރިޔާ އައްސަދުގެ ކޮޓަރީގެ ދޮރު ހުޅުވާލިއެވެ. އޭރުވެސް އައްސަދު އިނީ އެނދުމަތީގައި އިސްޖަހައިގެން ހަމަ އެއިން ގޮތަށެވެ. ހިތްހެޔޮކުރާށޭ ބުނަން މާރިޔާ ބޭނުންވިއެވެ. ނަމަވެސް އެހިތްވަރެއް އޭނާއަކަށް ނުލިބުނެވެ. ހޯސްލާފާ އޮހިގެން ކަރުނަތަކާއެކު އޭނާ ހިނގައިގަތީ އެގެއިން ނުކުމެގެން ދާށެވެ. ދާހިތަކުން ނޫނެވެ. އޭނާ އައްސަދަށް ނަފްރަތު ކުރަން ބޭނުން ވިޔަސް އެކަން ކާމިޔާބުވާގޮތެއް ނުވިއެވެ. އޭނާގެ ހިތުގައި މިހާރުވެސް އޮތީ އައްސަދު ގޮވާލާފައި މަޑު ކުރާށޭ ބުނާނެ ނަމައޭ އެވެ.\nޓެކްސީއެއްގެ އިންތިޒާރުގައި ދުވާރުމަތީގައި މާރިޔާ ހުންނަތާ އިރުކޮޅެއް ވެއްޖެއެވެ. މިހާރު ދެތިން ޓެކްސީއަށް އަތް ނެގިއްޖެއެވެ. ނަމަވެސް ހުސް އެއްޗަކާ ދިމާލެއް ނުވެއެވެ. އެވަގުތު މާރިޔާގެ ފުރަގަހުން މީހަކު އޭނާގެ ކޮނޑުގައި އަތް ބާއްވާލިއެވެ. އައްސަދު ކަމަށް ހީކޮށް މާރިޔާގެ ހިތަށް ފިނިކަމެއް ލިބުނެވެ. ހިނިތުމަކާއެކު ފުގަހަށް އެނބުރިލުމާއެކު އޭނާގެ ދެލޯ ބޮޑުވެ ސިހުންލިބުނެވެ. އެއުފާވެރިކަން ބަދަލުވީ ބިރަށެވެ. އެއީ ތައުފީގެވެ. މާރިޔާއަށް ފަހަތަށް ޖެހިލެވުނެވެ. އެވަގުތު އެދެމީހުންގެ ދެމެދަށް ވަނީ އައްސަދެވެ. އައްސަދު ހުރީ މާރިޔާއަށް ފުރަގަސްވާ ގޮތަށް ތައުފީގަށް ކުރިމަތިލައިގެންނެވެ. ބިރުގެންފާ ހުރި މާރިޔާއަށް އައްސަދުގެ އަތުގައި ހިފާލެވުނެވެ. އެވަގުތު ތައުފީގުގެ ލޮލުން ހޯސްލާފައި ކަރުނަ އޮހިގަތެވެ. އޭނާ ގިސްލަ ގިސްލާފައ ރޯން ފެށުމުން މާރިޔާއާއި އައްސަދުވެސް ހައިރާންވިއެވެ. (ނުނިމޭ)\nTags: އެދެނީމަޢާފް ޢަބްދުﷲޝާހިދު ތާދި\nReally nice .. Love this story.. Ibaaraaih kurun v salhi.. ?\nV nice mi part vx. Kn irakn next part up kohdheyny\nVarah avahah in sha Allah\nAwsome.. Whn nxt prt?\nIn sha Allah varah avahah\nAwesome. ..v nice story ehh….waiting for next party. .gud luck. .thaaadhi\nmaariya innanee asadhu thin fai kandan. ? Mihaaru 3fai vany firihen meehaa tha ? 3fai kandan maariya asadhu aa innany. Dhen maany thin fai kandany kaaku?\nFirihenun nujeheyne fahka’ndaakah3fah vaanee anhenmeeha. Ehen vma fah ka’ndan myhakaa innan jeheynee maanee.\nNyc stry ehhh….??\nfah kandan ehen meehaka marry kuran jeheyny anhen meeha ennu .. firihen meeha ennoonennu !\nAvahah up kohdeeba\nv lobbu… haadha asaru gadhaey dhw…\nstory vara nice\nދީނީ ލޯބި January 6, 2017\nހިތުގެ ތެޅުން 12 – ފަހުބައި\nލޯބި January 31, 2018\nހިތްވެސް ދިނީމޭ 1


Quarantine Aa Hilaafuve Loabiveriya Aa Bahdhal Kurumun6Mahah Jalah Dhaan Jehijje - Vaguthu\nސިންގަޕޫރުގައި ކަރަންޓީނާ ހިލާފުވި ފިރިހެން މީހާ އާއި އޭނާގެ އަނބިމީހާ.\nސިންގަޕޫރުގައި ހޮޓަލެއްގައި ކަރަންޓީނުގައި ހުރި މީހަކު، ނުކުމެ އަނބިމީހާއާ ބައްދަލުކުރުމުން ހަ މަސް ދުވަހަށް ޖަލަށް ދާން ޖެހިއްޖެއެވެ.\nނިގެލް ކިއާ 52، ނަމަކަށް ކިޔާ އިނގިރޭސި ވިލާތުގެ ރައްޔިތަކު ޖަލަށްދާން ޖެހުނީ މިދިޔަ ސެޕްޓެމްބަރު މަހުގެ 21 ވަނަ ދުވަހު ތިން ފަހަރެއްގެ މަތިން ބޭރަށް ނުކުމެ ސިންގަޕޫރަށް އުފަން ލޯބިވެރިޔާ އަގަތަ މަގޭޝް އެޔަމަލައި އާ ބައްދަލު ކުރި މައްސަލައިގައެވެ.\nއޭނާގެ ލޯބިވެރިޔާ ހުރީ ހަމަ އެ ހޮޓަލްގައި ވަކިން ކޮޓަރިއެއް ހިފައިގެން ކަމަށްވެއެވެ.\nއެޔަމަލައި 39، ކިއާއާ ކައިވެނިކޮށްފައި ވަނީ މިދިޔަ ނޮވެމްބަރު މަހުގެ ތެރޭގައެވެ. ކިއާ، ލޯބިވެރިޔާއާ ބައްދަލު ކުރި އިރު ހުރީ މާސްކް ވެސް ނާޅައެވެ. ސިންގަޕޫރުގައި ދިރިއުޅޭ ކޮންމެ މީހަކު ވެސް މާސްކް އެޅުން އޮތީ މަޖުބޫރުކޮށްފައެވެ.\nސިންގަޕޫރުގައި އޮންނަ ގޮތުން، އެ ގައުމަށް އަންނަ ކޮންމެ މީހަކު 14 ދުވަހަށް ކަރަންޓީންގެ މުއްދަތު ފުރިހަމަ ކުރަން ޖެހެއެވެ. ކަރަންޓީނާ ހިލާފުވާ މީހުންނަށް އަދަބެއްގެ ގޮތުގައި އޮންނަނީ ހަ މަހަށް ޖަލަށްލުން ނުވަތަ ސިންގަޕޫރުގެ 1،000 ޑޮލަރުން ޖޫރިމަނާ ކުރުމެވެ.\nކޮވިޑް-19 އާ ދެކޮޅަށް ސިންގަޕޫރުގައި އަޅާފައިވާ ފިޔަވަޅުތަކާ ހިލާފުވެގެން ބައެއް މީހުން ޖަލަށް އަދި ޖޫރިމަނާ ވެސް ކޮށްފައިވެއެވެ. އަދި ބައެއް މީހުންގެ ވޯކް ޕާމިޓް ވެސް ވަނީ ކެންސަލްކޮށްފައެވެ.\nސިންގަޕޫރުގައި ކޮވިޑް-19 ފެތުރުން މިހާރު އޮތީ ވަރަށް ބޮޑަށް ކޮންޓްރޯލްކޮށްފައެވެ.\nފެބުރުއަރީ 28, 2021 09:37\nތިވާނި ކެއްނުކުރެވުނީ ކަމަށް..


Parineeti Chopra aailaa aaeku Raajjey gai\nޕަރިނީތީ ޗޯޕްރާ، އާއިލާއާއެކު ރާއްޖޭގައި\nޕަރިނީތީގެ ކޮއްކޮ ސޯޝަލް މީޑިއާގައި ހިއްސާކޮށްފައިވާ ފޮޓޯއެއް --\nޕަރިނީތީ ޗޯޕްރާ އާއި އޭނާގެ އާއިލާ ރާއްޖޭގައި ޗުއްޓީ ހޭދަ ކުރަމުން އެބަދެ އެވެ.\nބޮލީވުޑްގެ ބަތަލާ ޗުއްޓީ ހޭދަ ކުރަނީ ރާއްޖޭގެ ނިޔާމަ ޕްރައިވެޓް އައިލެންޑުގަ އެވެ. ޕަރިނީތީގެ ކޮއްކޮ ޝިވާންގް ޗޯޕްރާ އެ ރިސޯޓުގެ ފޮޓޯތައް ސޯޝަލް މީޑިއާ މެދުވެރިކޮށް ދަނީ ހިއްސާ ކުރަމުންނެވެ. ޕަރިނީތީ ރާއްޖެ އައި ދުވަހެއް އަދި ޗުއްޓީ ނިންމާފައި އެބުރި ދާނެ ދުވަހެއް އަދި ކަށަވަރުވެފައެއް ނުވެ އެވެ.\nޕަރިނީތީ ރާއްޖެ އައީ އާއިލާ އާއެކު --\nޕަރިނީތީ އެންމެ ފުރަތަމަ ފެނިގެންދިޔައީ 2011 ވަނަ އަހަރު ނިކުތް ފިލްމު "ލޭޑީސް ވާސެސް ރިކީ ބާލް" އިންނެވެ. އެ ފިލްމުން އޭނާއަށް ފިލްމުފެއާގައި ބެސްޓް ފީމޭލް ޑެބިއުޓްގެ އެވޯޑު ލިބިފައިވެ އެވެ. އޭނާ ބޮލީވުޑްގައި މަގުބޫލުވެގެންދިޔައީ ޕްރިޔަންކާގެ ކޮއްކޮއެއްގެ ގޮތުގަ އެވެ.\nރާއްޖޭގައި ޗުއްޓީ ހޭދަ ކުރަމުން އަންނަ ޕަރިނީތީގެ ތިން ފިލްމެއް މި އަހަރު ފެންނާނެ އެވެ. އެއީ، އަކްޝޭ ކުމާރު އާއެކު ކުޅެފައިވާ ފިލްމު "ކޭސަރީ" އާއި "ޖަބަރިޔާ ޖޯޑީ" އަދި "ސަންދީޕު އޯރް ޕިންކީ ފަރާރް" އެވެ.


Honeymoon ah Rajje varuge thaneh neiy! | Mihaaru\nކުކޫން އައިލެންޑް ރިސޯޓުގެ ވޯޓާ ވިލާ ސަރަހައްދުގައި ދެ ޓޫރިސްޓަކު ރާއްޖޭގެ ހަނދާންތައް ރައްކާކޮށްލަނީ ---ފޮޓޯ:ހުސައިން ވަހީދު/މިހާރު\nހަނީމޫނަށް ރާއްޖެ ވަރުގެ ތަނެއް ނެތް!\n23 ޖޫން 2019 - 08:43 12 comments\nހަނީމޫން މަންޒިލެއްގެ ގޮތުގައި ކޮންމެ އަހަރަކު ވެސް ރާއްޖެއަށް ގިނަ އެވޯޑްތަކެއް ލިބެނީ ސަބަބުތަކެއް ނެތިއެއް ނޫނެވެ. ދުނިޔޭގެ ގިނަ ބައެއްގެ "ބަކެޓް ލިސްޓް" ގައި ރާއްޖެ ހިމަނަ އެވެ. ކައިވެންޏަށް ފަހު އެންމެ ފުރަތަމަ ޒިޔާރަތްކޮށްލަން ބޭނުން ތަނަކަށް ރާއްޖެ ހަދަ އެވެ. ކައިވެނީގެ އުފަލާ އެކު ރާއްޖޭގައި ދުވަސްކޮޅެއް ހޭދަކޮށްލަން މީހުން ބޭނުންވަނީ ކީއްވެގެން ހެއްޔެވެ؟\nއެމްއެމްޕީއާރްސީގެ މެނޭޖިން ޑިރެކްޓަރު ތޮއްޔިބު މުހައްމަދުގެ ނަޒަރުގައި އޭގެ އެއް ސަބަބަކީ ލަގްޒަރީ މަންޒިލެއްގެ ގޮތުގައި ރާއްޖެ މަޝްހޫރުވެފައި އޮތުމެވެ. އެހެންކަމުން ދުނިޔޭގެ އެކި ހިސާބުތަކުގެ މީހުންގެ އުއްމީދަކީ އުމުރުން އެއް ފަހަރު ނަމަވެސް ހަމަ ލޮލުން ރާއްޖެ ދެކިލުމެވެ.\nހަނީމޫނަށް ހާއްސަ ތަނެއްގެ ގޮތުގައި ރާއްޖެ މަޝްހޫރުވުމަކީ ވެސް ޓޫރިޒަމް ދާއިރާއަށް ރަނގަޅު ފައިދާއެއް ލިބޭނެ ކަމެއް ކަމަށް އޭނާ ވިދާޅުވި އެވެ.\nދެ ޓޫރިސްޓަކު ޖެޓް ސްކީ ދުއްވަނީ: ރާއްޖެ އިން އެތައް އުފަލެއް ޓޫރިސްޓުންނަށް ގެނެސްދޭ -- ފޮޓޯ: މިހާރު\nވަން އައިލެންޑް ވަން ރިސޯޓް\nރާއްޖޭގެ ޓޫރިޒަމް 1972 ވަނަ އަހަރު ފެށުނީއްސުރެ ވެސް ޓޫރިސްޓުން ދިރިއުޅޭ ރަށްރަށާއި މީހުން ދިރިއުޅޭ ރަށްރަށް އޮންނަނީ ވަކިންނެވެ. މިއީ ހަނީމޫނަށް އަންނަ ޓޫރިސްޓުން އެންމެ ގަޔާވާ އެއް ކަމެވެ. ހަނީމޫނުގެ އުފާވެރި ވަގުތުތައް ހޭދުކުރުމަށް އެހެން ގައުމުތަކުން ނުލިބޭ، ޕްރައިވެސީ އެމީހުންނަށް ރާއްޖެއިން ލިބެ އެވެ.\nއާންމު ގޮތެއްގައި ހަނީމޫނަށް އަންނަ ޓޫރިސްޓުން އުޅޭނީ ވަރަށް ވަކިން، ދެމަފިރިން އެކުގައި ވަގުތުތައް ހޭދަ ކުރުމަށެވެ. ރިސޯޓުތަކުގައި ޗުއްޓީއަށް އަންނަ ޓޫރިސްޓުން ފިޔަވާ އިތުރު ބަޔަކު ނޫޅުމުގެ ސަބަބުން، ހަމަ ހިމޭން ހިތްފަސޭހަ މާހައުލުގައި ބީޗް މަތީގައި ހިނގާލާއި، މޫދުގެ ރާޅުތަކަށް ބަލަން ކިތަންމެ ގިނަ އިރު ތިބެވިދާނެ އެވެ.\nއަނެއްކޮޅުން ބީޗް ސައިޑުން އެޖެހޭ ސާފު ވަޔާއި ދުރަށް ގޮސް އޮބާފައި އޮންނަ ރީތި ކަނޑުން މުޅި މާހައުލު އިތުރަށް ފުރިހަމަކޮށްދެ އެވެ. ލަގްޒަރީ ރިސޯޓެއްގެ އަރާމު އެނދެއްގައި ނިދާލުމާ އެކު ރާއްޖޭގެ ރިސޯޓަކުން ޓޫރިސްޓަކަށް އެންމެ ހާއްސަ އެއް ކަމަކީ ލިބޭ އަމިއްލަ ވަގުތުތަކާއި ހަމަހިމޭން ކަމެވެ.\nލަކްސްގެ ފަރާތުން ރާއްޖޭގައި ހުޅުވި ދެވަނަ ރިސޯޓު، ލަކްސް ނޯތު މާލެ ރިސޯޓުގެ ގްލޯ ރެސްޓޯރެންޓް: މިތަންތަނުން ލިބޭ ހިތްހަމަޖެހުން ބޮޑު .---ފޮޓޯ: ހުސައިން ވަހީދު/މިހާރު\nވިލާ ހޮޓެލްސްގެ މެނޭޖަރު ގައިސަރު ނަސީމް ވިދާޅުވީ ރާއްޖޭގެ ރިސޯޓުތައް ރީތިވުމާ އެކު، ހަނިމޫނަށް އަންނަ މީހުންގެ އެހާ ބޮޑު މަގްބޫލުކަމެއް ލިބުނީ ޕްރައިވެސީގެ ސަބަބުންނެވެ.\n"ރާއްޖޭގެ ރިސޯޓުތަކުން ވަރަށް ބޮޑަށް ޕްރައިވެސީ ލިބޭނެ. މިނިވަންކަމާ އެކު ބީޗްތަކުގައި އުޅެވޭ. އެތަންތަނަށް އިތުރު ބަޔަކަށް އެކްސެސްއެއް ނުވެވޭނެ. މީ ހަނީމޫނާސް ރާއްޖެ އަންނަ އެންމެ ބޮޑު އެއް ސަބަބު."\nވަން އައިލެންޑް ވަން ރިސޯޓް ކޮންސެޕްޓްގެ ސަބަބުން އެލިބޭ ބޮޑު ޕްރައިވެސީ، ތައިލެންޑް ނުވަތަ ސްރީ ލަންކާއިން ވެސް ނުލިބޭނެ އެވެ. އާންމުކޮށް ބީޗް ސަރަހައްދަކީ އެގައުމުތަކުގައި ހުރިހާ އެންމަންނަށް ވެސް ހުޅުވާލާފައި އޮންނަ ތަންތަނެވެ.\nގައިސަރު ވިދާޅުވި ގޮތުގައި ޓޫރިސްޓުން ރޫމުން ނުކުމެގެން އުޅޭ އިރު ވެސް އިތުރު ބައެއްގެ އުނދަގެއް ނުވާނެ އެވެ. ޓޫރިސްޓުންނަށް އެ ބޭނުންވާ އަމިއްލަ ސްޕޭސް އާއި ހިމޭންކަން ރިސޯޓްތަކުން ލިބޭނެ ކަމަށް އޭނާ ވިދާޅުވި އެވެ.\n"ސަން، ސޭންޑް، ސީ" ގެ ގޮތުގައި ރާއްޖެ ޕްރޮމޯޓް ކުރުމުގެ ތެރެއިން ލިބޭ ހިދުމަތްތަކަށް ހަނީމޫނަށް އަންނަ މީހުން ގަޔާވާ ކަމަށް ވެސް އޭނާ ވިދާޅުވި އެވެ.\nޕްރައިވެސީގެ އިތުރުން ރާއްޖޭގެ ބީޗްތަކުގެ ރީތިކަމާއި މޫދުގެ ސާފުކަމާއި ގުދުރަތީ ކުލަތަކަށް ވެސް ގިނަ ބައެއްގެ ސަމާލުކަން ދަމާގަނެ އެވެ. އެހެންކަމުން ރިސޯޓުތަކަށް އަންނަ ޓޫރިސްޓުންގެ ތެރެއިން ހަނީމޫނަށް އަންނަ ޓޫރިސްޓުން ގިނަ އެވެ.\nމޯލްޑިވްސް ގެޓަވޭޒްގެ ސީއީއޯ، ޑރ ހުސައިން ސަނީ ވިދާޅުވީ ހަނީމޫން ޑެސްޓިނޭޝަނެއްގެ ގޮތުގައި ދުނިޔޭގައި އެހާ މަޝްހޫރީ، ރާއްޖެ ޕްރޮމޯޓް ކުރުމުގައި ވެސް އެފަދަ ގޮތްތަކެއް ގެންގުޅޭތީ ކަމަށެވެ.\nއެމްއެމްޕީއާރްސީގެ ކުރިން ޓޫރިޒަމް ޕްރޮމޯޝަން ބޯޑު އޮތް އިރުން ފެށިގެން ލަގްޒަރީ މަންޒިލެއްގެ އިތުރުން، ހިތްފަސޭހަކަމާއި ހިމޭން މާހައުލެއްގެ ގޮތުގައި ރާއްޖެ ޕްރޮމޯޓް ކުރަމުން އައި ކަމަށް އޭނާ ވިދާޅުވި އެވެ.\n"އެއީ ރާއްޖެ މާކެޓް ކުރުމުން ލިބުނު ނަމެއް. އެހާ ބޮޑަށް ރާއްޖެ މާކެޓް ވެފައި އޮތުގެ ސިއްރަކީ މިހާރު ކޮންމެ މީހަކަށް ވެސް ރާއްޖެއަކީ [ކައިވެނިކޮށްގެން] އަންނަން ޖެހޭ ތަނެއްގެ ގޮތުގައި މި އޮންނަނީ،" އޭނާ ވިދާޅުވި އެވެ.\nއަލަށް ހަދަމުން އަންނަ ހާޑް ރޮކް ރިސޯޓުގެ ވޯޓާ ވިލާތައް: ރާއްޖެ އަކީ ހިތްގައިމު ތަނެއް ---ފޮޓޯ:ހުސައިން ވަހީދު/މިހާރު\nހަނީމޫނަށް އަންނަ މީހުންނަށް ރާއްޖެ މަގްބޫލުވުމުގައި ވަން އައިލެންޑް ވަން ރިސޯޓްގެ ބޮޑު ރޯލެއް އޮތްކަން ސަނީ ވެސް ފާހަގަކުރެއްވި އެވެ.\nއެންމެ ރަނގަޅު ހަނީމޫން މަންޒިލްގެ ލަގަބު ރާއްޖެ އަށް، އެކި އެޖެންސީތަކުންނާއި އެކި އެވޯޑްތަކުން ލިބޭ އިރު ސްވިޒްލޭންޑްގެ ޓްރެވެލް އޭޖެންސީއެއް ކަމުގައިވާ ކިއޯނީގެ ޕްރޮޑަކްޓް އެންޑް ޕާޗޭސިން މެނޭޖާ ލިންޑާ ފެޑްލާ ވިދާޅުވީ ރާއްޖެއަކީ ފޮޓޯއަށް ރީތި، ޕާސަނަލައިޑް ހިދުމަތްތަކެއް ފޯރުކޮށްދޭ ގައުމެއް ކަމަށެވެ. އެގޮތުން ޕްރައިވެޓް ޑައިނިން އާއި ބޭނުންވާ ސްޕާ ޕެކޭޖުތަކާއި މޫދުގެ ރީތިކަން ތަޖުރިބާކޮށްލެވޭނެ ކަމަށް އޭނާ ވިދާޅުވި އެވެ.\nހަނީމޫނުގައި ތަފާތު ކަންކަން ތަޖުރިބާ ކުރަން ބޭނުންވާ މީހުންނަށް އެކަންކަން ވެސް ފަހިވެފައިވާ ކަން އޭނާ ފާހަގަކުރެއްވި އެވެ.\nރާއްޖެއަކީ ހަނީމޫނަށް އެންމެ ރަނގަޅު މަންޒިލް ކަމަށް އޭނާ އަބަދުވެސް މީހުން ކައިރީ ވިދާޅުވެ އެވެ.\nރާއްޖޭގެ ރީތިކަމާ މެދު ސުވާލެއް ނެތެވެ. އަދި ދުނިޔެއިން އެހާ އާންމުކޮށް މި ރީތިކަން ފެންނާކަށް ވެސް ނެތެވެ. އެހެންކަމުން އުމުރުން އެންމެ ފަހަރަކު ނަމަވެސް ރާއްޖެ ޒިޔާރަތްކޮށް، ދޮންވެލިގަނޑުގައި ފައި ބީއްސާލައި، މޫދުގެ އަރާމު ލޮނުގަނޑަށް އެރިލުމަކީ ވަރަށް ގިނަ ބައެއްގެ އުއްމީދެކެވެ. ހާއްސަކޮށް ކައިވެނީގެ ހަނދާންތަކުގެ ތެރެއަށް ރާއްޖެ ދޫކޮށްލުމެވެ.\nއިތުރު ލިޔުންތައް ޓޫރިސްޓުން ޓޫރިޒަމް ރިސޯޓްތައް ޓޫރިޒަމް ޕްރޮމޯޝަން\nރާއްޖޭގެ ޓޫރިޒަމްގެ ހަގީގީ މަންޒަރު އުފާވެރިއެއް ނޫން!


Mi faharu eid namaadhu kuraanee geygai: Islamic Ministry | Mihaaru\nމި ފަހަރު އީދު ނަމާދު ކުރާނީ ގޭގައި: އިސްލާމިކް މިނިސްޓްރީ\nކޮވިޑް-19 ފެތުރުން ހުއްޓުވުމަށް އަޅާފައިވާ ފިޔަވަޅެއްގެ ގޮތުން، ރާއްޖޭގެ ހުރިހާ މިސްކިތެއްގައި ޖަމާއަތުގައި ނަމާދު ކުރުން މެދުކަނޑާލާފައިވާތީ މި ފަހަރު އީދު ނަމާދު ވެސް ކުރާނީ ގޭގައި ކަމަށް އިސްލާމިކް މިނިސްޓްރީން މިއަދު ބުނެފި އެވެ.\nމިއީ ރާއްޖޭގައި އީދު ނަމާދު މިސްކިތްތަކުގައި ޖަމާއަތުގައި ނުކުރާ ފުރަތަމަ ފަހަރެވެ. ކަލަންޑަރު ބުނާގޮތުން މި އަހަރުގެ ފިތުރު އީދު ދުވަހަކީ އަންނަ އާދިއްތަ އެވެ.\nއިސްލާމިކް މިނިސްޓްރީން މިއަދު ކުރި އިއުލާނެއްގައި ބުނީ އީދު ނަމާދު ބޮޑު ޖަމާއަތުގައި ކުރުމަކީ އިސްލާމް ދީނުގެ ވަރަށް މަތިވެރި ޝިއާރެއް ކަމަށާއި ނަމަވެސް ކޮވިޑް-19 ގެ ސަބަބުން އެކަން ކުރުން މިވަގުތު ރަނގަޅު ނޫން ކަމަށެވެ. މިފަދަ، ޝަރުއީ އުޒުރެއްގެ ސަބަބުން، އީދު ނަމާދުގެ އާންމު ބޮޑު ޖަމާއަތް ގާއިމު ނުކުރެވޭ ފަދަ ހާލަތެއް މެދުވެރިވެއްޖެ ނަމަ، ފަރުދީ ގޮތުން ގޭގައި ތިބެ އެ ނަމާދު ގާއިމު ކުރުން ޝަރުއުވެގެން ވާ ކަމަށް މިނިސްޓްރީން ބުންޏެވެ.\n"ޝަރުއީ އުޒުރެއްގެ ސަބަބުން އީދުގެ ބޮޑު ޖަމާއަތް ފާއިތުވެއްޖެ ނަމަ، އަނަސްގެފާނު ގޭގައި އަހުލުންނާއެކު ޖަމާއަތުގައި އީދު ނަމާދު ކުރައްވާ ކަމަށް ސައްހަ ރިވާޔަތްތަކުން ވާރިދުވެ އައިސްފައިވޭ،" މިނިސްޓްރީންގެ އިއުލާންގައި ވެ އެވެ.\n1441 ވަނަ އަހަރުގެ ފިޠުރު ޢީދު ނަމާދު ގޭގައި ކުރުމާއި ގުޅޭ#Eid41#MVIaffairs pic.twitter.com/hq2HCAersz\n— Ministry of Islamic Affairs (@MVIaffairs) May 18, 2020\nއިސްލާމިކް މިިނިސްޓްރީގެ އިއުލާން\nމިނިސްޓްރީން ބުނިގޮތުގައި. ގޭގައި ވެސް އީދު ނަމާދު ކުރާނީ މައިދާންތަކާއި މިސްކިތްތަކުގައި ވެސް އެ ނަމާދު ކުރާ ގޮތަށެވެ. އެކަމަކު، އީދު ނަމާދުގެ ހުތުބާއަކީ ހާކިމާގެ އަމުރަށް ބޮޑު ޖަމާއަތެއްގައި ކިޔުމަށް އޮންނަ ސުންނަތެއް ކަމުން ގޭގައި އީދު ނަމާދު ކުރާއިރު ހުތުބާ ދިނުމެއް ނޯންނާނެ ކަމަށް މިނިސްޓްރީން ބުންޏެވެ.\nއިސްލާމިކް މިނިސްޓްރީން ބުނިގޮތުގައި އީދު ނަމާދު ކުރާނީ ބަންގި ގޮވުމާއި ގަމަތް ދިނުމަކާ ނުލަ އެވެ. ގޭގައި އީދު ނަމާދު އެކަނި ވެސް ކުރެވޭނެ ކަމަށާއި ނަމަވެސް ގޭގެ މީހުންނާއެކު ޖަމާއަތުގައި ކުރުނު ހެޔޮކަން ބޮޑުވެގެންވާ ކަމަށް ވެސް މިނިސްޓްރީން ބުންޏެވެ.\nގޭގައި އީދު ނަމާދު ކުރާއިރު އަމަލުކުރަން މިނިސްޓްރީން އަންގާފައިވާ ކަންކަން\n* އީދު ނަމާދަށް ނިޔަތްގަނެ ހަށަން ބަންނަ ތަކްބީރު ކިޔައި ހަށަން ބަނދެ، ދުއާއުލް އިފްތިތާހް ކިޔުން.\n* ހަށަންބަންނަ ތަކްބީރު ފިޔަވައި ވިދިވިދިގެން ހަތް ތަކްބީރު ކިޔުން. ކޮންމެ ތަކުބީރެއްގައި ވެސް ދެ އަތް ދެކޮނޑާ ހަމައަށް އުފުލުން.\n* އެއަށް ފަހު ފާތިހާ ސޫރަތް ކިޔަވައި ސޫރަތުލް އައުލާ ނުވަތަ އެ މީހަކަށް ފަސޭހަ ސޫރަތެއް ކިޔެވުން.\n* އެހެން ނަމާދުތަކެކޭ އެއްފަދައިން ފުރަތަމަ ރަކްޢަތް ފުރިހަމަކުރުމަށް ފަހު ދެވަނަ ރަކްއަތަށް ތެދުވުން.\n* ދެ ވަނަ ރަކްއަތަށް ތެދުވަމުން ކިޔާ ތަކްބީރުގެ އިތުރުން ވިދިވިދިގެން ފަސް ތަކްބީރު ކިޔުން. ކޮންމެ ތަކުބީރެއްގައި ވެސް ދެ އަތް ދެކޮނޑާ ހަމައަށް އުފުލުން.\n* ދެ ވަނަ ރަކްއަތުގައި ފާތިހާ ސޫރަތް ކިޔަވައި ސޫރަތުލް އާޝިޔާ ނުވަތަ އެ މީހަކަށް ފަސޭހަ ސޫރަތެއް ކިޔެވުން.\n* ދެވަނަ ރަކުއަތް ފުރިހަމަކޮށް، އައްތަހިއްޔާތު ކިޔުމަށް ފަހު ސަލާމްދިނުން.\nރާއްޖޭގައި އީދު ނަމާދު ކުރަން ފަށާ ގަޑިއަކީ ހެނދުނު 7:30 އެވެ.\nމިނިސްޓްރީން ބުނީ އީދު ނަމާދުގެ ބޮޑު ޖަމާއަތް ނުހެދުނު ނަމަވެސް ގޭގައި އީދު ނަމާދު ކުރުމަށާއި، ގިނަގިނައިން ތަކުބީރު ކިޔައި، ޝަރުއީ ހަމަތަކުގެމަތިން ރައްކާތެރިކަމާ އެކު ގޭގެ މީހުންނާއެކު އީދު އުފާ ފާޅުކުރުމަށް ނަސޭހަތްތެރިވާ ކަމަށެވެ.\nކޮވިޑް-19 ފެތުރުން ކޮންޓްރޯލް ކުރުމަށް ސަރުކާރުން އަޅަމުން އަންނަ ފިޔަވަޅުތަކުގެ ތެރެއިން، ޖަމާއަތުގައި ނަމާދުކުރުން މިދިޔަ މާޗް 18 ވަނަ ދުވަހުން ފެށިގެން މާލޭގައި މެދުކަނޑާލާފައިވާއިރު މިދިޔަ މަހުގެ 19 އިން ފެށިގެން ރާއްޖޭގެ ހުރިހާ މިސްކިތެއްގައި ޖަމާއަތުގައި ނަމާދު ކުރުން ވަނީ މެދުކަނޑާލައިފަ އެވެ. އެ ބަލި އަދިވެސް ކޮންޓްރޯލް ނުވާތީ، ޖަމާއަތުގައި ނަމާދު ނުކުރުމުގެ މުއްދަތު މި މަހުގެ 28 ގެ ނިޔަލަށް އިތުރުކުރަން ވެސް މިނިސްޓްރީން ވަނީ ނިންމައިފަ އެވެ.\nމިސްކިތްތައް އިސްލާމިކް މިނިސްޓްރީ އީދު ނަމާދު ފިތުރު އީދު އީދު ލޮކްޑައުން ސިއްހީ ކުއްލި ނުރައްކަލުގެ ހާލަތު\nކޮވިޑް ދަނީ ދަށަށް މިސްކިތް ތަކުގެ ޖަމާއަތް ހެދުން ދަނީ ވަރަށް ހަރުކަށި ކޮށް މަނާ ކުރަމުން. ފަހަރުގައި ކޮވިޑެ ކިޔާފަ ދެން ދުވަހަކުވެސް ޖަމާއަތް ނެހެދިދާނެ.\nބަލި ހުއްޓަސްނޭގެ. ރަގަޅުވިޔަސް ނޭގެ. މިބަލި ދުނިޔޭގަ ނެއްޒަމާނެއް ދިޔަތަ؟ ކޮންމެ އަހަރަކު ހައްޖުމޫސުމުގަ ހުސް ކޮވިޑް. ޑަބްލިއު އެޗްއޯއަށް މުޅިދުނިޔޭގެ ލައުނަތް. ކޮވިޑުން މަރުވެދާނެތީ ދުނިޔެ ފުޑޭވަރަށް ބަޑަށްޖެހޭވަރަށް ފިޔަވަޅު އަޅަނީ ކޮވިޑަކީ އޭގެޒާތުގައި ރޯގާނޫންތަ. "އުޑުބޮލަށް ވެއްޓިދާނޭ ގޭގަ ތިބޭށޭ" މާހިރުން ޑަކްޓަރުން ލައްވާ ގޮއްވިޔަސް މިބުއްދި އެކައްޗެއް. ހަސްބުނަﷲ އަނިުމަލް ވަކީލް.\nމުޅި ދުނިޔޭގެ މެޑިކަލް ޑަކްޓަރުންނަށް ވުރެ ކަލޭ މޮޅުދޯ! ތިކަހަލަ ރޯނުއެދުރުންނާ ހުރެ އަސްލު އަހަރެމެންގެ ހާލަތު މިހިސާބަށް މިދިޔައީ!\nކްލާސްތަށް ވައިބާ ޓީވީއިން ގެނެސްދެވޭ ހެން ޚުތުބާ ލައިވްކޮށް ޓީވީއިން ދައްކަމުން އީދުނަމާދާއިއެކު ގޭގަ ކިހާފުރިހަމަކޮށް ގެމްދެވޭނެ ނޫންތޯއެވެ. ޓީވީކުރިމަތީ ފެންޑާގަ އެންމެނަށް ގައިމު ޖަމާތަކާ އެއްގޮތަށް ގެންދެވޭނެއެވެ. މިހުންނަނީ ކަންކަން އޮގަނައިޒް ކުރަން ނުދަންނަ މީހުން ގެ ފެންވަރެވެ.\nގޭގަ ނަމާދުކުރާ ވާހަކަ ނުދައްކާ ދެން މި ގައުމުގަ ޖަމާއަތުގަ ނަމާދެއް ނޯންނާނޭ ބުނެބަލަ. ގޮތްކުޑާމެން\nއެއީ ދޯ އަސްލު ތިބޭފުޅާ އެންމެ ބޭނުންވާ ގޮތަކީ.\nފިތުނަވެރިންނަކީ ނަރަކައިން ޖާގަ ލިބޭނެ ބައެއް!\nކިނބުލަށް ދަންނަވާލަންއޮތީ ތިބޭޅާ ގޭގަ ޖަމާއަތް ހަދައިގެން ނަމާދުކުރަން މަނާކުރީ ކާކުތޯ؟ ހޭކުޑާ ވިޔަސް ބޮޑުވަރު. އެހެންނޫނަސް5އަރުވަންދެން ވަގުކަލޭގެ ބާއްވާނީ ޖަލުގަ.\nދިވެހިތާރީދުއް އަނދިރިވެރިކަން އީދެއް ހައްޖެއް ހުކުރެއް ތަރާވީހެއް ކަށުނަ މާދެއް ނެތި މިއުޅެން ޖެހުނީ ކޮން މެސް ބައެއްގެ އިހު މާލުން މިކުޑަރާއްޖޭގެ އެތައް ރަށެއްގަ މިކަން ނުކުރެވި މިދިޔައީ ވަރައް ބިރުހުރިކަ މެއް\nބޭކާރު މިނިސްޓްރީއެއް. އޮވާލާ.\nނަމާދު ކުރަންބުނީމަ ޕިންކީ ރޮނގާލިތަކަށް މިނިސްޓްރީ ގޯސްވީދޯ.\nކޮވިޑް ނެތް ރަށް ރަށުގެ މިސްކިތްތައް ހުޅުވަން ޖެހޭ.\nކޮވިޑް ނެތްކަން އެނގެނީ ކިހިނެއް؟ ނުފެނުމަކީ ނެތުންތަ؟ މާލެއިން ކޮވިޑް ޖެހުނު މީހަކު ފެނުނުއިރު މާލެއަށް ކޮވިޑް އައިތާ2ހަފްތާވެއްޖެ. ކެތްތެރިވޭ.\nބައެއް މީހުން ކޮމެންޓު ކުރޭ ކީއްވެހޭ ކޮރޯނާ ނެތް ރަށްރަށުގަ އީދު ނަމާދު ނުކުރެވެންވީ ނޫނީ ޖަމާއަތް ނުހެދެންވީ. ސުވާލަކީ ކިހިނެތް ހޭ އެނެގެނީ ނެއްކަން؟ އިއްޔެ ހަމަ ކުއްލި ގޮތަކަށް ހިންމަފުށި އެ ދިޔައީ މުނީޓަރިންއަށް. ހަމަ ނޭގި ތިއްބާ ވިރަސް އެއޮތީ ފެތުރިފަ.\nތިގޮތަށް ހުތުބާ އާއި ނުލާ އީދު ނަމާދު ގޭގައިތިބެ ކުރާގޮތަށް، ހުކުރު ނަމާދުވެސް ކުރެވިދާނެތޯ؟ އެހެންކަމަށް ވާނަމަ މިސްކިތުގައި ހުކުރު ނުކުރާނަމަ ގޭގައި ތިބެ ބޮޑަށް ރަނގަޅީ މެންދުރު ނަމާދު ކުރުން ނޫނީ ހުކުރު ނަމާދު ކުރުންބާ؟\nއަޅުގަނޑަކީ މާހިރެއްނޫން، އެނގޭ ގޮތުގައި 40 މީހުން ހަމަވާންޖެހޭ ހުކުރު ހުތުބާއަށް. އެހެންވެ ބޭރު ގައުމުތަކަށް ދަތުރު ތަކަށް ގޮސްވެސް ހުކުރު ނުކޮށް މެނުދުރު ނަމާދު ކުރަން ޖެހޭ. ހުކުރު ނަމާދުގެ ބަދަލުގައި ކުރެވޭ އެހެން ނަމާދެއް އޮވޭ ވަކިން ކުރެވެން، އެކަމަކު ޢީދު ނަމާދުގެ ބަދަލުގައި ނޯވެ ކުރާ އެހެން ނަމާދެއް، އެހެންވެ ވަކިންވެސް ޢީދު ނަމާދު ކޮށްފަ ހުކުރު ނުކުރޭ. ކޮންމެ ގޮތެއްވިއަސް މިއީ ކުށްހީ އަކަށް ވެދާނެ، މިކަހަލަ ސުވާލުކުރުން ރަގަނޅީ މިތާނުން\nބްރޯ.. ދީން ހޯދަން އުޅޭ މީހަކަށއ ްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްް ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ ދީން އެނގޭނީ. އެންމެ ހަދީސެއް ނޭގޭ މީހަކު ތިހެން ވާހަކަ ނުދައްކާ ﷲއަށް ބިރުވެތިވޭ\n40 ހަމަވާކަށް ނުޖެހޭ އެއީ ފްލޯކް ވާހަކަ


Addu ge magu thakuga sign board ge beynun nethifa!\nއައްޑޫ ސިޓީގެ މަގެއް--\nއައްޑޫގެ މަގުތަކުގައި "ސައިންބޯޑު"ގެ ބޭނުން ނެތިފައި!\nރާއްޖޭގެ ދެވަނައަށް އެންމެ އާބާދީ ބޮޑު އައްޑޫ ސިޓީގެ މަގުތަކުގައި އުޅަނދު ފަހަރު ސައިންބޯޑަށް ނުބަލާ މައްސަލަ ބޮޑެވެ. ސައިކަލު ދުއްވުމުގައި "އޯވާސްޕީޑް" ކުރުމާއި، ޕާކުނުކުރަން ކަނޑައަޅާފައި ހުންނަ ސަރަހައްދުތަކާއި އާއްމުންނަށް ދަތިވާ ފަދަ ތަންތަނުގައި ޕާކު ކުރުމަކީ އާންމު ކަމެކެވެ.\nއައްޑޫގެ ލިންކް ރޯޑާއި އަދި މި ނޫން ވެސް މަގުތަކުގައި ނުރައްކާތެރި އެކްސިޑެންޓުތައް ހިނގުމަކީ ވަރަށް އާންމު ކަމެކެވެ. މިފަދަ އެކްސިޑެންޓްތަކުގައި އެތައް ފުރާނައެއް ވެސް ވަނީ ގެއްލިފަ އެވެ. ނަމަވެސް މަގުމަތީގެ ގަވާއިދާ ހިލާފަށް އުޅޭ މީހުން މިކަމާއި މެދު ވިސްނާ ފިކުރުކުރާ ހެނެއް ހިޔެއް ނުވެ އެވެ.\nބާރަށް ދުއްވުމާއި ގޯޅި އެޅުމާއި އޯވާޓޭކް ކުރުމުގައި ވެސް މާ ބޮޑު ބެލުމެއް ނެތި މަގުމަތީގެ ގަވާއިދާ ހިލާފަށް ދުއްވާ މީހުން ވަރަށް ގިނަ އެވެ. އައްޑޫގެ މަގުތައް ނުހަދާ ހުރުމާއި، ގަވާއިދުތައް މޮނިޓާކޮށް ބެލެހެއްޓޭނެ ނިޒާމެއް ނެތުމުން ވެސް ނުގަވާއިދުން ހިނގާ ކަންކަން އިތުރުވެ، އެކްސިޑެންޓުތައް ގިނަ ވެއެވެ.\nއައްޑޫ ސިޓީގެ ރައްޔިތަކު ސީއެންއެމްއަށް ކިޔައިދިން ގޮތުގައި އައްޑޫގެ ރައްޔިތުންގެ އެންމެ ބޮޑު އެއް ޝަކުވާ އަކީ ރަށްރަށުގެ އެތެރޭގެ މަގުތައް އެއްވެސް ގޮތަކަށް ނުހަދާ އޮތުމާއި ޒަމާންވީ ލިންކު ރޯޑު މި ޒަމާނަށް ފައްތައިގެން މަރާމާތު ނުކޮށް އޮންނަ ކަމުގެ ޝަކުވާ އެވެ.\nއައްޑޫ ސިޓީގެ މަގެއް-- ފޮޓޯ: ފޭސްބުކް\nވާރޭ ވެހިއްޖެ ނަމަ ފެންބޮޑުވެ، ކިލާ އުފެދި ދުއްވާ އެއްޗެހި ދުއްވުމަށާއި، ހިނގާ ބިނގާވެ އުޅުމަށް ވެސް ދަތިވެފައި އޮންނަ މަގުތަކުގެ ހާލަކީ ވެސް އެކްސިޑެންޓުތަކަށް މަގު ފަހި ކުރުވާނެ ކަމެކެވެ.\nނަމަވެސް ފަރުދީ ޒިންމާ ވެސް އޮންނާނެ އެވެ. މަގު ކޮންމެ ގޮތަކަށް އޮތަސް ތިމާ މީހާ ދުއްވުމުގައި މަގުމަތީގެ ގަވާއިދުތަކަށް ސަމާލުކަންދީގެން ދުއްވުމާއި ގަވާއިދާ އެއްގޮތަށް އެހެން މީހުންނަށް ދަތި ނުވާނެހެން ޕާކު ކުރުމަކީ ކޮންމެ މީހަކަށް ވެސް ކުރެވޭނެ ކަމެކެވެ. ނަމަވެސް އެއްވެސް ބެލުމެއް ނެތި އާންމުންނަށް ދަތިވާ ފަދަ ތަންތަނުގައި ސައިކަލުގެ އިތުރުން ކާރާއި ޕިކަޕު ފަދަ އުޅަނދުތައް ވެސް ވަރަށް ގިނައިން ޕާކުކޮށްފައި ހުރެ އެވެ.\nއައްޑޫ ސިޓީގެ ފިހާރައެއްގެ ދޮރު މަތީގައި ވެހިކަލްތަކެއް ޕާކުކޮށްފަ-- ފޮޓޯ: ފޭސްބުކް\nސްކޫލުތަކަށް ކުދިން ގެންދާ ބެލެނިވެރިން ސައިކަލު ފަދަ އުޅަނދުތަކުގައި ކުދިން ގޮވައިގެން ދާއިރު، އެ ދަތުރު ކުރާ ގޮތަކީ، ފަހަތުގައި އިންނަ ކުއްޖާއަށް ވެސް އެއީ ރަނގަޅު ގޮތް ކަމުގައި ދަސްވާނެ ގޮތެވެ. ސްކޫލު ނިމި އަށާރަ އަހަރު ފުރޭ އިރަށް އޭނާ ވެސް އަރާނީ ސައިކަލަކަށެވެ.\nއެންމެ ކުޑަ އިރުން ފެށިގެން ބެލެނިވެރިޔާ ދުއްވާ ގޮތް ފެނި އާދަވެފައިވާ ގޮތަށް ނޫނީ އެ ކުއްޖާއަށް ވެސް ނުދުއްވޭނެ އެވެ. އެ ސިޓީގެ މީހުން މައުލޫމާތު ދޭގޮތުގައި މިގޮތަށް ކަންތައް ހިނގާފައި ވެސް އެބަ ހުއްޓެވެ. ކުދިން ނަމޫނާއަކަށް ބަލަނީ ބެލެނިވެރިންނެވެ. އެހެންކަމުން ބެލެނިވެރިން މިކަމަށް ސަމާލުކަމެއް ދިނުމަކީ މުހިންމު ކަމެކެވެ.\n"ސްކޫލުތައް ކައިރީ އެއްވެސް ހަމައެއް ނެތި ޕާކު ކުރާތީ ވަރަށް އުނދަގޫ އަސްލު،" ހިތަދޫ މީހަކު ބުންޏެވެ.\nއޭނާ ބުނި ގޮތުގައި ކުދިން ގޮވައިގެން އަންނަ މީހުން ވެސް އަދި މުވައްޒަފުން ވެސް ސްކޫލު ދޮރުމަތީގައި ވެސް ޕާކުކޮށްފާނެ އެވެ. އެހެން ހެދުމުން ކުދިންނަށް ވެސް އަދި މަގުގައި ހިނގާ މީހުންނަށް ވެސް އުނދަގޫ ވެއެވެ. އަދި ކުދިންނަށް އެ ދަސްކޮށްދެވެނީ ނުގަވައިދުން ކަންތައް ކުރުމުގެ ނުރަނގަޅު އާދަ އެވެ.\nއައްޑޫ ސިޓީ ކައުންސިލުން ސީއެންއެމްއަށް މައުލޫމާތު ދެއްވި ގޮތުގައި އައްޑޫއަކީ ސިޓިއެއް ކަމުގައި ވެފައި، ބޮޑު އާބާދީއެއް ދިރިއުޅޭ ތަނެއް ކަމުގައި ވިޔަސް އައްޑޫގައި ޓްރެފިކް ޕޮލިހުން ނުތިބެ އެވެ. މަގުމަތީގެ ގަވާއިދާ ހިލާފުވުމާއި އާންމުންނަށް އުނދަގޫވާ ފަދަ ގޮތަށް ޕާކުކުރުން އާންމުވެފައިވާ އެއް ސަބަބު ކަމަށް ސިޓީ ކައުންސިލުން ފާހަގަކުރަނީ އައްޑޫގައި ޕޮލިހުން ތިބި ނަމަވެސް ޓްރެފިކަށް ހާއްސަ ޓްރެފިކް ފޮލިހުން ނޫޅޭތީ އެވެ. އައްޑޫގެ މަގުތައް ބެލެހެއްޓުމާއި މަރާމާތު ކުރުން މިހާރު ބަލަަހައްޓަމުން ގެންދަނީ އައްޑޫ ސިޓީި ކައުންސިލުންނެވެ.\nއައްޑޫގެ މަގުތަކުގެ ހާލަކީ ބަދަލު ކުރަން ޖެހިފައިވާ ކަމެކެވެ. ހަމައެހެންމެ، ގަވާއިދު ތަންފީޒުވާ މިންވަރު މޮނީޓާ ކުރުމަށް، އައްޑޫގައި ޓްރެފިކް ޕޮލިހުން ތިބުން މުހިއްމެވެ. ޖުމްލަ އާބާދީގައި 33،821 މީހުން އޮތް އައްޑޫއަކީ ވެސް ތަރައްގީވަމުން އަންނަ އިރު، ހެޔޮކޮށް ތަރައްގީ ކުރެވޭ ސިޓީއަކަށް ހެދޭނީ ކަންކަން ސުޕަވައިޒުކޮށް ބަލާނެ ފަރާތްތައް ތިބެގެންކަން ޔަގީނެވެ.\nމޮނިޓާ ކުރާނެ ފަރާތެއް ނެތުމުން، ގަވާއިދަށް ބެލުމެއް ނެތި އެމީހަކު ހިތުހުރި ގޮތަކަށް އަމަލު ކުރަމުން ދަނީ އެވެ. ސައިންބޯޑެއް ހުއްޓަސް ނެތަސް ތަފާތެއް ނެތެވެ. ސައިންބޯޑުތަކުގެ ބޭނުން ކެނޑިފައިވަނީ ފަރުދީ ޒިންމާ އަދާ ނުކުރުމުގެ އިތުރުން، އެކަންކަން ތަންފީޒު ކުރަން ހަރުދަނާ ބަޔަކު ނެތީމަ އެވެ.\nދެން އޮތީ ފަރުދީ ޒިންމާގެ ވާހަކަ އެވެ. މަގުތައް ނުހެދި އޮތް ނަމަވެސް، ޓްރެފިކް ޕޮލިހުން ނެތް ނަމަވެސް، ފަރުދީ ޒިންމާ އަދާކޮށް ސައިންބޯޑުތަކަށް ބަލައިގެން، މަގުމަތީގެ ގަވައިދާ އެއް ގޮތަށް އެހެން މީހުންނަށް އުނދަގޫ ނުވާނެހެން ކަންތައް ކުރުމަކީ ކޮންމެ ރައްޔިތަކަށް ވެސް ކުރެވިދާނެ ކަމެކެވެ.\nޓްރެފިކް މައްސަލަތައް މަގުތައް އައްޑޫ ސިޓީ


vnews - Uththama Fandiyaarah kaan dhenee baalidhee akah garudhiya aai baiy alhaigen: Aailaa\nއުއްތަމަ ފަނޑިޔާރަށް ކާން ދެނީ ބާލިދީއަކަށް ގަރުދިޔަ އާއި ބަތް އަޅައިގެން: އާއިލާ\nސްޕްރީމް ކޯޓުގެ އަހަރީ ދުވަސް ފާހަގަކުރުމަށް 2017 ވަނަ އަހަރު ބޭއްވި ހަރަކާތްތަކުގެ ތެރެއިން: އުއްތަމަ ފަނޑިޔާރު މިހާރު ވަނީ ދޫނިދޫ ކުޑަގޮޅީގައި ބަންދުކޮށްފައި -- ފޮޓޯ:ޑީޖޭއޭ\nފުލުހުންގެ ބެލުމުގެ ދަށުގައި ހައްޔަރުކޮށްފައިވާ ދިވެހިރާއްޖޭގެ އުއްތަަމަ ފަނޑިޔާރު އަބްދުﷲ ސައީދާއި މެދު ފުލުހުން އަމަލު ކުރަމުން ދަނީ އިންސާނީ ގަދަރާއި ކަރާމާތަށް އުނިކަން ލިބޭ ފަދަ އިހާނެތި ގޮތެއްގައި ކަމަށް އާއިލާއިން ބުނެފި އެވެ.\nދޫނިދޫގައި ހައްޔަރުކޮށްފައި އޮންނެވި އުއްތަމަ ފަނޑިޔާރު އަބުދުﷲ ސައީދާއި ބައްދަލުކުރުމަށް އާއިލާއަށް މިއަދު ވަނީ ފުރުސަތު ދީފަ އެވެ. މިއީ އުއްތަމަ ފަނޑިޔާރު އަބުދުﷲ ސައީދު މިމަހުގެ ހަވަނަ ދުވަހުގެ ރޭ ދަންވަރު، ސްޕްރީމް ކޯޓުގެ ދޮރު ވައްޓާލައިގެން ފުލުުހުންނާއި ސިފައިން ވަދެ، ހައްޔަރު ކުރި ފަހު އެމަނިކުފާނާއި އާއިލާ ބައްދަލުވި ފުރަތަމަ ފަހަރެވެ.\nއާއިލާ އިން ބުނީ އެމަނިކުފާނާއި މެދު ވަރަށް އިހާނެތިކޮށް ކަންކަން ކުރަމުންދާ ކަމަށާއި، މަގާމުން އަމިއްލަފުޅަށް އިސްތިއުފާ ދެއްވުމަށް ހުށައަޅައި މަޖުބޫރު ވެސް ކުރަމުންދާ ކަމަށެވެ.\nއާއިލާ އިން ބުނީ ދޫނިދޫ ކުޑަގޮޅީގައި އެމަނިކުފާނު ހައްޔަރުކުރައްވާފައި އޮންނެވިއިރު، އިއްޔެ އެމަނިކުފާނަށް ކާން ގެނެސްދިނީވެސް، ބާލިދީއެއްގައި ގަރުދިޔަ އާއި ބަތާއި އެއްކޮށްގެން ކަމަށެވެ. އުއްތަމަ ފަނޑިޔާރު އަބްދުﷲ ސައީދަކީ ހަކުރުބަލި ހުންނަ ބޭފުޅެއް ކަން ފާހަގަކޮށް އާއިލާ އިން ބުނީ އެމަނިކުފާނަށް ސައިވެސް ގެނެސް ދިނީ ވަރަށް ގިނައިން ހަކުރު އަޅައިގެން ކަމުގައި އުއްތަމަ ފަނޑިޔާރު ވިދާޅުވި ކަމަށްވެސް އާއިލާ އިން ވަނީ މައުލޫމާތު ދީފަ އެވެ.\nއާއިލާ އިން ބުނީ އުއްތަމަ ފަނޑިޔާރު އަބްދުﷲ ސައީދު ބަންދުކޮށްފައިވާ ދޫނިދޫ ގޮޅިއަކީ ފަންކާއެއްވެސް ނެތް ގޮޅިއެއް ކަމަށާއި، ގޮޅިއަށް ދުވާލުގެ ވަގުތުތަކުގައި އަވި އަރައި ވަރަށް ބޮޑަށް ހޫނު ގަދަވާއިރު މަދިރި ހަފައި އެކަމުގެ އުނދަގޫވެސް ވަރަށް ބޮޑުކަމުގައި އެމަނިކުފާނު ވިދާޅުވި ކަމަށެވެ. އަދި ނިދިކުރައްވަން ޖެހެނީ އަލިކަމެއް ނެތި އަނދިރީގައި ސިމެންތި އައްޓެއްގެ މަތީގައި ކުނަލެއް އަޅުއްވައިގެން ކަމަށާއި، މަދިރީގެ ސަބަބުން އުނދަގޫވާތީ ހަމައެކަނި ރޭގަނޑަށް ދެނީ މަދިރި ދުންދަނޑި ކަމުގައި ވިދާޅުވި ކަމަށްވެސް އާއިލާ އިން ބުނެ އެވެ.\nއާއިލާ އިން ބުނީ ފާހާނާ ކުރުމުގައިވެސް ފެން ބޭނުން ކުރަން ޖެހެނީ ބާލިދީއަކުން ކަމަށާއި، ފްލަޝް ކުރެވެން ނެތުމުން ތައްޓަށް ފެން އަޅަން ޖެހެނީވެސް ބާލިދީން ކަމަށް އުއްތަމަ ފަނޑިޔާރު ވިދާޅުވި ކަމަށެވެ. އަދި ތާހިރުވުމަށް ފެން ބޭނުން ކުރަން ޖެހެނީވެސް ބާލިދީން ކަމުގައި އެމަނިކުފާނު ވިދާޅުވި ކަމަށްވެސް އާއިލާ އިން މައުލޫމާތު ދީފައިވެ އެވެ.\nއާއިލާ އިން އިތުރަށް ބުނީ އުއްތަމަ ފަނޑިޔާރު އަބުދުﷲ ސައީދަކީ ހަކުރު ބަލި ހުރުމުން ދާއިމީ ގޮތެއްގައި ބޭސް ބޭނުން ކުރައްވަމުން ގެންދަވާ ބޭފުޅެއް ކަމަށެވެ. އެކަމަކު އެމަނިކުފާނު ބޭނުންފުޅު ކުރެއްވުމަށް އިއްޔެ ދޫނިދޫއަށް ފޮނުވި ބޭސް އަދިވެސް އެމަނިކުފާނަށް ލިބިވަޑައިނުގަންނަވާ ކަމުގައި އުއްތަމަ ފަނޑިޔާރު ވިދާޅުވި ކަމަށްވެސް އާއިލާ އިން ވަނީ ބުނެފަ އެވެ.


Boa koh vaareyvehi Japan ge Amati ah kisadaai, farubadhaegge baeh vetti gina bayaku gellijje | Atoll News\nޖުލައި 23, 2021 | ފެނާއި ނަރުދަމާގެ ނިޒާމު ޤާއިމުކުރުމުގައި ދިމާވެފައިވާ އެންމެބޮޑު ގޮންޖެހުމަކީ ރަށްތައް ދުރުގައި ހުރުން!\nބޯކޮށް ވާރޭވެހި ޖަޕާނުގެ އަމަޓީއަށް ކިސަޑާއި ފަރުބަދައެއްގެ ބައެއް ވެއްޓި ގިނަ ބަޔަކު ގެއްލިއްޖެ\nޝާއިޢުކުރީ: ފާޠިމަތު ފާޒިހާ ޖުލައި 3, 2021, 20:19\nޖަޕާނަށް މިހާރު ކުރަމުންދާ ވިއްސާރައިގަ ފަރުބަދައެއްގެ ބައެއް ވެއްޓި އަމަޓީ ސިޓީގެ ގިނަ ބަޔަކު ގެއްލިއްްޖެ އެވެ.\nސޯޝަލް މީޑިއާގައި އާންމުވެފައިވާ ވީޑިއޯގައި ފެންނަނީ ފަރުބަދައިގެ ބައިތަށް ވެއްޔާއި ކިސަޑަށް ވެގެން ސިޓީ ތެރެއަށް މަތިން ފައިބާތަނެވެ. ހާދިސާގައި އެތައް ގެއެއް ހަލާކުވެފައިވެފައިވާއިރު އަޑު އިވުނު މީހުން ބުނެފައިވަނީ އެ އެއްޗެހިތައް ފައިބާ ގަތީ ބިރުވެރި ބާރުގަދަ އަޑަކާއި އެކު ކަމަށެވެ.\nސިޓީގެ ކަމާ ބެހޭ ފަރާތްތަކާއި ހަވާލާދީ މީޑިއާގައި ރިޕޯޓު ކޮށްފައިވާ ގޮތުގައި މިހާތަނަށް ފަރުބަދައިން ފޭބި ކިސަޑުތަކުގެ ދަށުގެ މަރުވެފައިވާ ދެ މީހުންގެ ހަށިގަނޑު ފެނިފައިވާ ކަމަށެވެ. އަދި 20 މީހުން އަދިވެސް ނުފެންނަ ކަމަށް ބުނެފައިވެ އެވެ.\nއަމަޓީ އަކީ ފަރުބަދަތުގެ ރީތިކަމުން މުއްސަނދިކަން ލިބިފައިވާ ޓޫރިސްޓުންގެ މެދުގައި މަޝްހޫރު ރިސޯޓު ސިޓީ އެކެވެ. މިމަހުގެ ފުރަތަމަ ތިން ދުވަހު އެ ސަރަހައްދަށް ދަނީ ބޯކޮށް ވާރޭ ވެހެމުންނެވެ.\nޖަޕާނުގައި މީހުންގެ ދިރިއުޅުން ބިނާވެފައިވާ ގޮތަށް ބަލާއިރު ގެދޮރު އިމާރާތް ކޮށްފައި ހުންނަނީ ޒަމާނުންނުރެ ފަރުބަދަތައް ހުންނަ ގޮތަށެވެ. އެކަމަކު މިގޮތަށް ވިއްސާރައިގަ ފަރުބަނދަ ކަނޑައިގެން ގޮސް ކިސަޑު ފޭބުން ފަދަ ކަންކަމަކީ ވަރަށް ނުވާ ކަމެކެވެ.\nމިލިޔުމަށް ޚިޔާލު ފޮނުވާ "ބޯކޮށް ވާރޭވެހި ޖަޕާނުގެ އަމަޓީއަށް ކިސަޑާއި ފަރުބަދައެއްގެ ބައެއް ވެއްޓި ގިނަ ބަޔަކު ގެއްލިއްޖެ"\nޗައިނާގެ ރައީސް ޝީ ޓިބެޓަށް ވަރަށް ސިއްރު ރަސްމީ ދަތުރުފުޅެއް ކުރައްވައިފި


Rilwan massalaige thahugeegu report PG Leaderunnah dhinee censor nukoh!\nރިޟްވާން މައްސަލައިގެ ތަހުގީގު ރިޕޯޓް ޕީޖީ ލީޑަރުންނަށް ދިނީ ސެންސަރނުކޮށް!\nމިނިވަން ނޫހުގެ ނޫސްވެރިޔާ އަހުމަދު ރިޟްވާން ގެއްލުނު މައްސަލައިގައި ރިޔާސީ ކޮމިޝަނުން ތައްޔާރުކުރި ރިޕޯޓް، ރައްޔިތުންގެ މަޖިލީހުގެ ޕީޖީ ގްރޫޕްތަކުގެ ލީޑަރުންނަށް ހިއްސާކޮށްފައިވަނީ ސެންސަރނުކޮށްކަން އެނގިއްޖެއެވެ.\nވޮއިސްއަށް ކަށަވަރުވެފައިވާ ގޮތުގައި ސިޔާސީ ޕާޓީތަކުގެ ޕީޖީ ލީޑަރުންނަށް އެރުވި ރިޕޯޓްގެ ޑްރާފްޓްގައި ވަނީ ސިއްރު ހެކިންގެ މައުލޫމާތާއި ވަނަވަރުވެސް ހިމެނިފައެވެ. އެހެންކަމުން ކުއްލިގޮތަަކަށް އެ ރިޕޯޓް ވަނީ އަތުލާފައެވެ.\nއަދި އެ ރިޕޯޓް އަތުލުމަށްފަހު އޭގެ ޚުލާސާއެއް ފަހުން އެފަރާތްތަކަށް ދޭނެކަމަށް ވަނީ ބުނެފައެވެ.\nމި ރިޕޯޓް ސެންސަރނުކޮށް އާންމުކުރުމުން، ސިއްރު ހެކިވެރިންނަށް ގެއްލުންތަކާއި ކުރިމަތިވެދާނެކަމަށް ގިނަ ފަރާތްތަކުން ދަނީ ސޯޝަލް މީޑިޔާގައި ބުނަމުންނެވެ.


SunOnline: #VAAHAKA: Ajalu - Part-2\nމުޙައްމަދު ޤާސިމް 06 Jun 2019, 23:22\nއާމިންދިޔަގެ ހިތަކަށް އެ ދުވަހަކު، އެ ރެއަކު ހަމަޖެހުމެއް ނުލިބެއެވެ. ފާޑަކަށް ހިތް ނުތަނަވަސް ވަނީއެވެ. ހިތް ބިރުގަންނަނީއެވެ. އުމުރުން ފަސް އަހަރުން ފެށިގެން ބައްޕައަކާ ނުލައި އޭނާ ހައްވާދިޔެ ގެންގުޅެ ބޮޑުކުރީ، އަތްގޮށީގައި އިންދައިގެން ހައްދަމުން ގެންދިޔަ ފިނިފެންމާ ކުރިއެއް ފަދައިންނެވެ. އަމިއްލަ ދެ ލޮލަށް ނުބަލާވަރަށް ބަލައިގެންނެވެ. ހިތުގައިޖެހޭ ފަދަ ކަމެއް، އަނިޔާއެއް ލިބިދާނެ ފަދަ ހާލަތެއް ކުރިމަތިވިޔަ ނުދީއެވެ. ވީއިރު، މި ކަހަލަ ދުވަސްވަރަކު، އޭނާއާ ވަކީން ހައްވާދިޔެ ކަނޑުމައްޗަށް އެރުން، އޭނާގެ ހިތަށް ކެތްވާވަރުގެ ކަމަކަށް ވާނޭ ހެއްޔެވެ؟\n"ދަރިފުޅާ! ދަރިފުޅު ދިޔައިމަ މަންމަ ހާދަ އެކަނިވާނޭ! އެ ރަށުގައި މާ ގިނަ ދުވަހު މަޑު ނުކުރައްޗޭ!"\nހައްވާދިޔެ ފުރަން ދިޔުމަށް ޓަކައި، ގެއިން ނިކުންނަން ހިނގައިގަތުމުން، އާމިންދިޔަ އައިސް، ހައްވާދިޔެގެ ދެ އަތުގައި ހިފެހެއްޓިއެވެ. މަންމަގެ ދެ އަތް ފިނިވެފައިވާ މިންވަރު، އޭނާއަށް އިހުސާސްކުރެވުނެވެ. އެ ދެއަތުގައި ތުރުތުރެއް އެކުލެވިފައިވާކަން ވަޒަންކުރެވުނެވެ. ހައްވާދިޔެގެ މޫނަށް ބަލައިލުމާއެކު، އާމިންދިޔަގެ ދެ ލޮލުގައި ހިފެހެއްޓިފައި ހުރި ކަރުނަތައް އޮހިގެންފިއެވެ. ރޮވިއްޖެއެވެ. އެއާއެކު ފެނުނީ ހައްވާދިޔެގެ ގައިގައި ބާރަށް ބައްދައިގަތްތަނެވެ. ހީވަނީ ލޯބިވާ ދަރިއަކު މުޅި އުމުރަށް ވަކިވެގެން ދާން އުޅޭތީ އުޅުނުހެންނެވެ.\nމަންމައަށް އަސަރުކޮށްފައިވާ މިންވަރު ފެނުމާއެކު، ހައްވާދިޔެއަށް ވެސް ރޮވިއްޖެއެވެ. މަންމަ އޭނާދެކެ ލޯބިވާ މިންވަރާއި، އޭނާއަށް ދެރަގޮތެއް ވެދާނެތީ ކަންބޮޑުވާ މިންވަރު އިޙުސާސްކުރެވިފައެވެ. އޭނާއާ ނުލައި މަންމައަށް އުޅެން ދަތިވާނެވަރު ހިތަށް އަރާފައެވެ.\n"މަންމަ ތިހާ ދެރަވަންޏާ އަހަރެން މި ދަތުރަކު ނުދާނަން!" މަންމަ ދޫކޮށްލާފައި ދާން ހައްވާދިޔެއަށް އުނދަގޫވެއްޖެއެވެ.\n"ނޫނޭ ދަރިފުޅާ! ދަރިފުޅު އެހާ ދާހިތުން ރޭވި ދަތުރެއް ދޫކޮށްލާނެކަމެއް ނެތް!" އާމިންދިޔެގެ އަޑުގައި ތުރުތުރެއް އެކުލެވިފައި ހުއްޓެވެ. "އިރާދަކުރެއްވިއްޔާ މަންމަ ކެތްކުރާނަން! ދަރިފުޅުމެންނަށް ދެރަގޮތެއް ނުވުމަށް އެދި ދުޢާ ވެސް ކުރާނަން." އާމިންދިޔަ ދެ ލޯ ފޮހެލިއެވެ. "އާދަނާ! ވަރަށް ރަނގަޅަށް މި ދަރިފުޅު ބަލާތި އިނގޭ! އޭނަ އަދި ދުވަހަކުވެސް ކަނޑުމައްޗަކަށް ނާރާ. ފަހަރެއްގައި ކަނޑުމައްޗަށް ވަރަށް ބަލި ވެސް ވެދާނެ!" އާމިންދިޔަ ދެ ލޯ ފޮހެލުމާއެކު، އަނެއްކާވެސް ކަރުނަ އޮހިގެންފިއެވެ.\n"އަހަރެންގެ އަމިއްލަ ނަފުސަށްވުރެ ވެސް ބޮޑަށް ހައްވާދިޔެއަށް ބަލާނަން! ޔަޤީންކުރޭ މަންމާ!"\nއާމިންދިޔަ ކަރުނަ ފޮހެލަމުން ބޯ ޖަހައިލިއެވެ. އެއަށްފަހު، ހައްވާދިޔެގެ އަތުގައި ހިފައިގެން އަތިރިމައްޗަށް ދިޔުމަށް ޓަކައި ހިނގައިގަތެވެ. ހައްވާދިޔެ އަތުގައި އޮތް ބޮކުސާ އޭރު ހުރީ އާމިންދިޔަގެ ކިހިލީގައެވެ. އެ ދެ މައިންގެ ފަހަތުން އާދަނާ ވެސް ހިނގައިގަތެވެ. އޭނާގެ ބަނބުކެޔޮ ލަކުޑީގެ ފޮށި ކޮނޑުމަތީގައި ބަހައްޓާލައިގެންނެވެ.\nދުވަހަކީ ހިޖުރީ ސަނަތުން 1362 ވަނައަހަރު ޝަޢުބާން މަހުގެ2ވަނަ ދުވަހެވެ. މީލާދީން 1943 ވަނަ އަހަރުގެ އޯގަސްޓް މަހުގެ3ވީ އަންގާރަ ދުވަހެވެ. ހެނދުނު ނުވައެއްޖަހައި އެހައިކަންހައި އިރު، ހައްވާދިޔަގެ ދެމައިންނާއި އާދަނާ އަތިރިމައްޗަށް ފޭބިއެވެ. ދުވަހަކީ، ހެޔޮވަރު ވަރަކަށް ވައިޖެހެމުން ދިޔަ އުޑުމަތި ސާފު ދުވަހެކެވެ. މުލަކަށް ދިޔުމަށް ހަމަޖެހިފައިވާ އޮޑި، މާތޮޑާ ފަޅުގައި ދަތުރަށް ވެފައި އޮތެވެ. އޭރު މުލަކަށް ދާ މީހުން ފޮށިވަށި ހިފައިގެން، އަތިރިމައްޗަށް ޖަމާވަމުން އާދެއެވެ.\nކެޔޮޅު އަހުމަދުދީދީ އައުމާއެކު އެންމެން އޮޑިއަށް އަރާން ފަށައިފިއެވެ. ހައްވާދިޔެ ވެސް މަންމައާ އެންމެ ފަހުގެ ސަލާންކޮށްލައި ބައްދާލުމަށްފަހު، އާދަނާގެ ފަހަތުން އޮޑިއާ ދިމާއަށް ހިނގައިގަތެވެ. އޭރު އާމިންދިޔަގެ ލޮލުން ކަރުނަ ހިލެމުން އާދެއެވެ. ވަރަށް ހިތްވަރުކޮށްގެން ހުއްޓާ ވެސް ރޮވޭގޮތް ވެއްޖެއެވެ. އެރެހައްޓާން އައިސް ތިބި މީހުންނަށް މި މަންޒަރު ނުދައްކާން، އޭނާ އެއްގަމަށް ހިނގައިގަތެވެ. ގޮސް މަޑުކޮށްލީ އެތަނުގައި ހުރި ރުކެއްގެ ދަށުގައެވެ.\nއެންމެން އޮޑިއަށް އަރައި ނިމިއްޖެއެވެ. ހައްވާދިޔެއާއި އާދަނާގެ އިތުރުން، އެގާރަ މީހަކު އެ އޮޑީގައި ތިއްބެވެ. ފަސްދޮޅަސް ފަސް އަހަރުގެ އަލިބެއްޔާ ފިޔަވައި ހައްތާވެސް ތިބީ، އަށާރަ އަހަރާއި ތިރީސް ފަސް އަހަރާ ދެމެދުގެ ޒުވާނުންނެވެ. ހައްވާދިޔެ ފިޔަވައި އަންހެނަކު ނެތެވެ.\nއޮޑީގެ އެއްގަމުވާ މޮހާލައިފިއެވެ. ވާ ދަމާ އޮޑިއަށް އަރުވަން، ދިރުނބާކޮޅުގައި އެކަކު ގުދަށް އޮތް އިރު، އަލިފުތާއާއި އެޅެފުތާގެ މުހައްމަދާ ހަންޖަލުގައި ހިފައިގެން، ހުންގާނުގައި ހުރި ކެޔޮޅު އަހުމަދުދީދީގެ އިޝާރާތަކަށް މަޑުކޮށްލައިގެން ތިއްބެވެ. ރިޔާ ނަގަން ތައްޔާރުވެގެންނެވެ. އޭރު ރިޔާ އޮތީ ނަގަން ތައްޔާރުކޮށް، ކަފިގަނޑުމަތީގައި ބާއްވާލައިފައެވެ.\n"ވާ ނެގިއްޖެއްޔާ އޮޑި އަނބުރާލާ!"\nއަހުމަދުދީދީގެ މި ޖުމުލައާއެކު، ރެކިފުތާ ރިތެއް ހިފައިގެން ކޮޅުފަސްކޮޅަށް ޖެހިލިއެވެ. އިސާހިތަކު ދިރުނބާކޮޅު ބޭރަށްވާ ގޮތަށް އޮޑި އަނބުރާލައިފިއެވެ. ހަންޖަލުގައި ތިބި ދެ މީހުން، އަހުމަދުދީދީގެ އިޝާރާތަށް ރިޔާނަގައި ކުނބުކުރީގައި ޖައްސައިފިއެވެ. ދަންމާނުގައި ހިފައިގެން ހުރި އާދަނާ އަވަސްއަވަހަށް ދަންމާނުބުޅީގައި ދަންމާނު އަޅުވާލުމަށްފަހު، އަހުމަދުދީދީ އަތަށް ވާގަނޑުގެ ކޮޅު ފޯރުކޮށްލައިފިއެވެ. ރިޔަލުގައި ވައި އަޅައިފިއެވެ. ދަންމާނަށް ދަމާ ވާންކޮށްލުމާއެކު ދޯނި ދުވެގެންފިއެވެ. މިސްރާބު ހުރީ ބޮޑުނެރާ ދިމާއަށެވެ.\nމާތޮޑާގެ ބޮޑު ނެރުން ނިކުމެގެން، މުލަކަށް ހޭރިޔާކުރަމުން ދިޔަ އޮޑިއާ ދިމާއަށް ބަލަން، އަތިރިމަތީގައި ހުރި އާމިންދިޔަގެ ދެ ލޮލުން، ހިފެހެއްޓުމެއްނެތި ކަރުނަ އޮހެމުންދެއެވެ. އޭނާގެ ހިތް އޮތީ ނުތަނަވަސްކަމުގެ ފުން ކަނޑަކަށް ފެތިފައެވެ. އޭނާ ގެންދިޔައީ ހިތާހިތުން ދުޢާ ކުރަމުންނެވެ. ދަރިފުޅަށް ދެރަގޮތެއް ނުވުމަށް އެދިއެވެ. ވީ އެންމެ އަވަހަކަށް ސަލާމަތުން އައިސް އޭނާއާ ބައްދަލުވުމަށް އެދިއެވެ.\nދޯނީގެ މަޅުމަތީގައި، އާދަނާގެ ކޮނޑުގައި ބޯއަޅާލައިގެން އިން ހައްވާދިޔެ ވެސް އިނީ ރޮވިފައެވެ. އޭނާގެ ކަރުނައިން ފޯވެފައިވާ ދެ ލޯ ހުއްޓިފައިވަނީ، ގޮނޑުދޮށުގައި ހުއްޓުން އަރާފައި ހުރި މަންމައާ ދިމާއަށެވެ. ދޯނި ފައްސިޔަ ވައިގައި ދުވަމުން، ރަށާ ފެއަށް ޖެހެމުން ދިޔަ ވަރަކަށް، މަންމަގެ ސޫރަ ކުޑަވަމުން ފުސްވަމުން ދެއެވެ. އެންމެފަހުން އޭނާގެ ލޯ މަތީން މަންމަ ގެއްލިއްޖެއެވެ. ހައްވާދިޔެއަށް ލޯ މަރައިލެވުނެވެ. އެއާއެކު އެ ދެ ލޮލުގައި ހިފެހެއްޓިފައި ހުރި ކަރުނަތައް އޮހިގަތެވެ.\nމޫސުން ރީތި އުޑުމަތި ސާފު ދުވަހެއްކަމުން، ނިޔާމަ ދަތުރަކަށްފަހު، އެ ދުވަހުގެ މެންދުރުފަހުގެ ވަގުތެއްގައި، އެ މީހުންނަށް ފުވައްމުލަކަށް ދެވިއްޖެއެވެ. އެހެންނަމަވެސް އެ ރަށަށް ފޭބުން ފަސޭހަ ކަމަކަށް ނުވިއެވެ. ފުއްޓަރުން ނަގާ ބިޔަ ރާޅުތަކާ ހަނގުރާމަކުރާން ޖެހުމުންނެވެ. އަޅާފައި ހުރި ގަދަފަދަ އޮއިވަރާ ދެކޮޅަށް މަސައްކަތްކުރާން ޖެހުމުންނެވެ. ފުރާނަ ނަގައި އަތްމައްޗަށް ލައިގެން، ކުރެވުނު ގަދަ ހިތްވަރާއެކު، އެންމެންނަށް އެ ރަށަށް ފޭބިއްޖެއެވެ. އެކި ފަހަރުމަތީންނެވެ.\nއެ ރަށަށް ފޭބުމަށްފަހު، ހައްވާދިޔެ ގޮވައިގެން އާދަނާ ދިޔައީ، އޭނާގެ ގާތް އެކުވެރިއެއްކަމަށްވާ، މުހައްމައިދީގެ ގެއަށެވެ. ދަނޑިފަނުން ހަދާފައި ހުރި އެ ގެއަކީ، އާދައިގެ ކުޑަ ގެއެކެވެ. އެހެންނަމަވެސް އޭނާގެ ފެންވަރުން އާދަނާގެ ދެމަފިރިންނަށް ވަރަށް ހެޔޮކޮށްހިތައި ކަމޭ ހިތިއެވެ. ރަނގަޅަށް މެހެމާނުދާރީ އަދާކުރިއެވެ. ނިދޭނެގޮތާއި ފެންވެރޭނެ ގޮތް ހަމަޖައްސައިދިނެވެ.\nދޯނީގެ މީހުން ކޮންމެ ދުވަހަކު ވެސް، ދުވާލުގެ ވަގުތުތައް ހޭދަކުރަނީ، ފުވައްމުލަކުގެ ވަލުތެރޭގައެވެ. ރުއް ކަނޑައި، ބުރިކޮށް، ރުއްގުޅިތައް މަގަށް ނެރުމުގެ ބުރަ މަސައްކަތުގައެވެ. އާދަނާ ވެސް ބައެއް ދުވަސްދުވަހު އެމީހުންނާއެކު އެ މަސައްކަތުގައި ބައިވެރިވެލާން ދެއެވެ. ރޭގަނޑުގެ އިރާކޮޅުގެ ވަގުތުތައް ހޭދަކުރަނީ، ރައްޓެހީންނާ ބައްދަލުކޮށް، ދުފާ ދުންބޮއި ހެދުމުގައެވެ. ޢިޝާނަމާދަށްފަހު، ކައިގެން ނިދުމެވެ.\nމިކަހަލަ ގޮތަކަށް ދުވަހަކަށްފަހު ދުވަހެއް ފާއިތުވަމުން ގޮސް، ހަފުތާ ދެ ހަފުތާއަށް ވެއްޖެއެވެ. ދަތުރު މިހާ ދިގުލައިފާނޭކަމަކަށް، ހައްވާދިޔެ އެއްގޮތަކަށްވެސް ހިއެއް ނުކުރެއެވެ. އޭނާ ހީކުރީ، އެންމެ ގިނަވެގެން ވެސް ހަފުތާއެއްގެ ތެރޭގައި އެނބުރި ރަށަށް ދެވޭނޭކަމަށެވެ. ދަތުރު މާ ބޮޑަށް ދިގުލާން ފެށުމުން، އޭނާގެ ހިތުގެ ނުތަނަވަސްކަން ވަރަށް ބޮޑުވެއްޖެއެވެ. މަންމަ އެކަނިވާނޭ މިންވަރާއި ކުރާނޭ ހިތާމަ އިހުސާސް ކުރެވޭ ކޮންމެ ފަހަރަކު، ލޮލުން ކަރުނަ ހިލެއެވެ.\nހައްވާދިޔެގެ ހިތަށް ދަތިކުރަމުން، މެޔަށް ތަދުކުރަމުން ގޮސް، ޝަޢުބާން މަސް ނިމިއްޖެއެވެ. ރަމަޟާން މަސް ފެށިއްޖެއެވެ. ހައްވާދިޔެއަށް މިކަން ވީ ކެތްކުރަން ދަތި ކަމަކަށެވެ. ރަމަޟާން މަހު މަންމަ އެކަނި އުޅެން ޖެހުމުން، ހާދަ އުނދަގޫވާނެއެވެ. ހާދަ އެކަނިވެރިވާނެއެވެ. ހާރު ކެއުމާއި ރޯދަ ވީއްލުން ފަދަ ކަންކަމުގައި ބައިވެރިވެލާނެ މީހަކު ނުހުންނާނެއެވެ. އޭނާ ނެތުމުގެ ހިތާމަ މަންމަ ވަރަށް ބޮޑަށް ކުރާނެއެވެ. އޭނާގެ މަތިން ހަނދާންކޮށްފައި ރޯނެއެވެ. މަންމަގެ ބަސް އަހައިގެން ރަށުގައި ހުރެވުނު ނަމައެވެ. މި ދަތުރުގައި ބައިވެރި ނުވެވުނު ނަމައެވެ.\n"އަދިވެސް ވަރަށް ގިނަދުވަސްވާނެތަ؟" އެރޭ ހާރުކައިގެން ނިދާން އޮށޯވެފައި، އާދަނާގާތު ހައްވާދިޔެ އެހިއެވެ. ފިކުރުބޮޑުވެ ކަރުނަ ހިލިފައި އޮވެއެވެ.\n"ދެން ދެ ދުވަހެއް ތިން ދުވަހެއްގެ ތެރޭގައި ފުރޭވަރުވާނެ. ކަންބޮޑުނުވޭ!" އާދަނާ އުޅުނީ ހައްވާދިޔެގެ ހިތަށް ލުޔެއް ހޯދައިދެވޭތޯއެވެ.\n"މިހާދުވަސް ވީއިރުވެސް، ރަށުން ހަމަ އެންމެ އޮޑިއެއް ވެސް ނާންނަނީތަ؟"\n"އާނ! ނާދޭ! ކޮންމެ ދުވަހަކު ވެސް ބަލަން އޮޑިއެއް އާދޭތޯ! މިހާރު މާ ގިނަ ދުވަސް ވެއްޖެވިއްޔަ ދޯ! ދެން އަވަހަށް ނިދާ! އިރާދަކުރެއްވިއްޔާ ދެން މާ ގިނަ ދުވަހެއް ނުވާނެ!"\nއާދަނާ އަބަދުވެސް ހުންނަނީ ހައްވާދިޔެއަށް ހިތްވަރު ދީދީއެވެ. މިހާދުވަހު އޭނާއަށް ކެތްކުރެވުނީ ވެސް އާދަނާގެ ހިތްވަރާއި އޯގާވެރި ބަސްތަކުގެ ސަބަބުންނެވެ.\n"މަންމަ އުޅޭ ހާލެއް ނޭނގޭތީ އެންމެ ދެރަވަނީ. އިނީ ގަދަވެ ކަމެއް، އުޅެނީ ބަލިވެ ކަމެއް ވެސް ނޭނގޭ" ހައްވާދިޔެއަށް ރޮވިއްޖެއެވެ. އޭނާއަށް އެރޭ ނިދުނީ އެގޮތަށް ރޮއިރޮއި އޮއްވައެވެ. ނިދޭންދެން އާދަނާ އޮތީ، ހައްވާދިޔެގެ ގައިގައި ފިރުމައިލަ ފިރުމައިލައެވެ.\nމިއަދަކީ ރަމަޟާންމަހުގެ ހަވަނަ ދުވަހެވެ. ހައްވާދިޔެގެ ދިގު އިންތިޒާރަށް ނިމުންއައި ދުވަހެވެ. އޭނާގެ މޫނުމަތިން މިއަދު ފެންނަނީ އުފާވެރިކަމުގެ ކުލަވަރެވެ. ރައްޓެހީންގެ ފަރާތުން ލިބިފައި ހުރި ހަދިޔާ ބަދިޔާ، އޮޑިއަށް އަރުވައިގެން، މާތޮޑާއަށް ދިޔުމަށް ޓަކައި، ހެނދުނު ހެނދުނާ ކަހަލަ ގޮތަކަށް މުލަކުން އޮޑި ފުރައިފިއެވެ.\nއޮޑިއަށް އެރީއްސުރެ ހައްވާދިޔެ އިންތިޒާރުކުރަމުން އަންނަނީ، ރަށަށް ލެފޭނޭ އިރަކަށެވެ. އޭނާ އިނީ ވަގުތު ގުނާލަގުނާލައެވެ. މަންމަ ދެކޭހިތުން ކެތްމަދުވެފައެވެ. މަންމަގެ ގައިގައި ބައްދާލައި ވާހަކަ ދައްކާލަން އިންތިހާއަށް ބޭނުންވެފައެވެ.


ވެމްކޯ، ޕޮލިސް، ސިފައިން މެޗް ކާމިޔާބުކުރިއިރު، ފެނަކަ އާއި ވެމްކޯ މެޗް އެއްވަރު ވެމްކޯ، ޕޮލިސް، ސިފައިން މެޗް ކާމިޔާބުކުރިއިރު، ފެނަކަ އާއި ވެމްކޯ މެޗް އެއްވަރު\nވެމްކޯ، ޕޮލިސް، ސިފައިން މެޗް ކާމިޔާބުކުރިއިރު، ފެނަކަ އާއި ވެމްކޯ މެޗް އެއްވަރު\nކުލަބް މޯލްޑިވްސްގައި ވެމްކޯ އާއި ސްޓެލްކޯ ބައްދަލުކުރި މެޗްގެ މޮޅު ކުޅުންތެރިޔާ ޢަލީ ހާފިޒު\nސަރުކާރު އޮފީސް ކުންފުނިތަކަށް ޚާއްސަކޮށްގެން ރާއްޖޭގައި ބާއްވާ އެންމެ ބޮޑު ފުޓްސެލް މުބާރާތުގައި ރޭ ކުޅުނު މެޗްތައް ވެމްކޯ، ޕޮލިސް ކްލަބް އަދި ދިވެހި ސިފައިންގެ ކްލަބް ކާމިޔާބުކުރިއިރު، ފެނަކަ އާއި ވެމްކޯ މެޗު އެއްވަރުވެގެން ނިމިއްޖެއެވެ. ވެމްކޯއިން ވަނީ ސްޓެލްކޯގެ މައްޗަށް4ލަނޑު0ލަނޑުން ކުރި ހޯދާފައެވެ. އަދި ޕޮލިސް ކުލަބްވަނީ4ލަނޑު 1 ލަނޑުން އެލައިޑް ބަލިކޮށްފައެވެ.\nވެމްކޯ އާއި ސްޓެލްކޯ ބައްދަލުކުރި މެޗްގައި ވެމްކޯގެ ފަރާތުންވަނީ މޮޅު ކުޅުމެއް ފެނިގެންގޮސްފައެވެ. އަދި ވެމްކޯގެ ތަރިއަކަށްވީ ޢަލީ ހާފިޒެވެ. ރެހެންދި ފުޓްސަލް ދަނޑުގައި ކުޅުނު މިމެޗްގެ ފުރަތަމަ ހާފްގައި ވެމްކޯއިންވަނީ ތިން ގޯލް ޖަހާފައެވެ. މިގޯލްތައް ވެމްކޯއަށް ކާމިޔާބުކޮށްދިނީ މުޙައްމަދު އިމްރާން، ޢަބްދުﷲ މުބީން އަދި ޢަލީ ހާފިޒެވެ. އަނިޔާގެ ސަބަބުން ވެމްކޯގެ ޢަބްދުﷲ ޝައްފާން (ޝާކާ)މި މެޗުގައި ނުކުޅެއެވެ. މެޗްގެ ދެވަނަ ހާފްގައި ވެމްކޯގެ 4ވަނަ ލަނޑު ލަނޑަކީ ސްޓެލްކޯގެ އިސްމާޢީލް ނަސީމް އަތުން ބައިކޮޅަށް ވަތް ގޯލެކެވެ. މިމެޗްގެ ސްޓެލްކޯއިންވެސް ގޯލް ޖެހުމަށް ގިނަ ފުރުސަތުތަކެއް ތަނަވަސް ކުރިއެވެ. ނަމަވެސް ވެމްކޯގެ ކީޕަރު ޒައިދާން އަޙުމަދުވަނީ މަތަކޮށްފައެވެ.\nޕޮލިސް ކުލަބުންވަނީ އެލައިޑްގެ މައްޗަށް4ލަނޑު 1 ލަނޑުން ކުރި ހޯދާފައެވެ. މިމެޗްގައި ޕޮލިސް ކުލަބްގެ އަޙުމަދު ރިޝްފާން ވަނީ ދެ ލަނޑުކާމިޔާބުކޮށްފައެވެ. އަނެއް ދެނަލަޑު ކާމިޔާބުކޮށްދިނީ އަދި ޒާޔިދު މުސްތަފާ އާއި އަލީ ފަހުމީއެވެ. މެޗްގައި އެލައިޑުން ޖެހި ހަމައެކަނި އެޓީމަށް ކާމިޔާބުކޮށްދިނީ އަންސަރު އިބްރާހީމެވެ. 18/30 ވުމެން ފުޓްސަލް ފިއެސްޓާގައި ރޭވަނީ ދެ މެޗް ކުޅެފައެވެ. ދިވެހި ސިފައިންގެ ކުލަބު ވަނީ 22 ލަނޑު2ލަނޑުން ޓްރޭޑް ކްލަބްގެ މައްޗަށް ކުރި ހޯދާފައެވެ. އަދި ފެނަކަ އާއި ވެމްކޯ ބައްދަލުކުރި މެޗް 1 ލަނޑު 1 ލަނޑުންވަނީ އެއްވަރުވެފައެވެ. މިމުބާރާތުގެ މެޗްތައް މިރޭވެސް ކުރިއަށްދާނެއެވެ.


Wifaaq Heynethigen Vettunee "Drill" Claahugai Huttai - Vaguthu\nވިފާޤު ހޭނެތިގެން ވެއްޓުނީ "ޑްރިލް" ކްލާހުގައި ހުއްޓައި\nކުއްލި ގޮތަކަށް ރޭ ނިޔާވި ށ. ކޮމަންޑޫ އަސަރީގޭ ޕޮލިސް ކޮންސްޓަބަލް އަހުމަދު ވިފާޤުގެ ޙާލު ދެރަވެ އޭނާ ހޭނެތިގެން ވެއްޓުނީ، ފުލުހުންގެ ތަމްރީނުގެ ތެރެއިން ކުރިއަށްގެންދިޔަ ޑްރިލް ކްލާހެއްގައި ހުއްޓައި ކަމަށް ބައެއް ނޫސްތަކުން ބުނެފިއެވެ.\nމިކަން ހާމަކޮށް "ސަން އޮންލައިން"ގައި ބުނެފައިވަނީ، ވިފާޤުގެ ހާލުދެރަވެގެން ހޭނެތުނީ، އިއްޔެ މެންދުރުގެ ވަގުތެއްގައި ކަމަށެވެ. އަދި ކުޑަހުވަދޫ ހޮސްޕިޓަލަށް ގެންގޮސް ވިފާގަށް ފަރުވާދޭން ފެށި އިރު ވެސް އޭނާގެ ހޭވެރިކަން ނެތް ކަމަށް އާއިލާ އާއި ޙަވާލާދީ އެ ނޫހުގައި ބުނެފައިވެއެވެ. އެއާއި އެކު އޭނާ ވީހައިވެސް އަވަހަށް މާލެ ގެންދިއުމަށް ކުޑަހުވަދޫ ހޮސްޕިޓަލުން ލަފާ ދިން ކަމަށް ވެއެވެ.\nކުޑަހުވަދޫ ހޮސްޕިޓަލުގެ އޮފިޝަލަކު ވިދާޅުވީ، އެ ވިފާޤު ހޮސްޕިޓަލަށް ގެންދިޔައިރު ވަރަށް ގަދައަށް ހުން އައިސްފައިހުރި ކަމަށާއި، އެނާގެ ސިނކުޑީގައި އިންފެކްޝަން އުފެދިފައިވާ ކަމަށެވެ. އަދި އޭނާ އަށް ފަރުވާ ދީފައިވަނީވެސް ކޯމާގައި އޮއްވާކަމަށް އެ ހޮސްޕިޓަލުން ވަނީ މަޢުލޫމާތު ދީފައެވެ.\nއުމުރުން 25 އަހަރުގެ ވިފާޤު ނިޔާވީ، ދ. އަތޮޅު ވާނީގައި ކުރިއަށްދިޔަ ޕޮލިސް ޓްރޭނިން ސްކޫލްގައި ޕޮލިސް ބޭސިކް ޓްރޭނިން ތެރެއިން ބަލިވެގެން ކުޑަހުވަދޫގައި ފަރުވާ ދިނުމަށް ފަހު މާލެ ގެނައުމަށް ދަތުރުކުރަމުން ދަނިކޮށް ރޭ ރޭ 11:48 ހާއިރުއެވެ.\nވިފާޤުގެ ކަށުނަމާދު އޮތީ މިއަދު މެންދުރު ނަމާދަށް ފަހު އިސްލާމީ މަރުކަޒުގައެވެ. ވިފާޤުގެ ޖަނާޒާގައި ސަރުކާރާއި، ފުލުހުންގެ އިސް ބޭފުޅުންގެ އިތުރުން ފުލުހުން ޢާއިލާތަކާއި ޢާންމުންގެ ގިނަ ބަޔަކު ބައިވެރިވެފައިވެއެވެ.


"Xilearn Aligadha Thari" Quran Mubaarathugai baiveri vevey umuru9aharun mahchah badhalukohfi | ungoofaaru.com\nބަނޑޭރިގަނޑު/ޚަބަރު/“ޒިލާން އަލިގަދަ ތަރި” ޤްރުއާން މުބާރާތުގައި ބައިވެރިވެވޭ އުމުރު9އަހަރުން މަށްޗަށް ބަދަލުކޮށްފި\n“ޒިލާން އަލިގަދަ ތަރި” ޤްރުއާން މުބާރާތުގައި ބައިވެރިވެވޭ އުމުރު9އަހަރުން މަށްޗަށް ބަދަލުކޮށްފި\nޒިލާން އަލިގަދަ ތަރި\nއިބްރާހީމް ޒަޔާން 28 އޭޕްރިލް 2019\n0 49 1 މިނެޓުން ކިޔާލެވޭ\nއުނގޫފާރު ފޯސްޓަރިން އެވެއާނެސް އެސޯސިއޭޝަން (އުފާ) އިންތިޒާމްކޮށްގެން މި ފެށޭ ރޯދަ މަހު އުނގޫފާރުގައި ކުރިއަށްގެންދާ “ޒިލާން އަލިގަދަ ތަރި 2019” ޤުރްއާން މުބާރާތުގައި ބައިވެރިވެވޭނެ އުމުރުފުރާ 12 އަހަރުން9އަހަރަށް ބަދަލުކޮށްފިއެވެ. މިގޮތައް އުފުރުފުރާ ބަދަލުކުރަން ނިންމީ މުބާރާތުގައި ބައިވެރިވުމަށް އެދޭފަރާތްތަކުން އުމުރުފުރާ ބަދަލުކޮށްދިނުމަށް އެދެމުންދާތީއެވެ.\nމިގެނައި ބަދަލުގެ ސަބަބުން 30 އޭޕްރީލް 2019 އަށް9އަހަރު ފުރިފައިވަ ފަރާތްތަކަށް މުބާރާތުގެ އޮޑިޝަންގައި ބައިވެރިވުމުގެ ފުރުސަތު ލިބިގެންދާނެއެވެ.\nމި މުބާރާތުގެ ޓައިޓްލް ކާމިޔާބުކުރާ ފަރާތަކަށް 10،000ރ ގެ ފައިސާގެ އިނާމެއް ހުށައަޅާފައިވެއެވެ. މި މުބާރާތް ކުރިއަށް ގެންދަނީ އުނގޫފާރުގެ އަމިއްލަ ފަރާތެއް ކަމުގައިވާ މުޙައްމަދު ސުޒީލް (ޒިލާން) ގެ ޒިލާން ޕްރައިވެޓް ލިމިޓެޑް އާއި އުފާ ގުޅިގެންނެވެ.\nތަފާތު ގޮތަކަށް ކުރިއަށް ގެންދިއުމަށް ނިންމާފައިވާ މި މުބާރާތުގައި ބައިވެރިވާ ފަރާތްތަކުގެ މެދުގައި ބޭއްވޭ އޮޑިޝަނެއް3މެއި 2019 ވަނަ ދުވަހު އުނގޫފާރުގައި އޮންނާނެއެވެ. މުބާރާތް ކުރިއަށް ގެންދާނީ މި އޮޑިޝަނުން ހޮވާލެވޭ އެންމެ ރަނގަޅު 10 ބައިވެރިންނާ އެކީގައެވެ. އޮޑިޝަނުން ހޮވާލެވޭ އެންމެ ރަނގަޅު 10 ބައިވެރިންގެ ކިޔެވުން ރޯދަމަހުގެ ފުރަތަމަ ހަފުތާގައި އޮންނާނެއެވެ.\n10 ބައިވެރިންގެ ކިޔެވުމުން އުނގޫފާރު.ކޮމް އިން ވީޑިއޯކުރާނެއެވެ. ބައިވެރިންގެ ތެރެއިން އެންމެ ރަނގަޅު ބައިވެރިއެއް ހޮވުމަށް 80 އިންސައްތަ މާކްސް ނަގާނީ ޖަޖުންގެ މާކުހުންނެވެ. އަނެއް 20 އިންސައްތަ މާކްސް ނަގާނީ 10 ބައިވެރިންގެ ކިޔެވުން ހިމެނޭ ވީޑިއޯ އުނގޫފާރު.ކޮމްގެ ފޭސްބުކް ޕޭޖަށް އަޕްލޯޑް ކުރުމުން ބެލުންތެރިން ބެލުމަށް ފަހު ބެލުންތެރިން ދޭ “ލައިކްސް” ގެ މައްޗަށެވެ.\nމި މުބާރާތުގައި ބައިވެރިވުމުގެ ފުރުސަތު ހުޅުވާލާފައި ވަނީ އުނގޫފާރަށް ނިސްބަތްވާ ފަރާތްތަކަށާއި އުނގޫފާރުގައި ދިރިއުޅޭ ދިވެހިންނާއި ބިދޭސީންނަށެވެ. އަދި މި މުބާރާތުގައި ބައިވެރި ވެވޭނީ 30 އޭޕްރިލް 2019 ގެ ނިޔަލަށް މީލާދީ ގޮތުން އުމުރުން 12 އަހަރު ފުރިފައިވާ ފަރާތްތަކަށެވެ. މި މުބާރާތުގެ އޮޑިޝަންގައި ބައިވެރިވުމަށް ނަންނޯޓު ކުރުން2މެއި 2019 ވާ ބުރާސްފަތި ދުވަހުގެ ރޭގަނޑު 12:00 ގެ ނިޔަލަށް ވަނީ ހުޅުވާލާފައެވެ.\nނަންނޯޓު ކުރުމަށް އެސްއެމްއެސް ކުރާނީ ބައިވެރިވާ ފަރާތުގެ ނަމާއި، އެޑްރެހާއި، އައިޑީކާޓް ނަންބަރާއި، އުފަން ތާރީހު އަދި ގުޅޭނެ ނަންބަރެއް ހިމެނޭ ގޮތަށް 7940678 އަށެވެ. އަދި އުނގޫފާރު.ކޮމް ގެ ފޭސްބުކް ޕޭޖަށް މެސެޖްކޮށްގެންނާއި 7940678 އަށް ވައިބާރ ކޮށްގެން ވެސް ނަންނޯޓު ކުރެވޭނެއެވެ. މި މުބާރާތާ ބެހޭ އިތުރު މަޢުލޫމާތު ހޯއްދެވުމަށް ގުޅުއްވާނީ 7915615 އަށް ނުވަތަ 7441103 ނަމްބަރ ފޯނަށެވެ.\nރ. އުނގޫފާރު ރަމަޟާން އުފާ\nއުނގޫފާރު ކައުންސިލުން ހޯމް މިނިސްޓަރ އައްޝެއިޚް އިމްރާން އަބްދުﷲ އާ ބައްދަލުކޮށްފި\nއެމްއެންޔޫއިން އޮގަސްޓް މަހު އުނގޫފާރުގައި ފަށާ ކޯސްތައް އިއުލާންކޮށްފި


އަނގާރަ, 17 ޖެނުައަރީ 2017\nލޯ ރިޕޯޓް ޑޭޓާބޭހަކީ، ދިވެހިރާއްޖޭގެ ޤާނޫނުއަސާސީއާއި ޤާނޫނުތަކާއި ޤަވާއިދުތަކާއި އަދި ޤާނޫނާ ޤަވާއިދުތަކާ ޙަލާދީ، ދިވެހިރާއްޖޭގެ ސުޕްރީމް ކޯޓާއި ހައިކޯޓުތަކުން ކޮށްފައިވާ ޙުކުމްތައް ފެންނަން ހުންނާނޭހެން ތައްޔާރުކުރެވިފައިވާ ޑޭޓާބޭހެކެވެ.\nޤާނޫނުތައް ގިންތިކޮށްގެން ތައްޔާރުކޮށްފައިވާ މި ޑޭޓާބޭސްގައި، ކޮންމެ ޤާނޫނެއްވެސް ފެނިގެންދާއިރު، އެ ޤާނޫނަށް އިޞްލާޙެއް އައިސްފައިވާނަމަ، އެ އިޞްލާޙެއް އައިސްފައިވާކަން، ވާތްފަރާތުގެ މަތީގައިވާ "އިތުރު މައުލޫމާތު" ލިންކްއިން ހައިލައިޓްވެފައި ހުރެއެވެ.\nމި ޑޭޓާބޭހުގެ ލޯ ރިޕޯޓިންގ ސްކްރީންތައް ބަހާލާފައިވަނީ ފަސް ބަޔަކަށެވެ. އެއީ ޤާނޫނު، ޤަވާއިދު، އުސޫލު، ޤަރާރު އަދި ޝަރުޢީ ޙުކުމެވެ. ކޮންމެ ސްކްރީނެއްވެސް ފަރުމާ ކުރެވިފައިވަނީ އެ ސްކްރީނެއްގައި ހިމެނޭ ގިންތިއެއްގައި އެކުލެވޭ ބައިތައް ފިލްޓަރ ކުރެއްވޭ ގޮތަށް، އަދި އިތުރު ސްކްރީނަކަށް ނުގޮސް ޕީޑީއެފް ބައްލަވާ ލެއްވޭ ގޮތަށެވެ. ބޭނުންފުޅު ނަމަ ޕީޑީއެފް ޑައުންލޯޑުވެސް ކުރެވެއެވެ. އަދި އިސްލާޙުތަކާއި އެއަށް ޙަވާލާދީ ކޮށްފައިވާ ޝަރުޢީ ޙުކުމްތައްވެސް އިތުރު ސްކްރީނަކަށް ނުގޮސް ބަލާލެވެއެވެ.\nލޯ ރިޕޯޓް ޑޭޓާބޭސްގެ މޯބައިލް އެޕްލިކޭޝަން އެޕަލް އެޕްސްޓޯރ އަދި ގޫގުލް ޕްލޭ ސްޓޯރ އިން ޑައުންލޯޑްކުރެއްވޭނެއެވެ.\nއެޕަލް އެޕްސްޓޯރ އިން ޑައުލްލޯޑް ކުރެއްވުމަށް: http://apple.co/2iBgzQ8\nގޫގުލް ޕްލޭ ސްޓޯރ އިން ޑައުންލޯޑް ކުރެއްވުމަށް: http://bit.ly/2iZP57S\nމި ޑޭޓާބޭސް ޑިވެލޮޕްކޮށް ބަލަހައްޓަމުންދަނީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުންނެވެ.